# ꀉꂿꅩꌺ

ꆃꎭꍏꄯꒉꁰꁏꏳꎹꌊꋊꍬꄉꌠ

1985ꈎ6ꆪꑍꃢꌠꅐꌠ

**ꋍ**

ꀉꂿꅩꌺꑌ，

ꌑꆏꉘꃅꌒ，

ꉘꃅꌒꂸꐯ，

ꉘꃅꎵꑳꀕ，

ꉘꃅꑌꐥꌒ；

ꌑꆏꅔꐎꌒ，

ꅔꐎꌒꂸꐯ，

ꅔꐎꁨꇉꀕ，

ꅔꐎꏰꃅꌒ。

ꎬꆏꐧꋦꎭ，

ꐧꋦꎭꂸꐯ，

ꐧꋦꐛꁮꄅ，

ꐧꋦꅩꐥꎭ。

ꌩꎔꇉꇬꋦ，

ꄔꈌꂸꌸꁧꂸꐊ；

ꒉꎔꇉꇬꒉ，

ꇓꈬꂸꎟꂡꂸꐊ；

ꏜꎔꅔꇬꋦ，

ꑋꈌꂸꌸꋇꂸꐊ；

ꅪꎔꆀꃅꐥ，

ꂸꎭꅩꂷꇬꂸꐊ。

**ꑍ**

ꀉꂿꅩꌺꑌ，

ꀊꆨꃅꈎꂄꋍꈓ，

ꃅꆪꂄꋍꆪ，

ꃅꉖꂄꋍꉔ，

ꅩꌺꄚꄉꒆ。

ꅩꒆꃄꋍꉔ，

ꑷꃀꏁꒃꐗ，

ꑷꉐꉧꑳꀕ，

ꑷꁱꇖꌋꋦ；

ꈿꏂꏁꒃꃴ，

ꈿꏂꂶꏋꀕ，

ꈿꊞꏂꁬꁯ。

ꊁꇁꋍꑍꆏ，

ꑷꃀꈁꒉꏁꐂꀕ，

ꈿꏂꈁꒉꏂꅈꅊ，

ꅩꌺꈁꒉꏁꊭꀕ。

ꃷꇑꀋꃀꏃꊰꏁꑼꐛ，

ꏃꊰꆺꀕꄷ，

ꏃꑹꀋꎥꎨ；

ꈓꁱꀀꌒꏃꊰꏁꏢꀖ，

ꏃꊰꆺꀕꄷ，

ꏃꏢꀋꎥꎨ；

ꄌꉙꐍꈬꁱ，

ꈬꁱꆺꀕꄷ，

ꌕꁱꀋꎥꎨ，

ꌃꒉꐍꈬꄣ，

ꈬꄣꆺꀕꄷ，

ꌕꄣꀋꎥꎨ。

ꀉꂿꅩꌺꑌ，

ꅩꒆꃄꌕꑍ，

ꐆꑻꐍꈬꁨ，

ꁮꅰꐂꁱꌺ，

ꈤꑋꀨꇬꐊ，

ꈻꑍꂫꇬꍅꂶꌠ，

ꌌꇁꅩꀑꋍ。

ꊁꇁꋍꑍꆏ，

ꁮꅰꈁꒉꊜꇴꀕ，

ꅩꌺꈁꒉꅧꈩꀕ。

ꃷꇑꀋꃀꈬꊯꈬꑻꐛ，

ꈬꊰꆺꀕꄷ，

ꈬꑻꀋꎥꎨ；

ꈓꁱꀄꌒꈬꊯꈬꏢꀖ，

ꈬꊰꆺꀕꄷ，

ꈬꏢꀋꎥꎨ。

ꐷꈭꏂꊂꏭ，

ꑵꇤꏁꒃꈈ，

ꋚꑌꉘꁇꁉ，

ꃀꄓꅩꄌꑌ，

ꀿꄓꅩꀑꋍ，

ꅩꒆꂿꃅꀦ。

ꀉꂿꅩꌺꑌ，

ꅩꒆꃄꏃꑍ，

ꃷꇑꋛꂷꏓ，

ꏓꏒꋍꇅꁄ，

ꏓꆏꏂꇬꐛ，

ꏓꆏꂻꇬꐛ，

ꏓꆏꑳꇬꐛ。

ꎧꇱꎧꏀꃅ，

ꏀꇊꃄꋍꉔ，

ꀋꅿꀋꁁꎧ；

ꏀꇊꃄꑍꉔ，

ꊸꀕꆰꀕꎧ；

ꏀꇊꃄꌕꉖ，

ꉓꏂꉓꁁꎧ。

ꏃꑍꊯꌕꆏ，

ꎧꀱꎧꃹꃅ，

ꀱꇊꃄꋍꉔ，

ꐛꅍꐚꒉꅿ；

ꀱꇊꃄꉬꉖ，

ꌈꌠꉻꌠꐊ。

ꊁꇁꏃꑍꊰꌕꆏ，

ꎧꏬꎧꑌꃅ，

ꎧꊰꒊꊝꐂ；

ꎧꏸꀱꃀꃴ，

ꉱꈐꏂꊂꊐ。

ꎧꏸꃷꇑꆦ，

ꃷꇑꅪꅈꅊ；

ꎧꏸꀿꃀꆦ，

ꀿꃀꒊꌋꀕ。

ꅪꏁꅩꀮꃅ，

ꅪꏁꂿꃅꀮꂿꑌ，

ꄡꀧꆫꐩꊜꑌꀋꐚꃲ，

ꌋꄙꌋꂷꊜꑌꀋꐚꃲ，

ꀨꀮꇁꈲꊜꑌꀋꐚꃲ；

ꅪꏁꃄꅉꀮꂿꑌ，

ꁬꇁꆰꌺꉫꑌꀋꐚꃲ，

ꌧꏾꆭꅪꉫꑌꀋꐚꃲ；

ꅪꏁꀉꁌꀊꂵꀮꇬꆏ，

ꈌꃅꆿꌕꄮ，

ꄯꆪꃢꑿꐊ，

ꑙꇐꉌꏿꊝ，

ꑛꏂꑷꐰꇑ，

ꃅꑍꈜꀕꂄꇈꃲ，

ꃅꉖꈜꀕꂄꇈꃲ。

ꀉꂿꅩꌺꑌ，

ꒆꊃꋍꈓꑍꈓꇈꉈꆏ，

ꃀꆹꄌꈪꑌ，

ꃀꈌꃀꑓꆫ，

ꑍꐎꋙꊰꍈ，

ꉏꀑꐓꂿꀕ，

ꂃꐎꈬꁱꅪꑃꎓ；

ꀿꆹꄌꈪꑌ，

ꀿꈌꀿꑓꆫ，

ꉾꃤꋙꊰꍈ，

ꉏꀑꉨꏵꀕ，

ꏃꏾꈬꁱꅪꑃꎓ。

ꀉꂿꅩꌺꑌ，

ꀀꂸꄐꌦꂾ，

ꀀꃅꀀꐋꄏ，

ꑴꑆꎰꃀꀀꐋꄏ；

ꑌꂸꄐꌦꂾ，

ꑌꃅꑌꐉꄏ，

ꇢꇑꀉꍸꑌꐉꄏ；

ꑀꂸꄐꌦꂾ，

ꑀꃅꑀꐉꄏ，

ꃀꄳꈵꁱꑀꐉꄏ；

ꉆꂸꄐꌦꂾ，

ꉆꃅꉆꐋꄏ；

ꑷꈯꌬꁧꉆꐋꄏ；

ꁘꂸꄐꌦꂾ，

ꁘꃅꁘꐉꄏ，

ꀉꂿꂃꂪꁘꐉꄏ；

ꇤꈫꇤꇋꏮ，

ꈩꃅꈩꐉꄏ，

ꈑꋍꈑꆠꈩꐉꄏ。

ꀉꂿꅩꌺꑌ，

ꏃꆪꅪꑌꄸ，

ꈬꆪꅪꁘꏾ。

ꑍꆏꀿꈩꐋ，

ꌊꆏꃀꀀꐋ。

ꄹꇭꄹꆹꏮ，

ꁬꈬꋃꆦꑍꃅꄐ，

ꌩꃴꌩꑭꏡ，

ꇉꊃꌧꁐꎙꃅꍈ。

ꀉꂿꅩꌺꑌ，

ꒆꊃꌕꈎꇖꈎꇈꉈꆏ，

ꃀꈬꃀꇍꏮ，

ꑱꍹꑱꁁꉌ，

ꐞꄜꐞꁁꉌ，

ꃀꑌꊨꐋꄏ。

ꀿꈭꀿꇍꏮ，

ꌩꃅꌩꁁꉌ，

ꂷꃅꂷꁁꉌ，

ꀿꆹꅥꐉꄏ，

ꃀꆹꅰꐋꄏ，

ꅩꌺꉩꐉꄏ。

ꃺꈭꃺꇍꏮ，

ꁱꐭꉐꎳꏰꌺꋶ，

ꉫꑌꋍꇬꋶ，

ꂸꉬꋍꇬꋶ；

ꑬꎼꑭꈧꎽꀮꋪ，

ꉫꑌꋍꇅꋪ，

ꂸꉬꋍꇅꋪ；

ꇇꆹꃅꂸꄉ，

ꉫꑌꋍꇅꐛ，

ꂸꉬꋍꇅꐛ；

ꂷꏦꇇꁉꊭ，

ꃢꇁꑷꁌꀘ，

ꂸꊨꃇꌺꎎꐋꄏ。

ꀉꂿꅩꌺꑌ，

ꒆꊃꉬꈎꃘꈓꇈꉈꆏ，

ꉱꈐꅪꀀꅉ，

ꈵꃴꅪꑋꅉ，

ꐷꈭꅪꐁꅉ，

ꃷꇑꅪꈩꅉ。

ꐭꌠꐭꐋꎹ，

ꀊꉘꐋꊈꏑ，

ꇓꏪꉽꐯꃅ，

ꂤꏂꋛꂷꃅ，

ꌧꏾꀀꍹꃅ，

ꂷꅍꌩꃅꏦ，

ꇢꇑꋛꀕꄂ，

ꑳꈫꑳꇋꏮꆹꃲ。

ꀉꂿꅩꌺꑌ，

ꒆꊃꏃꈓꉆꈓꇈꉈꆏ，

ꎮꆞꀊꅪꈬ，

ꄛꂿꄛꐡꍈ，

ꆫꁯꀉꐡꂷ，

ꎴꁧꁦꐡꈬ，

ꎆꈤꎆꃀꐊ，

ꋚꒇꋚꃀꉆꆹꃲ。

ꅩꌺꎭꋒꃢꊂꋦ，

ꎹꄓꐯꑎꆏ，

ꃢꈤꊫꊂꎭ，

ꅩꎭꃢꊂꈹ。

ꃢꑌꅪꂿꈬ，

ꅪꂿꇖꈭꀕ；

ꅩꑌꃢꂿꈬ，

ꃢꂿꃨꁍꀕ；

ꃢꑌꊫꇬꐥ，

ꅩꑌꊫꇬꈩ。

ꂸꆪꐯꑎꆏ，

ꃢꅸꇉꊂꃹ，

ꃢꐥꑓꂸꂿ，

ꄸꅣꃢꊂꑌ。

ꁯꋒꐯꑎꆏ，

ꊫꇬꃢꈻꇁ，

ꃢꈻꊫꉻꆈꇁꃲ，

ꅩꈻꃀꅇꄜꇁꃲ，

ꃀꄓꅪꋙꍈꇁꃲ。

ꅩꑌꀿꌗꃀꌗꊷꆣꀕ，

ꃀꑌꏢꁮꇗꄃꀕꑟꃲ。

ꀉꂿꅩꌺꑌ，

ꒆꊃꈬꈎꊰꈎꇈꉈꆏ，

ꈌꎐꀱꇗꀕ，

ꎮꆞꅪꐞꀕ，

ꃢꌌꈚꌌꍣꈫꈭ，

ꇴꌌꆹꌊꅧꈩꀕ，

ꑳꌌꇤꌊꑻꈭꀕ。

ꀉꂿꅩꌺꑌ，

ꒆꊃꊯꊪꊰꑋꈓꊂꆏ，

ꎭꋩꂿꇁꋩ

ꃢꈪꂿꇁꈪ，

ꑱꍹꂿꇁꍹ，

ꈁꉜꀃꌷꇐ，

ꈁꃅꑺꀽꀕ。

ꀿꅐꄣꊪꑭ，

ꃀꅐꃀꇇꆴ；

ꃺꅐꃺꊂꈹ，

ꑌꅐꑌꊂꁠ；

ꐋꅐꐋꊂꐊ，

ꐋꂿꑖꈈꀕ；

ꃥꇁꃥꊂꊪ，

ꅇꄜꌣꇓꀕ；

ꀿꇁꃀꅇꃅꂸꅲ。

ꀉꂿꅩꌺꑌ，

ꒆꊃꊯꌕꊯꇖꈎꊂꆏ，

ꃪꀮꄓꐉꃅ，

ꏃꃅꂸꄜꄑ，

ꃰꐛꆈꁌꀕꑌꌩꌔꃤ，

ꉐꐙꆈꍚꀕꑌꒉꌔꀮ，

ꐻꎵꊪꏮꀕꑌꊨꌔꄲ。

ꁍꅐꁍꊂꈤ，

ꑖꅐꑖꊂꁧ，

ꊨꍣꆼꁠꈢ，

ꁍꇁꑖꉻꐔ；

ꈪꍣꇇꁉꊭ，

ꃢꇁꈚꉻꐔ。

ꀉꂿꅩꌺꑌ，

ꒆꊃꊰꏁꈓ，

ꃢꌩꈚꎵꎔ，

ꈁꇁꒈꌠꀕ，

ꈀꐺꇗꄃꀕ，

ꈁꉉꈀꋽꀕ，

ꈁꉜꈁꃅꎔ。

ꊈꅐꊈꐊꀺ，

ꌐꅐꌐꐊꎔ。

ꑋꒆꋍꄮꆏ，

ꀋꁧꀉꂿꑌ，

ꂸꇖꀕꃅꐙ；

ꂛꊨꃇꌺꑌ，

ꂸꇖꀕꃅꐙ；

ꅩꌺꉌꃀꑌ，

ꂸꇖꀕꃅꐙ。

ꃅꇗꋋꈓꆏ，

ꀿꑌꅩꃝꋯ，

ꃇꑌꎆꋠꋯ；

ꊇꑌꅪꏷꋯ，

ꌐꑌꑮꒃꋯ；

ꒃꌠꀋꊉꎵ，

ꍯꌠꈬꁯꑟ，

ꅩꌺꉌꃀꂅꑣꀕꇈꃲ。

ꀉꂿꅩꌺꑌ，

ꑋꅐꑋꈌꁏꇁꃲ，

ꑋꈌꉙꏦꀕꇁꃲ。

ꎹꄓꐯꑎꆏ，

ꒀꈩꎭꐎꁱ，

ꂷꊪꁨꆺꍈ，

ꎭꃹꁓꋩꏢ，

ꑌꑿꂴꇯꅸ，

ꎭꋩꑿꊂꐊ。

ꈨꄓꁧꎐꅐ，

ꎹꄓꉘꁮꑭ，

ꈁꌸꐝꇅꀕ，

ꄓꎹꉘꉨꇴ。

ꀉꂿꅩꌺꑌ，

ꁮꈤꉘꊂꈤ，

ꅩꈤꁮꊂꈤ。

ꀋꆀꁦꀑꆏ，

ꏂꆈꈬꁱꃢ，

ꂃꐎꃽꇗꀕ；

ꃽꇇꁭꎭꐎ，

ꁭꎭꉒꐎꄓ，

ꑴꇇꎭꑟꈻ，

ꎭꃹꀱꇗꀕ，

ꎭꑟꎃꑐꀕ；

ꎭꋩꁵꄿꏡ，

ꎭꑊꋒꌦꀜ。

ꀉꂿꅩꌺꑌ，

ꅔꐎꈬꊂꏭ，

ꅔꈌꏁꆙꀕ，

ꑬꊸꐝꇅꀕ，

ꇭꂷꅧꇗꀕ，

ꋯꇬꂚꃨꀕ，

ꂚꃨꐍꇬꀕ；

ꈯꇬꁬꃨꀕ；

ꁬꃨꀕꈍꀕ；

ꅔꄩꏰꌺꋶ，

ꏰꋶꍅꇙꀕ；

ꁬꈬꐛꑿꇖ，

ꐛꑿꇖꈭꀕ；

ꅙꑭꎽꀮꊝ，

ꎽꀮꊜꃚꌒ；

ꂷꑭꉑꀮꍻ，

ꉑꀮꍅꄹꍻ；

ꐪꆮꅲꇢꈻ，

ꆳꐊꁧꎐꁏ，

ꈧꌦꂸꈨꌦ；

ꉼꉹꃬꋓꇖ，

ꏜꀑꆲꌙꀕ，

ꁬꃨꐚꍘꇖ。

ꀉꂿꅩꌺꑌ，

ꂸꆪꐯꑎꆏ，

ꆫꇁꃨꌠꑌ，

ꆮꁬꍽꐎꃰ，

ꏃꏾꁬꈬꄅ，

ꑉꏾꑉꆧꄅ，

ꒀꇗꒀꊪꄅ。

ꑌꑿꑉꂿꈬ，

ꑉꂿꃽꇗꀕ；

ꑈꑌꑿꂿꈬ，

ꑿꂿꄄꃨꀕ。

ꒀꃀꑉꏾꋠ，

ꑾꌺꑍꐎꅝ。

ꀋꆀꁦꀑꏭ，

ꑿꐥꐍꐷꀕ，

ꑿꂿꐝꄧꀕ；

ꀋꆀꁧꐧꆏ，

ꈾꃨꑍꉻꏂ。

ꁮꏮꁧꐮꐥ，

ꑌꑿꁦꃨꄀ；

ꅩꏮꁧꉎꑌ，

ꁧꉎꉨꌋꋽ。

ꑌꑿꐤꃅꌒ，

ꅩꑌꈩꃅꌒꇈꃲ。

ꀉꂿꅩꌺꑌ，

ꍴꅐꍴꈌꁏꇁꃲ，

ꍴꈌꏂꆘꆚꇁꃲ，

ꁦꀑꉘꑊꇖꇁꃲ，

ꉒꈌꊱꆺꀕꇁꃲ。

ꅩꌺꁮꆫꁧꊂꈤ，

ꀱꇊꀋꆀꁦꀑꑌꇬꆏ，

ꁦꀑꂚꃨꀕꊰꃲ，

ꅔꐎꏰꌺꋵꈘꃲ，

ꅙꑭꎽꀮꊜꈘꃲ，

ꂷꑭꉑꀮꍺꈘꃲ。

ꀉꂿꅩꌺꑌ，

ꂸꆪꐯꑎꆏ，

ꉐꌦꀱꑐꀕꇁꃲ，

ꏜꀑꍑꉻꀕꇁꃲ，

ꁮꇤꁌꇑꀕꑟꃲ。

ꁯꋒꐯꑎꆏ，

ꁮꏮꌊꉜꅑꒉꃲ，

ꁯꋒꃄꒌꏮꇁꃲ，

ꄄꁁꆈꋧꋪꇁꃲ，

ꑌꑿꏪꎵꏿꇁꃲ。

ꑿꏮꂴꆽꅑ，

ꅪꏮꊁꆹꐊ，

ꐞꇊꊁꆹꊰꇬꆏ，

ꇉꈫꆿꅪꐙꉘꉩ，

ꆿꇁꑿꁌꀗꇰꃲ。

ꅩꌺꄸꌋꊪꇖꀕ，

ꇬꇉꉘꅍꀕ，

ꇇꁮꇣꍠꀕ，

ꉎꇴꀿꂸꈨ，

ꐰꇴꃀꂸꈨ；

ꅩꌺꇓꉅꆿꊂꎭ，

ꆿꉘꇉꇬꊎ，

ꏂꇔꑿꊂꎭ，

ꑿꉘꅔꇬꅞ。

ꑌꑿꆿꈌꌸ，

ꅩꌺꉌꎭꊐꆹꃲ，

ꅩꌺꎮꑍꅉ！

ꀉꂿꅩꌺꑌ，

ꏃꃅꈊꇁꃲ，

ꏃꈢꋒꇁꃲ，

ꁮꏮꁦꇤꑐꒉꃲ。

ꀉꐚꉗꊂꈻꆹꃲ，

ꀊꍆꉙꊂꈻꆹꃲ，

ꌧꆳꐧꊂꈻꆹꃲ；

ꁦꀑꆫꌠꈻꇁꃲ，

ꇉꅶꂿꌠꈻꇁꃲ；

ꁮꈻꑳꉎꆈꇁꃲ，

ꋧꈻꃪꏦꐎꇁꃲ，

ꃢꈻꊫꉻꆈꇁꃲ；

ꌺꈻꀿꅇꄜꇁꃲ，

ꅩꈻꃀꐮꑟꇁꃲ。

ꅩꈻꆺꑳꏂꃴꑟꇬꆏ，

ꀋꁧꀊꇫꑳꂸꐥ。

ꀋꁧꀊꇫꑌ，

ꈌꌋꉆꈹꁧꎻꈁ，

ꋋꑌꈍꃀꀈꇭꈵꃴꀀꑴꌦ；

ꃆꉉꑘꉉꁧꎻꈁ，

ꋋꑌꃅꐜꉨꌺꇣꁁꉆꑴꌦ；

ꁮꏝꐙꎭꁧꎻꈁ，

ꋋꑌꐳꐎꏥꌺꑱꇉꎍꑴꌦ；

ꉈꃅꈛꎼꁧꎻꈁ，

ꋋꑌꇍꀮꇌꆱꉱꁧꎑꑴꌦ；

ꃄꂿꉐꊨꁧꎻꈁ，

ꋋꑌꌩꈪꇁꄉꃀꄳꆽꆈꎍꑴꌦ；

ꉛꈹꉛꑣꁧꎻꈁ，

ꋋꑌꉛꑣꂷꏦꈵꃴꎑꑴꌦ。

ꀉꂿꅩꌺꑌ，

ꎹꇈꎹꇈꃅ，

ꎹꅷꑳꉎꑟ，

ꑳꉎꋯꌠꑌ，

ꋯꌠꌕꋉꑌ，

ꀋꁧꀊꇫꇬꂸꐊ；

ꎹꅷꑳꐮꑟ，

ꑳꐮꒉꌠꑌ，

ꒉꌠꌕꋉꑌ，

ꀋꁧꀊꇫꇬꂸꐊ；

ꎹꅷꑳꂾꑟ，

ꑳꂾꇖꌠꑌ，

ꇖꌠꌕꋉꑌ，

ꀋꁧꀊꇫꇬꂸꐊ；

ꎹꅷꑳꊂꑟ，

ꑳꊂꌕꋉꑌ：

ꋯꇀꒉꌠꑌ，

ꇖꇀꄟꌠꑌ，

ꌕꇀꈈꌠꑌ，

ꀋꁧꀊꇫꄚꐊꇈ。

ꀋꁧꀋꇫꑌ，

ꋊꇁꃣꌺꇖꅊꇈ，

ꊈꇂꌐꌺꋯꅊꇈ，

ꃝꐨꃜꇤꋯꅊꇈ。

ꋌꋯꋍꃅꋯꎻꈁ

ꋋꑌꅩꃝꅩꋠꋯꅊꇈ。

ꀉꂿꅩꌺꑌ，

ꅩꌺꄸꌋꊪꇖꀕ，

ꄩꆹꃋꊰꅩꌺꉱꌠꌡ，

ꀏꆹꅉꁏꅩꌺꂄꌠꌡ。

ꉌꃀꄏꄹꊰ，

ꑓꁴꑰꀕꇤ，

ꑭꐓꊋꂸꑌ，

ꇇꆹꏯꄹꊰ，

ꋟꆏꌩꀜꈪ，

ꀊꇷꉙꄸꀕ，

ꅩꌺꉌꃀꎭꋒꊎꌠꄚꇬꅐ。

ꅩꌺꎮꑍꅉ！

ꀉꂿꅩꌺꑌ，

ꅩꌺꈍꃅꂯ！

ꀃꑍꋍꄮꆏ，

ꊈꇁꌐꌺꇁꑳꃹ，

ꃝꐨꃜꇤꇁꑳꑟ。

ꈎꅸꈎꌋꃅ，

ꌋꌠꌕꑻꑟ；

ꈎꇨꑌꂸꑌ，

ꆪꇨꑌꂸꑌ；

ꃪꄩꏦꂸꉅ，

ꒉꄩꏦꂸꉅ；

ꀀꁈꑌꈎꄐ，

ꀀꃀꑌꆪꄐ。

ꂸꂄꅍꐤꀕ？

ꂸꂄꅍꂸꐥꄷꃲ。

ꊈꇂꌐꌺꒈꌠꀕ，

ꆺꑳꀿꃅꒈꌠꀕ，

ꅩꌺꉌꃀꄏꄹꊰꇈꃲ。

ꊇꑌꃝꃅꋯ，

ꌐꑌꌱꋠꋯ；

ꃮꄧꋍꂷꌉ，

ꃮꏸꃮꆜꉜ；

ꆏꌊꉢꀦꃅ，

ꉢꌊꆏꀦꃅ；

ꃮꏸꏁꇅꀕ，

ꃮꆜꎃꑐꀕ。

ꂸꂄꅍꐤꀕ？

ꂸꂄꅍꂸꐥꄷꃲ。

ꊈꇂꌐꌺꒈꆭꀕ，

ꆺꑳꀿꃅꒈꆭꀕ，

ꅩꌺꑓꁴꑰꀕꇤꇈꃲ。

ꅩꁌꅩꄣꄚꄉꈼ，

ꐍꆹꂷꃅꁵ，

ꏁꆹꍀꃅꁵ。

ꋍꍔꅝꉨꀕꌠꑌ，

ꇤꇀꌕꁄꑌꄉꃲ；

ꋍꊈꋠꉨꀕꌠꑌ，

ꇤꐮꌕꁄꉆꇰꃲ；

ꑌꌠꑋꎆꉪꇰꃲ，

ꉆꌠꉆꋚꏽꑟꃲ。

ꊈꇂꌐꌺꉌꃅꌑꑟꃲ，

ꆺꑳꀿꃅꉌꃅꌑꑟꃲ，

ꅩꌺꀊꇷꉙꄸꀕꇈꃲ，

ꅩꌺꎮꑍꅉ！

ꀉꂿꅩꌺꑌ，

ꃝꅇꅩꉌꊰ，

ꑍꇁꉖꊰꏿꇈꃲ。

ꌩꃨꇓꃨꆹ，

ꌧꑳꀉꇰꅇꄤꑇ；

ꁬꃨꆰꃨꆹ，

ꒉꊩꀋꍽꅇꄤꑇ；

ꁮꂿꆰꂿꆹ，

ꆹꁘꊫꀕꅇꄤꑇ；

ꊿꐥꇫꐥꌠ，

ꉈꃅꌎꑷꅇꄤꑇ，

ꃝꃅꃜꇤꅇꄤꑇ。

ꃝꐨꃜꇤꑌ，

ꃜꇤꌐꊩꌺ，

ꃜꇤꌐꂱꀯ，

ꃜꇤꏃꅇꄜꇈꃲ。

ꃅꄜꃅꂸꄜ，

ꑓꋪꌊꏸꆫ，

ꑬꏸꌊꈜꀺ，

ꄯꁯꌊꈜꄙꃅꄓ；

ꎆꈤꎆꂸꈤ，

ꃜꇤꏃꏮꀕ，

ꏭꀕꑭꆹꅩꇴꀕ；

ꍪꋠꍪꂸꋠ，

ꃜꇤꏃꊱꉉ，

ꉉꀕꂱꏢꁧꑷꀕ；

ꍐꌠꌔꇬꐊ，

ꈱꌠꌔꇬꐊ；

ꌔꆹꏂꄉꎎꑌꂸꂿꎴ，

ꌔꇬꊫꄉꌍꑌꂸꈨꎴ；

ꀋꁧꋌꉉꒇꇴꀕ，

ꀋꃀꋌꉉꏽꇴꀕꇊꃲ。

ꅩꌺꃝꏣꅑꌠꎭ，

ꇌꉘꅲꒉꋉꌠꎭꇊꃲ，

ꅩꌺꎮꑍꅉ！

ꀉꂿꅩꌺꑌ，

ꅩꌺꂸꇷꂸꇱꋠ。

ꀊꆨꃆꌺꇂꇤꋓꄉꉘ，

ꃆꌺꁨꎆꉬꇈꃲ，

ꇂꇤꈩꎆꐛꇈꃲ；

ꀊꆨꍶꇁꑾꌺꋓꄉꉘ，

ꑾꌺꁨꎆꉬꇈꃲ，

ꍶꌺꈩꎆꐛꇈꃲ；

ꀊꆨꃈꇁꅩꌺꋓꄉꒆ，

ꃈꇁꅪꃢꋍꈬꉬꎻꈁ，

ꃈꇁꅩꋚꋍꐚꉬꎻꈁ，

ꃈꇁꅩꌺꄅꀕꒊꎻꈁ。

ꀃꑍꋍꄮꆏ，

ꃇꆹꊿꇬꉬꅊꇈ，

ꅩꆹꊿꁠꉬꅊꇈ；

ꃇꆹꁨꎆꉬꅊꇈ，

ꅩꆹꈩꎆꉬꅊꇈ，

ꀿꃀꌺꈐꌺꉈꐥꅉꇈ。

ꅩꌺꁉꆪꋧꃅꅏꂷꆹꂸꉬ，

ꏷꏾꅙꃅꅾꂷꆹꂸꉬ。

ꐧꋦꀋꃋꐭꎼꅀ！？

ꐧꑠꀋꃋꄸꎼꅀ！？

ꀉꂿꅩꌺꑌ，

ꉘꅝꂱꀯꌩꂸꇮ，

ꃚꋠꈑꆠꇤꂸꇮ；

ꆒꀕꅡꀯꍂꂸꋻ，

ꇧꀕꇓꄿꐷꂸꋻ；

ꏜꉘꐻꉻꒃꂸꐕ，

ꅘꉘꉈꐎꎟꂸꐕ。

ꃀꄷꋚꈈꋠ，

ꋙꋠꇭꀧꒅꍈꄸ；

ꀿꄹꃢꊪꈚ，

ꃢꈚꅩꃚꄀꍈꄸ。

ꀋꁧꌺꋒꌥ，

ꀋꃀꅩꋒꌥ，

ꅩꉌꀉꂿꐚ.

ꅩꌺꉈꁈꀉꂿꄉ,

ꆺꑳꀉꂿꁈꐤꀕ?

ꁈꐥꁈꇖꅩꌺꁵꎼꑟ。

ꆺꑳꀉꂿꑌ：

ꅩꉘꀉꂿꌅ，

ꅩꃝꀋꁧꌅ，

ꎆꋠꃇꌺꌅ，

ꀉꂿꁈꂸꐥ”ꄷꃲ。

ꀉꂿꅇꇫꈘ，

ꅩꉩꃀꂣꑌ，

ꃀꇇꅩꀑꌎ，

ꃀꁴꅩꀑꋌ，

ꃀꑌꇬꇉꂶꅿꇷ，

ꅩꌺꃀꇗꅅꂸꊌ。

ꅩꏮꀿꑓꉜ，

ꀋꁧꀊꇫꑌ：

“ꁍꁈꏦꄻꇈ，

ꌺꇖꏦꍬꇈ。

ꌞꃀꀀꅍꐛ，

ꀀꃀꌞꅍꐛ。

ꇗꐾꃅꅍꎭ，

ꇣꋦꋍꉻꏂ；

ꅪꏷꌐꅍꎭ，

ꌐꎔꋍꉻꐙ。

ꀿꅇꎸꇺꋯ，

ꃀꅇꂷꋶꒉ；

ꀿꅇꀋꃅꊰꇉꏷ，

ꃀꅇꀋꃅꉬꇉꈴ”ꄷꃲ。

ꅩꌺꉌꊰꃶꋧꂄ，

ꉈꁈꄈꅉꎷꂸꊌꇈꃲ。

ꅩꌺꀊꇷꉙꄸꀕ，

ꀊꆨꅪꃢꀉꂿꇢꄸꂼ！

ꀊꆨꅩꋚꀉꂿꍈꄸꂼ！

ꀊꆨꅩꉘꀉꂿꎭꄸꂼ！

ꀊꃋꌅꄡꀉꂿꑟꄸꂼ！

ꀋꇮꄹꄻꌺ，

ꄹꄻꐙꉘꉩ！

ꀋꑳꏦꄻꌺ，

ꏦꄻꐙꊋꒉ！

ꅩꌺꎮꑍꅉ！

ꀉꂿꅩꌺꑌ，

ꈩꐛꃅꌒꅞꉆꑟ，

ꉪꐪꇇꇐꐊꉆꑟ，

ꃣꈌꉌꉪꐛꉆꑟ，

ꅩꃝꑴꑳꌅꉆꑟ。

ꅩꌺꉌꃀꉪꅉꐛꉆꆏ，

ꌧꏾꃢꃅꈚꑌꂸꇝꃲ，

ꂤꏂꋚꃅꋟꑌꂸꇝꃲ。

ꀉꂿꅩꌺꑠꍈꑌ，

ꉌꃀꈬꂷꆹꂸꑌ，

ꈬꏯꉪꑴꇆ，

ꉪꑌꀈꈥꉪꑟꃲ，

ꅩꌺꎇꎆꑱꇉꂪ，

ꎻꀕꈵꃴꑟꇈꃲ，

ꅩꌺꎮꑍꅉ！

**ꌕ**

ꀉꂿꅩꌺꑌ，

ꊁꇁꏃꑍꊰꌕꆏ，

ꑱꇺꃅꏸꋦ,

ꑱꉻꌋꀕꏡ,

ꑱꅪꃢꎐꏍ,

ꑱꀱꐛꑿꈴ,

ꑱꌧꅥꀕꐂ,

ꑱꃀꏬꅐꆗ,

ꑱꍹꈵꃴꑌꇬꆏ,

ꑳꐮꈌꆈꑍꍈꋓꃮꏿ,

ꋌꃮꋍꃅꃮꎻꈁ,

ꋋꑌꊈꇂꌐꌺꃮꅊꇈ。

ꊈꇂꌐꌺꑌ,

ꋌꇁꋍꃅꇁꎻꈁ,

ꋋꑌꅩꋩꅩꏦꇁꅊꇈ.

ꅩꌺꄸꌋꊪꇖꀕ,

ꉌꊰꋍꇬꈿ,

ꑓꊰꑭꇬꅞ,

ꑓꁴꌥꍻꀕ,

ꅩꌺꈍꃅꂯ！

ꀃꑍꋍꄮꆏ，

ꂴꆽꈻꌠꑟ，

ꊈꇂꌐꌺꑟ；

ꊁꆹꄹꌠꐥ，

ꀋꁧꂸꊨꐥ。

ꀋꁧꀉꂿꅸꇁꎬꇰꃲ，

ꂛꊨꃇꌺꊨꇁꀖꇰꃲ，

ꃺꃀꑌꂵꂘꇁꑴꇰꃲ，

ꃷꇑꀋꃀꍐꇁꃪꇰꃲ。

ꀒꇁꁭꂥꑌ，

ꃅꈯꄀꌺꑄꃅꑄꇰꃲ；

ꊁꇁꀿꃅꑌ，

ꈜꅪꆲꏂꇙꃅꇙꇰꃲ，

ꅩꌺꈍꃅꂯ！

ꀉꂿꅩꌺꑠꍈꑌ，

ꅩꌺꌦꁌꎧꀠꅝꄉꃲ，

ꆊꁌꉾꀠꋠꄉꃲ，

ꊈꁌꎆꀠꌬꄉꃲ。

ꐙꀋꁧꂸꊨꊈ，

ꉌꇨꋍꎳꎵ，

ꅩꁌꋠꏾꅩꃨꄀꂸꏾ，

ꅩꁌꅩꄣꋠꃲꆏ，

ꅩꌦꅩꈔꑌꂸꇝꑟꃲ。

ꀋꁧꂸꊨꐙꉘꉩ，

ꇢꆏꈌꎸꋠ，

ꈌꎸꇢꂸꋌ；

ꂮꆏꇌꈍꋠ，

ꇌꈍꋚꂸꐛ；

ꎬꆏꅪꃵꋠ，

ꅩꁌꎆꂸꌗꑵꄸ。

ꀉꂿꅩꌺꑌ，

ꏾꈌꋠꎝꁭ，

ꁦꀑꆲꊭꌸ；

ꌩꃀꄔꎝꁭ，

ꇉꅶꉏꇙꁠ；

ꑷꃀꏬꎝꁭ，

ꉻꑭꁿꂸꈬ；

ꈌꐎꍀꎝꁭ，

ꈵꃴꁿꂸꈬ；

ꑌꑿꆿꎝꁭ，

ꅔꐎꁿꂸꈬ；

ꉜꏂꎴꎝꁭ，

ꒉꃴꁿꂸꈬ；

ꀉꐔꌐꎝꁭ，

ꀿꃅꁿꂸꈬꇈꃲ。

ꀉꂿꅩꌺꑌ，

ꀃꀿꀃꃀꆹ，

ꁯꃅꁭꇐꈤ，

ꃅꃴꏬꎝꁯ，

ꅩꌺꏬꌌꃅꈬꃰꆹꃲ；

ꇉꈫꆿꎝꁯ，

ꅩꌺꆿꌌꇉꊂꏹꆹꃲ。

ꅩꌺꎮꑍꅉ！

ꀉꂿꅩꌺꑌ，

ꇤꌋꅿꂯꆹ，

ꑱꇉꌧꂸꇿ；

ꃆꇖꅿꂯꆹ，

ꇤꋯꃪꂸꇿ；

ꀉꐔꑮꂯꆹ，

ꉱꈐꂁꂸꇿꇈꃲ。

ꀉꐔꊰꏁꈓ，

ꀀꁍꄚꂸꁍ，

ꀀꑗꄚꂸꑗꇈꃲ。

ꀃꑍꋍꄮꆏ，

ꑳꉎꑌꐥꑋꈬꊈ，

ꅩꌺꑾꂷꇬꂸꐊ；

ꑳꐮꁍꐛꁍꈬꊐ，

ꅩꌺꃅꏬꇬꂸꐊ；

ꉱꈐꋚꄉꋙꈬꎍ，

ꅩꌺꋙꎍꇬꂸꐊ，

ꅩꌺꂸꁧꂸꉆꃲ。

ꀉꂿꅩꌺꑌ，

ꉐꆈꅈꀕꏸꂷꅉ，

ꏸꂷꅈꀕꌕꑍꅉ，

ꌕꑍꇈꉈꆏ，

ꃶꅉꉆꂸꅉꇈꃲ；

ꃄꎭꅈꀕꈿꐔꅉ，

ꈿꐔꅈꀕꌕꈎꅉ，

ꌕꈎꇈꉈꆏ，

ꁧꅉꂷꂸꅉꇈꃲ。

ꅩꎭꅈꀕꀿꃅꅉ

ꀿꃅꅈꀕꌕꈎꅉ，

ꌕꈎꇈꉈꆏ，

ꈌꅉꉌꂸꅉꇈꃲ。

ꅩꌺꂸꁧꂸꉆꃲ，

ꅩꌺꎮꑍꅉ！

ꀉꂿꅩꌺꑌ，

ꏰꍸꅈꀕꅔꇬꅉ，

ꏰꁈꏜꃴꁿ，

ꆪꍝꋋꂸꄿ；

ꊴꐷꅈꀕꌿꊂꅉ，

ꊴꁈꌿꃴꁿ，

ꈹꌠꋌꂸꄿ，

ꐛꑿꅈꀕꃪꅪꅉ，

ꐚꁈꃪꊂꁿ，

ꊇꌺꋋꂸꄿ；

ꉌꌺꅈꀕꉌꐬꅉ，

ꉌꁈꇓꐬꁿ，

ꀉꍸꋋꂸꄿ；

ꅩꌺꅈꀕꀿꃅꅉ，

ꀋꃋꅪꁈꀿꃅꁿ，

ꀿꃅꅪꂸꈜꇈꃲ。

ꅩꌺꂸꁧꂸꉆꃲ，

ꅩꌺꎮꑍꅉ！

ꀉꂿꅩꌺꑌ,

ꆲꏂꃅꃴꋥꑌꁧꈜꁮ,

ꆲꋒꉐꆈꄚꑌꁧꈜꁮ;

ꉐꌦꍤꀕꃢꑌꁧꈜꁮ,

ꑘꄃꑭꁭꂦꑌꁧꈜꁮ;

ꏃꃅꍘꆈꒈꑌꁧꈜꁮ,

ꒈꅐꅪꇽꀕꑌꁧꈜꁮ;

ꉈꐎꆈꈤꀕꑌꁧꈜꁮ,

ꃰꐛꆈꁌꀕꑌꁧꈜꁮ;

ꐻꎵꊪꏮꀕꑌꁧꈜꁮ,

ꑓꊏꃰꁦꎵꑌꁧꈜꁮ;

ꃅꋩꈬꑍꈛꑌꁧꈜꁮ,

ꈌꁈꋍꆶꉫꑌꁧꈜꁮ,

ꐚꈴꋍꏀꉫꑌꁧꈜꁮ,

ꅩꌺꂸꁧꂸꉆꃲ。

ꑳꉎꂸꅂꃪꌕꊐ，

ꉫꑌꅁꅉꈫ，

ꂸꉬꅁꅉꈫ；

ꑳꐮꂸꈭꒉꌔꂡ，

ꉫꑌꈭꅉꈫ，

ꂸꉬꈭꅉꈫ，

ꅩꌺꎮꑍꅉ！

ꀉꂿꅩꌺꑌ，

ꏃꑍꋚꂸꒃ，

ꏃꉔꒉꂸꅝ。

ꅩꌺꃴꈤꀕ，

ꉹꁌꀠꐦꀕ，

ꅩꌺꎮꑍꅉ！

ꀉꂿꅩꌺꑌ，

ꅩꌺꂸꁧꂸꉆꃲ。

ꅩꌺꀿꁨꅪꉫꀕ？

ꀿꁨꅪꉬꆏ，

ꀿꄓꅩꎭꀋꇁꇂ。

ꂸꏃꂸꎭꑌ，

ꀿꄹꉌꂸꋬ，

ꅩꑌꐝꂿꀕ。

ꋋꑌꀿꄓꅩꎭꆹ，

ꃀꄳꈐꉈꑟꇈꃲ。

ꅩꌺꃀꁨꅪꉫꀕ？

ꃀꁨꅪꉬꆏ，

ꃀꄓꅩꎭꀋꇁꇂ。

ꂸꏃꂸꎭꑌ，

ꃀꄷꉌꂸꋬ，

ꅩꑌꐝꂿꀕ。

ꋋꑌꃀꄓꅩꎭꆹ，

ꃱꆹꈐꉈꎭꇈꃲ；

ꃀꑌꑓꁴꑰꀕꇤ，

ꉌꃀꊖꋒꑕꇊꃲ；

ꅩꑌꑓꁴꇇꁉꊭ，

ꑬꃶꈛꂿꍬꁧꃲ。

ꅩꌺꃺꁨꅪꉫꀕ？

ꃺꁨꅪꉬꆏ，

ꃺꄓꅩꎭꀋꇁꇂ。

ꂸꏃꂸꎭꑌ，

ꃺꑌꉌꂸꋬ，

ꅩꑌꐝꂿꀕ。

ꋋꑌꃺꄓꅩꎭꆹ，

ꂸꆪꈐꉈꎭꇈꃲ；

ꃺꑌꑓꁴꑰꀕꇤꃅꑌꇈꃲ，

ꅩꑌꏁꁏꀑꊥꎰꈜꊪꁧꃲ。

ꈋꑌꊂꈘꅔꇬꉆꇊꃲ，

ꉆꑌꊂꈘꇉꇬꃹꁧꃲ。

ꅩꌺꃈꁨꅪꉫꀕ？

ꃈꁧꅪꉬꆏ，

ꃈꄓꅩꎭꀋꇁꇂ。

ꂸꏃꂸꎭꑌ，

ꃇꑌꉌꂸꋬ，

ꅩꑌꂸꇷꂸꇱꋠ。

ꋋꑌꃈꄓꅩꎭꆹ，

ꊈꇁꌐꐰꑞꎂꀕ。

ꀉꂿꅩꌺꑌ，

ꅩꌺꂸꁧꂸꉆꃲ。

ꋩꃅꋩꌋꐊ，

ꃇꌺꅩꌺꐊ，

ꂸꇷꂸꇱꋠꃅꄓ；

ꏾꋒꃄꈻꏽꃅꄓ，

ꇇꋒꐧꄙꏽꃅꄓ；

ꑓꁴꑰꀕꇤꃅꄓ，

ꇇꏸꁳꑓꁻꃅꄓ，

ꇇꃀꁳꑓꄡꃅꄓ，

ꑓꅑꈜꂸꂿꃅꄓ。

ꀉꂿꅩꌺꑌ，

ꄓꆹꉱꈐꏂꊂꄓ，

ꈷꑟꈷꑱꅪꐊꋯ，

ꅪꇬꊁꆹꅞꇈꃲ；

ꅪꄑꑌꂾꌕꁄꈴ，

ꎭꁱꎭꃹꅪꐊꋯ，

ꅪꇬꊁꆹꅞꇈꃲ；

ꅪꄑꇤꐮꌕꁄꈴ，

ꃢꁮꑷꊭꅪꐊꋯ，

ꅪꇬꊁꆹꅞꇈꃲ；

ꅪꄑꐷꈭꏂꊂꈴ，

ꃢꃅꑷꎶꅪꐊꋯ，

ꅪꇬꊁꆹꅞꇈꃲ；

ꅪꄑꉻꈫꉶꇤꈴ，

ꃆꌺꇂꇤꅪꐊꋯ，

ꅪꇬꊁꆹꅞꇈꃲ。

ꀉꂿꅩꌺꑌ，

ꅩꌺꁧꇈꁧꇈꃅ，

ꁧꇈꅙꑭꈬꊂꈴ，

ꅙꀑꇪꉾꀕ，

ꎽꀮꌕꉐꉌꃅꑓꌒꐥ，

ꅩꌺꑞꃅꑠꃅꎭꐙꀕ？

ꁧꇈꂷꑭꈬꊂꈴ，

ꂷꑭꄵꋓꀕ，

ꉑꀮꌕꉐꉌꃅꑓꌒꐥ，

ꅩꌺꑞꃅꑠꃅꎭꐙꀕ？

ꁧꇈꅔꐎꈬꊂꈴ，

ꅔꐎꏁꆙꀕ，

ꏰꍸꌕꉐꉌꃅꑓꌒꐥ，

ꅩꌺꑞꃅꑠꃅꎭꐙꀕ？

ꁧꇈꌿꋦꁧꑎꈴ，

ꌿꉘꆈꁌꀕ，

ꐓꇁꇍꌺꌕꉐꉌꃅꑓꌒꐥ，

ꅩꌺꑞꃅꑠꃅꎭꐙꀕ？

ꁧꇈꃪꅪꈬꊂꈴ，

ꃪꅪꁨꇉꀕ，

ꐛꑿꌕꉐꉌꃅꑓꌒꐥ，

ꅩꌺꑞꃅꑠꃅꎭꐙꀕ？

ꅩꌺꎮꑍꅉ！

ꀉꂿꅩꌺꑌ，

ꅩꌺꁧꇈꁧꇈꃅ，

ꁧꇈꉘꃅꌕꊐꈴ，

ꀐꆹꐻꒃꂸꇊꈤ，

ꅩꌺꇳꍠꀕ。

ꁧꇈꅔꃅꌕꊐꈴ，

ꐧꆹꆳꅥꂸꇊꐔ，

ꅩꌺꇈꁮꇣꍠꀕ。

ꁧꇈꐦꃅꌕꊐꈴ，

ꑬꆹꊖꑽꂸꇊꀽ，

ꅩꌺꉙꄸꀕ。

ꅩꌺꎮꑍꅉ！

ꀉꂿꅩꌺꑌ，

ꅩꌺꁧꇈꁧꇈꃅ，

ꁧꇈꇉꅶꈬꊂꈴ，

ꇉꅶꌕꈈꀕ，

ꅩꌺꄚꈿꌕꈈꀕ。

ꁧꇈꁦꀑꁧꄩꈴ，

ꃰꌗꉈꌗꈺꄂꀕ，

ꅩꌺꄚꈿꈺꄂꀕ。

ꁧꇈꌩꋦꁧꑎꈴ，

ꌧꏾꑍꏾꆳꅸꐂꀕꁏ，

ꅩꌺꉌꃀꄚꈿꐂꀕꁏ。

ꁧꇈꂶꋦꁧꑎꈴ，

ꂶꏾꑍꏾꆳꌌꐂꀕꁏ，

ꅩꌺꉌꃀꄚꈿꐂꀕꁏ。

ꁧꇈꁬꋦꁧꑎꈴ，

ꁬꏾꑍꏾꆳꐊꐂꀕꁏ，

ꅩꌺꉌꃀꄚꈿꐂꀕꁏ。

ꁧꇈꆂꒉꁧꑎꈴ，

ꒊꁮꒊꆱꂃ，

ꅩꌺꉌꃀꄚꈿꂃꆹꃲ，

ꅩꌺꎮꑍꅉ！

ꀉꂿꅩꌺꑌ，

ꇪꀮꈍꐯꏭ，

ꁮꇀꂥꅍꑟꇬꆏ，

ꌡꀿꒊꌋꀕ，

ꀃꀿꋍꂷꇬꂸꐊ；

ꌡꃀꅩꐷꀕ，

ꀃꃀꋍꂷꇬꂸꐊ；

ꌞꐋꆈꅊꀕ，

ꀀꐋꋍꂷꇬꂸꐊ。

ꌡꀿꈁꎔꀕ，

ꀃꀿꉂꂸꋌ；

ꌡꃀꈁꎔꀕ，

ꀃꃀꉂꂸꋌ;

ꌞꐋꈁꎔꀕ，

ꀀꐋꉂꂸꋌꇈꃲ。

ꀉꂿꅩꌺꑌ，

ꌡꀿꂾꆏꀃꀿꉂꇁꃲ，

ꌡꃀꂾꆏꀃꃀꉂꇁꃲ，

ꌞꐋꂾꆏꀀꐋꉂꇁꃲ。

ꅩꌺꉈꁈꃇꌺꄉ，

ꃇꌺꀿꉂꋌ，

ꃇꌺꃀꉂꋌ，

ꃇꌺꃺꉂꋌ，

ꃇꌺꐋꉂꋌꇈꃲ。

ꀉꂿꅩꌺꑌ，

ꑍꇂꌕꑍꐛꇬꆏ，

ꃇꑌꀱꈜꎭ，

ꅩꑌꃈꐊꋯ。

ꋋꑌꇬꇁꋌꌠꑟ，

ꌭꇁꄣꌠꑟ。

ꀉꂿꅩꌺꑌ，

ꃈꐞꅩꐞꄚꄉꐞ；

ꃇꑌꑓꁴꑰꀕꇤ，

ꏁꁏꀑꊥꁧ，

ꁧꏾꁧꂸꏾ，

ꏮꇊꊂꉚꃅ；

ꅩꌺꉌꈘꃈꊂꁠ，

ꇇꑭꃄꑣꊁꆹꑌꇈꃲ，

ꅩꌺꎮꑍꅉ！

ꀉꂿꅩꌺꑌ，

ꋩꃅꋩꌋꐊꄉꇁ，

ꋩꃅꀱꎜꑌ，

ꋩꌋꂸꀱꎜꇊꃲ。

ꏂꃴꏂꆈꐊꄉꇁ，

ꏂꃴꀱꎜꑌ，

ꏂꆈꂸꀱꎜꇊꃲ。

ꆸꎡꆸꇠꐊꄉꇁ，

ꆸꎡꀱꎜꑌ，

ꆸꇠꂸꀱꎜꇊꃲ。

ꇇꈯꇇꀘꐊꄉꇁ，

ꇇꈯꀱꎜꑌ，

ꇇꀘꂸꀱꎜꇊꃲ。

ꀑꊫꀍꃨꐊꄉꇁ，

ꀍꃨꀱꎜꑌ，

ꀑꊫꂸꀱꎜꇊꃲ。

ꃈꇁꅩꌺꐊꄉꇁ，

ꃇꌺꀱꎜꑌ，

ꅩꌺꂸꀱꎜꇊꃲ，

ꅩꌺꎮꑍꅉ！

ꀉꂿꅩꌺꑌ，

ꀊꆨꐰꇁꏤꇬꆹ：

ꉒꄓꉐꎭꇁ，

ꉒꇁꉐꐊꀱꎜꄉ；

ꀋꃋꉒꈻꁦꈌꏣꁧꃲ，

ꉐꈘꊖꃴꃹꇈꃲ。

ꒉꄓꉛꎭꇁ，

ꒉꇁꉛꐊꀱꎜꄉ，

ꀋꃋꒈꆹꇓꊨꈬꊐꐂꁧꃲ，

ꉛꀜꇓꇤꑐꇈꃲ。

ꑱꄓꑟꎭꇁ，

ꑟꇁꑱꐊꀱꎜꄉ；

ꀋꃋꑱꀱꑱꑳꃹꁧꃲ，

ꑞꆹꀋꀨꈬꊂꊰꇈꃲ。

ꉹꄓꉈꎭꇁ，

ꉹꇁꉈꐊꀱꎜꄉ；

ꀋꃋꉹꀱꉱꁧꎑꁧꃲ，

ꉈꈘꊖꃴꍣꇈꃲ。

ꃈꄓꅩꎭꇁ，

ꃈꇁꅩꐊꀱꎜꄉ；

ꀋꃋꃈꀱꀿꇁꃀꐮꑌꁧꃲ，

ꅩꈘꌐꐰꊰꇈꃲ。

ꅩꌺꑬꏸꊰꃺꑌ，

ꋍꏢꌐꈻꃀꄳꐂꄉꃲ；

ꇇꏸꊰꃺꑌ，

ꋍꏢꌐꈻꇇꒉꌸꄉꃲ；

ꅩꌺꆹꄱꏂꌠꑌ，

ꌐꈻꎭꑟꄀꄉꃲ，

ꅩꌺꎮꑍꅉ！

ꀉꂿꅩꌺꑌ，

ꅩꌺꀿꇁꃀꐞꆹ，

ꆺꑳꏂꃴꅞꇈꃲ。

ꃺꇁꑌꐞꆹ，

ꋍꁯꋍꑱꋦꁧꃲ。

ꐋꇁꊇꐞꆹ，

ꃄꇖꄹꊂꎭꇈꃲ。

ꈭꐞꈛꐞꆹ，

ꈜꐎꊪꇖꀕꁧꃲ。

ꁦꐞꇈꐞꆹ，

ꁦꑭꅡꊪꀕꁧꃲ。

ꒈꐞꃪꐞꆹ，

ꒉꈜꐍꊏꀕꁧꃲ。

ꀉꂿꅩꌺꑌ，

ꑌꑿꈬꊈꋍꈜꐥꂯꑌ，

ꁦꌺꈬꂷꈬꈚꐛꁧꃲ。

ꇌꎶꈬꏢꋍꈜꐥꂯꑌ，

ꁍꑗꈬꁍꈬꄷꎍꁧꃲ。

ꉜꏂꈬꏢꋍꈜꆗꂯꑌ，

ꆂꒉꈬꂡꈬꄷꒉꁧꃲ。

ꐛꑿꈬꈌꋍꈜꎑꂯꑌ，

ꃪꅪꈬꁕꈬꄷꐛꁧꃲ。

ꈌꃅꈬꋇꋍꈜꈹꂯꑌ，

ꌿꉘꈬꁍꈬꄷꐛꁧꃲ。

ꀉꐔꈬꑻꋍꈜꎔꂯꑌ，

ꁭꂥꈬꁯꈬꄷꐛꁧꃲ。

ꀉꂿꅩꌺꑌ，

ꅩꌺꀃꑍꋍꄮꆏ，，

ꇓꅥꒉꉱꃹ，

ꀱꇁꋑꂸꋦꇈꃲ；

ꒊꊰꃪꈌꐂ，

ꈪꇁꋑꂸꋦꇈꃲ；

ꅪꏷꌐꅍꎭ，

ꂸꀱꇁꎜꄉꇊꃲ。

ꀉꂿꅩꌺꑌ，

ꅐꅑꀉꂿꉌꇨꆹ，

ꃅꃴꈥꏂꋍꂷꐥ，

ꌺꉘꃄꈌꄐꊂꐚꁧꃲ。

ꁖꅖꀉꂿꉌꇨꆹ，

ꊴꃀꐜꅪꋍꏢꐥ，

ꌺꉘꇉꅶꇴꋩꀕꅉꎭꁧꃲ。

ꃰꅑꀉꂿꉌꇨꆹ，

ꆺꑳꀉꂿꋍꂷꐥ，

ꅩꉘꌡꃅꎭꁧꃲ。

ꀉꂿꅩꌺꑌ，

ꃅꌌꈞꆈꋪ，

ꋪꏜꐥꉙꂸꐥꉙ，

ꃅꌋꃅꂸꇝꑟꃲ。

ꅪꐙꈞꆈꐛ，

ꐛꑭꌒꉙꂸꌒꉙ，

ꀿꃅꅩꂸꇝꇈꃲ，

ꅩꌺꎮꑍꅉ！

ꀉꂿꅩꌺꑌ，

ꀋꁧꂸꊨꇫꐥꌠ，

ꉌꇨꅪꄤꏹ，

ꉌꇨꅪꏷꑌ，

ꏂꆨꅪꄤꏹ，

ꃱꐻꃱꆹꎴ，

ꆫꌦꆫꂷꐻꒃꀣꎼꂵ；

ꑿꆨꅪꄤꏹ，

ꑿꆨꌋꈤꊪ，

ꆲꏂꃅꃴꋦ，

ꏦꍠꎔꌠꆳꅥꎓꎼꂵ；

ꃢꆪꅪꄤꏹ，

ꃢꆪꑬꊸꌬ，

ꇭꂷꅧꇗꀕ，

ꁮꑟꎔꌠꏝꌸꈘꎼꂵ。

ꀉꂿꅩꌺꑌ，

ꀎꋏꀿꃀꇫꐥꌠ，

ꀿꃀꉌꎔꑌ，

ꌺꇖꋦꀹꎆ，

ꌺꇖꉌꎔꑌ，

ꋚꑌꀿꃀꍇꑟꉬ；

ꁍꁈꉘꉩꆏ，

ꌺꇖꈛꎭꊐꑵꉬ；

ꅡꈭꉘꉩꆏ，

ꆗꌺꌦꆈꀸꑵꉬ。

ꋍꍂꌒꏡꎹ，

ꌺꇖꊂꋊꁵꇮꄸ；

ꋍꍂꎭꏡꎹ，

ꌺꇖꊂꋊꁵꂸꇮ。

ꀎꋏꋍꃅꑌ，

ꊂꋊꋍꄤꃅꇮꄸ。

**ꇖ**

ꀉꂿꅩꌺꑌ，

ꇪꀮꈂꉐꆏ，

ꆀꋦꀃꀿꃅ，

ꉷꋦꀃꀿꃅ；

ꌩꋦꀃꀿꃅ，

ꇓꎍꀃꀿꃅ，

ꒉꀕꀃꀿꃅ；

ꁧꐙꀃꀿꃅ，

ꇉꐙꀃꀿꃅ。

ꆲꁏꉎꋌꁏꌠꀃꀿꌗ，

ꅇꃅꉎꋌꇁꌠꀃꀿꅇ。

ꌩꊫꑌꌩꊸ，

ꇓꊫꑌꇓꊸ。

ꇪꀮꈍꐯꆏ，

ꆀꋦꀃꁭꂥ，

ꉷꋦꀃꁭꂥ；

ꌨꑌꀃꁭꂥ，

ꇒꑌꀃꁭꂥ，

ꒈꑌꀃꁭꂥ；

ꁦꑌꀃꁭꂥ，

ꇈꑌꀃꁭꂥ。

ꌩꊫꑌꌩꈻ，

ꇓꊫꑌꇓꈻ。

ꀉꂿꅩꌺꑌ，

ꐛꑿꇵꄓꆹꃪꅪ，

ꉜꏂꇵꄓꆹꆂꒉ，

ꏰꌺꇵꄓꆹꅔꐎ，

ꐓꇌꇵꄓꆹꌿꉘ，

ꅩꌺꇵꄓꆹꀿꃅ。

ꃪꅪꇵꄓꃅ，

ꐛꑿꇖꃅꌒ：

ꆂꒉꇵꄓꃅ，

ꉜꏂꆗꃅꌒ；

ꅔꐎꇵꄓꃅ，

ꏰꌺꋶꃅꌒ；

ꌿꉘꇵꄓꃅ，

ꐓꇌꀜꃅꌒ；

ꀿꃀꇵꄓꃅ，

ꌺꇖꈩꃅꌒꇈꃲ。

ꀉꂿꅩꌺꑌ，

ꁍꑗꆈꉙꀕ，

ꆿꁮꐤꉈꊪꑵꄸ；

ꀿꃀꏁꊤꀕ，

ꌺꇖꐤꉈꊪꑵꄸ。

ꋋꑌꁧꐙꁦꆹꎴ，

ꃄꐂꁦꆹꎴꁧꃲ，

ꀿꅇꅪꅇꏥꅉꎴꁧꃲ；

ꐦꐛꐦꆹꎴ，

ꌐꇁꐦꆹꎴꁧꃲ，

ꃀꅇꅪꅇꏥꅉꎴꁧꃲ；

ꁦꄅꇈꄅꄖ，

ꌒꇤꃄꅤꅼꁧꃲ，

ꃺꅇꑌꅇꏥꅉꎴꁧꃲ。

ꁧꇢꇉꇢꆹ，

ꁧꐙꀋꊉꎵꁧꃲ；

ꒉꇢꃪꇢꆹ，

ꆂꒉꈬꄂꐂꁧꃲ，

ꅩꌺꎭꇁꅧꅇꏥꅉꎴꁧꃲ。

ꅩꌺꀃꑍꇈꉈꆏ，

ꈍꐰꈀꉐꂿꇁꈧꄮꁨꆹꃲ，

ꈢꈐꈢꉈꃱꆹꄀꅉꎴꁧꃲ，

ꃅꃴꃄꅉꉒꏂꄓꅉꂥꁧꃲ。

ꀉꂿꅩꌺꑌ

ꀊꆨꀿꇁꃀꐮꐥꇬꆹ，

ꀿꐰꌺꈩꌒ，

ꃀꐮꅪꈩꌒ；

ꀿꃀꒊꌋꀕ，

ꌺꇖꈩꀱꀕ，

ꅩꌺꉌꃅꑓꌒꐥ。

ꌕꈎꋍꈬꈚꑌꊸ，

ꌕꑍꋍꐚꋟꑌꂊ。

ꀊꃋꊈꇁꌐꐰꐥꇬꆏ，

ꀀꁈꈜꀕꇨ，

ꀉꁧꈜꀕꇨ，

ꅩꌺꉌꎭꑓꁧꐥ。

ꋍꑍꌕꋚꋟꑌꂮ，

ꋍꈓꌕꃢꈚꑌꈻꇈꃲ。

ꅩꌺꎮꑍꅉ！

ꀉꂿꅩꌺꑌ，

ꑋꊂꌕꆪꆹ，

ꈾꃚꁬꇱꀉꂿꃅꌠꐔ；

ꋅꊂꌕꆪꆹ，

ꀋꀨꀉꁘꀉꂿꅋꌠꊸ。

ꀃꑍꋍꄮꆏ，

ꑋꊂꌕꆪꆹ，

ꃀꇇꋚꂸꋠ，

ꂮꐚꈠꆺꄅꇈꃲ；

ꋅꊂꌕꆪꆹ，

ꀿꇇꎭꂸꈚ，

ꃴꇁꁍꈻꏽꇊꃲ，

ꅩꌺꎮꑍꌺ！

ꀉꂿꅩꌺꑌ，

ꅩꌺꌡꃅꐥꇬꆹ，

ꃅꈎꊰꑋꈓ，

ꃅꆪꊰꑋꆪ，

ꈎꐥꆪꂸꏦꇈꃲ；

ꃅꒉꊯꉬꉖ，

ꃅꅂꊯꉬꉖ，

ꑍꐥꉖꂸꏦꇈꃲ。

ꑍꆏꃅꑍꈜꀕꎴ，

ꐥꇊꃅꂸꈊ；

ꌊꆏꃅꉖꈜꀕꎴ，

ꀀꇊꃅꂸꄜꇈꃲ，

ꅩꌺꎮꑍꅉ！

ꀉꂿꅩꌺꑌ，

ꑙꆪꃬꆪꆏ，

ꇉꄩꇪꀮꂾꄧꀕꇁꃲ，

ꌺꍸꀿꉂꆨꉬꃲ。

ꇉꄩꇪꀮꆎꂷꑌ，

ꄓꆹꀋꁮꇉꉱꄓ，

ꈳꆹꀋꁭꊴꇉꈴ。

ꌩꋦꌩꄩꑌꄉꂿꇁꃲ，

ꌩꂸꋥꆏꇓꄩꑌꄉꂸꇁꃲ。

ꈬꌩꈬꇓꋌꂿꉘꁇꁉꇁꃲ，

ꈬꉙꈬꃪꋌꂿꇖꈭꀕꇁꃲ，

ꅩꌺꄚꈿꇖꈭꀕꇈꃲ。

ꇉꄩꇪꀮꑠꂷꑌ，

ꋍꇬꋌꂿꇉꈫꇁꄿꎭ，

ꁬꇁꆰꌺꋌꂿꆣꅊꀕ，

ꑌꇁꑾꐚꋌꂿꁍꎼꆣꈭꀕꇁꃲ；

ꋍꇬꋌꂿꊫꉻꈬꊂꎭ，

ꁬꃨꆰꃨꋌꂿꃨꈍꀕ，

ꁬꈬꐛꑿꋍꂿꇖꈭꀕꇁꃲ；

ꋍꇬꋌꂿꇉꅶꈬꊂꎭ，

ꌩꅿꇓꅿꋌꂿꃴꌡꀕꇁꃲ；

ꋍꇬꋌꂿꁦꀑꁧꄩꎭ，

ꆫꇁꃨꌠꋌꂿꏁꁏꀑꊥꑌꒉꃲ；

ꋍꇬꋌꂿꐦꐛꈬꊂꎭ，

ꊨꇁꂿꌠꋌꂿꇇꆹꐝꀱꀕꇈꃲ；

ꋍꇬꋌꂿꈭꇁꈜꈢꎭ，

ꎼꇁꈴꌠꋌꂿꑭꆹꐝꀱꀕꇈꃲ；

ꋍꇬꋌꂿꇽꐯꇽꑎꎭ，

ꅩꎭꀉꂿꋋꈨꑓꁴꑰꀕꇤ，

ꅩꌺꋋꈨꇖꈭꀕꇈꃲ。

ꇪꀮꂾꀕꌕꆪꂿ，

ꅩꌺꅉꀕꇖꇈꃲ，

ꅩꌺꎮꑍꅉ！

ꀉꂿꅩꌺꑌ，

ꑛꆪꆿꆪꆏ，

ꃅꃴꈥꏂꇖꇁꃲ，

ꅩꎭꃀꉂꆨꉬꃲ。

ꃅꃴꈥꏂꆎꂷꑌ，

ꄓꆹꈥꍫꀕꉘꄓ，

ꈳꆹꌦꃅꁮꒀꈴ。

ꄩꆹꈥꇴꇖꎓꀕ，

ꀏꆹꅫꇁꌱꏦꐩ。

ꃅꃴꈥꏂꆎꂷꑌ，

ꄾꆏꇭꀧꂿꎼꑟ，

ꀋꄿꂾꃚꈨꎼꑟ。

ꉹꁌꋋꂿꑓꁴꑰꀕꇤ，

ꅩꌺꋋꂿꑍꇁꌊꇖꏿꇈꃲ。

ꈥꏂꑍꆪꀉꄂꇴ，

ꅩꌺꅉꀕꇖꇈꃲ，

ꅩꌺꎮꑍꅉ！

ꀉꂿꅩꌺꑌ，

ꐆꑻꈬꁨꆏ，

ꒀꈩꀀꇖꏿ，

ꋌꇖꄲꃅꇖꎻꈁ，

ꋌꇖꌊꆏꉀꏜꂸꊌꇖꅊꇈ：

ꐷꈭꐷꇜꆏ，

ꃢꃀꀉꑣꏣꅑꏣꂿꇖꈭꀕ，

ꋌꇖꄲꃅꇖꎻꈁ，

ꋌꇖꑍꆏꌃꃅꂸꊌꇖꅊꇈ；

ꆺꑳꏂꃴꆏ，

ꆺꑳꀉꂿꇖ，

ꋌꇖꄲꃅꇖꎻꈁ，

ꋌꇖꉌꐒꇁꎭꇖꅊꇈ；

ꈵꃴꈵꎓꆏ，

ꈵꃴꅩꌺꇖ，

ꋌꇖꄲꃅꇖꎻꈁ，

ꋌꇖꐛꑭꂸꌒꇖꅊꇈ，

ꅩꎭꀉꂿꉁꆏꇖꅊꇈ，

ꅩꌺꎮꑍꅉ！

ꀉꂿꅩꌺꑌ，

ꉐꆈꐁꀕꇉꐛꁧ，

ꂸꐂꇉꐛꁦꑟꃲ。

ꈹꀮꎔꀕꇉꃹꁧ，

ꂸꎔꇉꃹꁦꑟꃲ。

ꅩꌺꇕꀕꌠꐙꁧ，

ꂸꇖꌠꐙꁧꇈꃲ，

ꅩꌺꈍꃅꂯ！

ꀉꂿꅩꌺꑌ，

ꀊꆨꉱꈐꅪꀀꅉ，

ꅪꁧꇈꉈꆏ，

ꀉꉌꈩꅉꐛꇈꃲ。

ꑌꂾꅪꑌꅉ，

ꅪꁧꇈꉈꆏ，

ꀉꍸꈩꅉꐛꇈꃲ。

ꈵꃴꅪꈩꅉ，

ꅪꁧꇈꉈꆏ，

ꈌꀞꄇꑴꐹꅉꐛꇈꃲ。

ꐷꈭꅪꐂꅉ，

ꅪꁧꇈꉈꆏ，

ꃢꁮꑷꊭꈩꅉꐛꇈꃲ。

ꑳꉎꁧꐙꁦꌕꂷ，

ꋍꂷꑿꉘꅉ，

ꋍꂷꈾꏿꅉ，

ꋍꂷꅪꑌꅉ；

ꅪꁧꇈꉈꆏ，

ꊸꑋꆲꋒꄚꇊꃲ，

ꉩꑍꉒꆉꂃꇈꃲ，

ꐛꑍꉐꌦꌪꇊꃲ。

ꑳꐮꐦꐛꐦꌕꂷ，

ꋍꂷꍯꊪꁍ，

ꋍꂷꃢꆫꁍ，

ꋍꂷꅪꈩꅉ；

ꅪꁧꇈꉈꆏ，

ꋅꀑꆲꏂꃨꇊꃲ，

ꑋꀑꀠꃀꇖꇊꃲ。

ꑳꅶꏦꃴꅪꈴꅉ，

ꅪꁧꇈꉈꆏ，

ꍀꇁꈳꏦꐛꇈꃲ。

ꑳꊂꒉꀕꅪꋌꅉ，

ꅪꁧꇈꉈꆏ，

ꉜꏂꆗꅉꐛꇈꃲ。

ꅔꐎꅪꂃꅪꈩꅉ，

ꅪꁧꇈꉈꆏ，

ꅔꊂꑌꑿꂾꐞꀕꇈꃲ，

ꅔꄩꏰꌺꇖꈭꀕꇈꃲ。

ꀉꂿꅩꌺꑌ，

ꅪꁧꇈꉈꆏ，

ꀉꂿꀀꐋꂸꊌꆹ，

ꑴꑆꎰꃀꀉꂿꀀꐋꃅꇈꃲ，

ꋋꑌꑴꑆꀀꅲꐭꂸꅱꑟꃲ。

ꀉꂿꑌꐉꂸꊌꆹ，

ꇢꇑꀉꍸꀉꂿꑌꐉꃅꇈꃲ，

ꋋꑌꇢꇑꑌꅲꄓꂸꅱꑟꃲ。

ꀉꂿꉆꐋꂸꊌꆹ，

ꑷꈯꌬꁧꀉꂿꉆꐋꃅꇈꃲ，

ꋋꑌꌷꁧꉆꅲꎼꂸꅱꑟꃲ。

ꀉꂿꊪꐉꂸꊌꆹ，

ꇣꑐꇇꀜꀉꂿꊪꐉꃅꇈꃲ，

ꋋꑌꇣꑐꇤꁦꐞꂸꄐꑟꃲ。

ꀉꂿꅩꌺꑠꍈꑌ，

ꀿꇁꃀꉂꆺꀕꂂꍈꄸ，

ꃺꇁꑌꉂꉙꀕꐙꍈꄸ，

ꃈꉂꑓꁴꑰꀕꇣꍈꄸ，

ꐋꇁꊇꉂꑖꈈꀕꍈꄸ。

ꅩꌺꀿꉂꇱꋓꍬꂿꑌ，

ꇱꋓꍬꀕꈤꇁꇐ，

ꅩꌺꀿꉂꈤꂸꉆꑟꃲ。

ꅩꌺꃀꉂꇁꄿꋖꂿꑌ，

ꇁꄿꋕꀕꈤꇁꇐ，

ꅩꌺꃀꉂꈤꂸꉆꑟꃲ，

ꅩꌺꎮꑍꅉ！

ꀉꂿꅩꌺꑌ，

ꅔꐎꏰꌺꋵꀕꆏꇁꇐ，

ꅙꑭꎽꀮꊜꀕꆏꇁꇐ，

ꂷꑭꉑꀮꍺꀕꆏꇁꇐ，

ꅩꌺꀿꇁꃀꉂꆏꂸꉆꇊꃲ；

ꌩꄩꇪꀮꂾꀕꆏꇁꇐ，

ꌩꑭꁯꎓꂾꀕꆏꇁꇐ，

ꅩꌺꀿꇁꃀꉂꆏꂸꉆꇊꃲ，

ꅩꌺꎮꑍꅉ！

ꀉꂿꅩꌺꑌ，

ꁯꄸꀿꂸꁨ，

ꊖꆈꀿꃅꐥꇈꃲ；

ꁯꆮꃀꂸꁨ，

ꌧꏾꃀꃅꐥꇈꃲ。

ꅩꌺꌡꃅꐥꇬꆹ，

ꑍꆏꈧꌺꀿꃅꐥꇈꃲ，

ꌊꆏꆪꌺꃀꃅꐥꇈꃲ，

ꅩꌺꎮꑍꅉ！

ꀉꂿꅩꌺꑌ，

ꇙꀕꇫꐥꌠ，

ꀉꂿꂸꉂꌠꂸꐥ。

ꁮꄸꀉꂿꉂ，

ꀝꆽꀛꆽꉂ；

ꁯꆮꀉꂿꉂ，

ꅏꁏꅐꆗꉂ；

ꁯꎓꀉꂿꉂ，

ꌩꃴꎑꄉꉂ；

ꐛꑿꀉꂿꉂ，

ꃪꃹꅑꄉꉂ；

ꃢꁮꀉꂿꉂ，

ꑇꇖꑅꇖꉂ；

ꑷꊭꀉꂿꉂ，

ꊫꑻꊨꑻꉂ；

ꑾꌺꀉꂿꉂ，

ꂳꄹꌔꇬꊛꃅꉂ；

ꃆꌺꀉꂿꉂ，

ꈜꅪꆲꏂꄓꃅꉂ；

ꇂꇤꀉꂿꉂ，

ꃪꄧꇐꂃꄓꃅꉂ；

ꅩꌺꀉꂿꉂ，

ꑍꇁꌊꇖꏿꃅꉂꇈꃲ，

ꑓꁴꋙꊰꋠꃅꉂꇈꃲ。

ꀉꂿꌩꃴꐥ，

ꅩꌺꌩꃴꉂꇈꃲ；

ꀉꂿꃪꃹꐥ，

ꅩꌺꃪꃹꉂꇈꃲ。

ꆺꑳꀉꂿꂸꎺꄿꑴꇬ，

ꁦꀑꎺꁧꂾꆏꎺꇁꃲ；

ꆺꑳꀉꂿꂸꉂꄿꑴꇬ，

ꇉꅶꉃꏂꂾꆏꉂꇁꃲ，

ꅩꌺꎮꑍꅉ！

ꀉꂿꅩꌺꑌ，

ꀿꄷꃀꄷꆹ，

ꁦꀑꉒꏂꉬ，

ꉒꏣꑓꂿꑌ，

ꉒꐰꑓꂸꂿ，

ꉫꑌꐰꆹꇐ，

ꂸꉬꐰꆹꇐ；

ꋅꀑꃰꐎꉬ，

ꃰꐛꑓꂿꑌ，

ꃰꐯꑓꂸꂿ，

ꉫꑌꐯꆹꇐ，

ꂸꉬꐯꆹꇐ；

ꂸꃃꁰꇷꆴꌠꉬ，

ꃱꏾꏮꏂꆴꌠꉬ，

ꉫꑌꆴꆹꇐ，

ꂸꆏꆴꆹꇐ。

ꀿꄷꃀꄷꆹ，

ꇌꃀꉻꇬꉆ，

ꑍꉆꉖꂸꉆ；

ꌩꃀꃪꄧꋦ，

ꈊꋦꎸꂸꋦ；

ꊿꂾꀁꇬꑌ，

ꈎꑌꆪꂸꑌ；

ꉫꑌꈤꆹꇐ，

ꂸꉬꈤꆹꇐꇈꃲ。

ꅩꌺꎮꑍꅉ！

ꀉꂿꅩꌺꑌ，

ꅩꌺꌡꃅꐥꇬꆹ，

ꋍꑍꌔꎴꉩꇬꑌ，

ꀉꂿꋌꂸꈨ；

ꌕꑍꋍꐚꋠꇬꑌ，

ꀉꂿꋌꂸꐚ；

ꌕꈎꋍꃢꈚꇬꑌ，

ꀉꂿꋌꂸꐚꇈꃲ。

ꀉꂿꅩꌺꑌ，

ꊨꊭꉙꁊꆏꅏꋯ，

ꅩꌺꉌꎭꆏꆊꈤ。

ꅩꌺꌡꃅꐥꇬꆹ，

ꋍꏯꉪꇈꁭꅐꎭ，

ꋙꋠꋌꂸꐛꇈꃲ；

ꋍꏯꉪꇈꁮꐚꎭ，

ꒉꅝꆊꂸꐛꇈꃲ，

ꅩꌺꎮꑍꅉ！

ꀉꂿꅩꌺꑌ，

ꌩꋦꆸꈈꋦꌠꎭ，

ꆀꆳꇀꑌꎟꌠꎭ，

ꎰꆳꇀꑌꎟꌠꎭ。

ꏜꋦꈛꁧꋦꌠꎭ，

ꋍꑍꌕꈭꌃꌠꎭ，

ꋍꑍꌕꃢꄔꌠꎭ。

ꊨꊭꈛꁧꈌꌠꎭ，

ꋍꑍꌕꈭꄓꌠꎭ，

ꋍꑍꌔꈌꐆꌠꎭ。

ꅪꐙꈞꆈꐛꌠꎭ，

ꈞꆈꅇꈨꇁꌠꎭ，

ꁁꈨꁁꂸꈨꌠꎭ；

ꋍꑍꌕꅇꈨꌠꎭ，

ꋍꑍꌔꎴꉩꌠꎭꇈꃲ，

ꅩꌺꎮꑍꅉ！

ꀉꂿꅩꌺꑌ，

ꀃꑍꋍꄮꆏ，

ꀃꉎꀿꂸꑌ，

ꌕꅇꀀꆹꑟꇈꃲ；

ꀃꐮꑌꂸꉆ，

ꊪꑭꀀꆹꑟꇈꃲ。

ꅩꌺꈎꇖꆪꇖꏽ，

ꑍꇖꉖꇖꏽꇊꃲ，

ꅩꌺꎮꑍꅉ！

ꀉꂿꅩꌺꑌ，

ꀃꀿꀁꇨꆹ，

ꈌꇨꉌꂸꇨ；

ꌡꀿꀁꇨꆹ，

ꈌꇨꉌꇨꋧꇊꃲ。

ꅩꌺꌡꃅꐥꇬꆹ，

ꋙꋠꌡꇇꉜꁧꃲ，

ꒉꅝꌡꈌꉜꁧꃲ，

ꃢꈚꌡꑓꉜꁧꃲ。

ꌿꂷꎭꇬꐊ，

ꌿꊏꎬꑓꊴꇈꃲ；

ꍶꂷꑿꇬꐊ，

ꍶꉻꑾꑓꊴꇈꃲ；

ꁮꐥꉷꃅꅐ，

ꏜꋠꐉꂸꊌꇈꃲ；

ꅪꐥꌡꃅꅐ，

ꉉꈿꐋꂸꊌ，

ꋍꇬꇖꈭꀕꇈꃲ，

ꅩꌺꎮꑍꅉ！

ꀉꂿꅩꌺꑌ，

ꋚꇁꒉꄸꆹ，

ꑍꄸꉖꂸꄸ；

ꃢꇁꈚꄸꆹ，

ꈎꄸꆪꂸꄸ；

ꃆꇁꒆꄸꆹ，

ꍂꇊꉹꅉꀕꇈꃲ。

ꁍꇁꑖꄸꆹ，

ꇌꃀꉈꅛꊐ；

ꍋꇂꊀꄸꆹ，

ꑬꈄꉈꅛꊐ；

ꁭꇁꂥꄸꆹ，

ꅩꌺꉈꅛꊐꇈꃲ，

ꅩꌺꎮꑍꅉ！

ꀉꂿꅩꌺꑌ，

ꈚꃀꎭꅍꐛ，

ꐛꏾꐛꂸꏾ；

ꎭꃀꈚꅍꐛ，

ꐛꌒꐛꂸꌒ。

ꅩꌺꌡꃅꐥꇬꆹ，

ꈋꆹꎧꏁꎧꐞꊪ，

ꅩꌺꈌꁉꋌꂸꅝ；

ꇇꆹꁮꑟꁁꑟꊭ，

ꅩꌺꇇꎇꋌꂸꈻ；

ꊫꇵꏦꍠꄅꑲꑌ，

ꅩꌺꑓꏮꋌꂸꉜ；

ꐎꇁꏁꈤꀀꑲꑌ，

ꅩꌺꋌꂸꏾ；

ꐎꏂꂻꈤꏽꑲꑌ，

ꅩꌺꋌꂸꏾ；

ꆿꍯꑮꁍꊨꑲꑌ，

ꅩꌺꋌꂸꁯ；

ꑌꑿꄄꆈꐛꑲꑌ，

ꅩꌺꋌꂸꁯ。

ꌡꌺꆞꑭꊖꇤꄔꑌꋍꈁꌒ，

ꏂꃴꏂꆈꄅꑌꋍꈁꌒ，

ꃀꆏꉒ ꐎꄓꑌꋍꈁꌒ，

ꏲꄣꃅꏸꋥꑌꋍꈁꌒ，

ꋩꃅꉘꁇꁉꑌꋍꈁꌒ。

ꃅꐛꊀꄮꇀꂷꐥꇈꃲ，

ꊿꐙꊾꄮꇀꂷꐥꇈꃲ。

ꀉꂿꅩꌺꑌ，

ꎷꈌꉌꈪꑌ，

ꇇꋌꒉꂸꅝ；

ꎭꌺꉌꈪꑌ，

ꈚꅍꋚꂸꒌ。

ꀉꂿꅩꌺꑌ，

ꅩꌺꉂꃅꉂꌠꆹ，

ꃅꇀꊸꌠꈧꐊꃅꈬꌬꇁꑟ，

ꎔꇁꃨꌠꆧꐊꁧꎐꅐꇁꑟ，

ꌂꇀꑷꌠꁮꐊꈞꆈꃹꁧꑟ；

ꃅꇀꈄꌠꉒꐊꁦꈌꏣꇁꑟ，

ꊪꇀꏦꌠꏷꐊꃅꌋꎵꇁꑟ；

ꀂꀱꀃꃅꑟꁧꑟ，

ꀋꆀꁧꑭꀿꇁꃀꐮꑌꁧꑟ，

ꃺꇁꑌꐊꀋꆀꁦꀑꆫꁧꑟ，

ꐋꇁꊈꐊꀋꆀꒉꃴꈩꁧꑟ。

ꅩꌺꉂꃅꉂꌠꆹ，

ꋍꑍꌕꃢꂾꑌꈜꀕꉂ；

ꅩꌺꌂꃅꌂꌠꆹ，

ꌕꈎꋍꃢꂾꑌꈜꀕꌂꇈꃲ。

ꀉꂿꅩꌺꑌ，

ꅩꌺꉌꃀꉪꅉꐛꉆꆏ，

ꋚꇁꒉꎔꀋꁧꀉꂿꍈꂿꉂ，

ꃢꇁꈚꎔꃺꇁꑌꎔꇢꂿꉂ；

ꎧꏁꎧꐞꀋꈘꏡꂿꉂ，

ꈌꆹꂿꉘꈁꊛꏿꂿꉂ。

ꅇꆹꀎꋏꅲꂿꉂ，

ꀋꌧꀿꃀꅲꂿꉂ，

ꀋꂿꃺꑌꅲꂿꉂ，

ꀋꇮꐋꀨꅲꂿꉂ，

ꀋꀺꊈꌐꅲꂿꉂ，

ꀋꑳꏣꑟꅲꂿꉂ。

ꀃꑍꋍꄮꆏ，

ꉪꑌꀈꈥꉪꑟꃲ。

ꑷꁱꐞꇬꂄꁧꃲ，

ꑲꅉꐦꇬꅑꁧꃲ；

ꅩꌺꉌꃀꁦꀑꉪ，

ꐰꇑꁧꑭꊰꇈꃲ，

ꅩꌺꎮꑍꅉ！

ꀉꂿꅩꌺꑌ，

ꅩꌺꈍꃅꂯ！

ꒉꉫꆹꀕꇫꒉꌠ，

ꆿꏼꒊꊰꄤꒉꑟ，

ꇓꊨꈬꊐꊯꆏꎭꇈꃲ。

ꌩꉫꆹꀕꇫꋦꌠ，

ꋓꃱꉘꁌꄤꋦꑟ，

ꀐꆹꐻꇁꉈꒃꈣꆏꎭ，

ꐧꆹꆳꅥꐓꆏꎭꇈꃲ。

ꇐꂃꇫꂃꌠ，

ꋓꃱꃪꇬꄤꂃꑟ，

ꂃꇊꃪꃹꊐꆏꎭ，

ꊰꇊꇓꇤꄚꆏꎭꇈꃲ。

ꊿꐥꇫꐥꌠ，

ꀉꂿꅩꌺꄤꐥꑟ，

ꅩꌺꎮꑍꅉ！

ꀉꂿꅩꌺꑌ，

ꅪꐥꅩꎭꏿꇈꃲ。

ꃅꐬꑳꃅꀀꅗꃲ，

ꁮꏂꀀꐋꃅꅗꃲ，

ꀌꀠꑌꐉꃅꅗꃲ，

ꄚꌧꃅꀕꋩꅗꃲ。

ꋋꑌꎺꇨꁦꀑꋦ，

ꎺꐧꐔꉆꑌ，

ꎺꐴꍹꂸꉆꑟꉬ；

ꅩꎭꁭꂥꊪ，

ꅩꀑꈤꉆꑌ，

ꅩꉌꊰꂸꉆꑟꉬ。

ꀉꂿꅩꌺꑌ，

ꑳꉎꈜꐎꈜꌔꏢ，

ꅩꌺꍬꂿꈛꏢꇬꂸꐊ，

ꑳꐮꈛꆈꈜꌔꏢ，

ꅩꌺꍬꂿꈛꏢꇬꂸꐊ；

ꑳꊂꈜꏂꈜꌔꏢ，

ꅩꌺꍬꂿꈛꏢꇬꂸꐊ。

ꅩꌺꊸꑋꄂꐊꐺꂯꑌ，

ꄁꈘꇖꃱꅞꁧꃲ；

ꉩꑍꉒꐊꐺꂯꑌ，

ꉒꇔꃅꈬꃹꁧꃲ。

ꀉꂿꅩꌺꑌ，

ꏣꒃꆹꅑꌦꂯꑌ，

ꏣꇤꆸꁠꅞꎼꏦ；

ꅋꒃꈌꊎꌦꂯꑌ，

ꅋꁧꉘꇕꇗꎼꏦ；

ꈭꇁꈜꈢꌦꂯꑌ，

ꍀꇁꈐꏿꅘꁧꇂꃴꌦꎼꏦ。

ꀒꇁꁮꅍꌦꂯꑌ，

ꃈꎔꅪꊂꁠꎼꏦ；

ꊁꇁꀿꅍꌦꂯꑌ，

ꎆꎔꅪꊂꁠꎼꏦ。

ꌩꋦꃅꏪꀕ，

ꅩꌺꌦꂿꌨꁧꐉꀕꎼ？

ꃪꐛꅩꑳꀕ，

ꅩꌺꌦꂿꃪꂷꐉꀕꎼ？

ꒉꀕꆈꃃꃆ，

ꅩꌺꌦꂿꒈꂡꐉꀕꎼ？

ꀉꂿꅩꌺꑌ，

ꅩꌺꐥꏡꈗꆏꎭꏡꈤꎼꑟ，

ꅩꌺꇭꀧꌥꆏꉌꃀꑍꎼꑟ，

ꅩꌺꉌꃀꑍꆏꉪꏣꈘꎼꑟ！

(ꄚꄉꌐ­)

ꀊꁮꃄꆜ 2015ꈎꅥꄉꌠ