ꂘꃅꄯꒉ

（ꇊꉙꀈꐂ ꏓꁱ 2002ꈎ5ꆪꉘꃀꃢꌠꅐꌠ 2012ꈎ5ꆪꑍꃢꀕꌠꍑꌠ ）

ꋍ

ꀃꌋꏁꀊꆨ，

ꏂꋧꏂꅊꆹ，

ꏃꇂꊇꄮꍂ；

ꐧꋧꐧꅊꆹ，

ꀉꁌꐧꃅꍂ；

ꅔꐎꏰꃅꍂ；

ꏰꌺꋶꃅꍂ；

ꌩꄩꑙꃅꍂ，

ꑙꌺꈩꃅꍂ；

ꃪꊂꐚꃅꍂ，

ꐛꑿꇖꃅꍂ；

ꌿꊂꉆꃅꍂ，

ꐓꇌꀜꃅꍂ；

ꒉꃴꉛꃅꍂ，

ꉜꏂꆗꃅꍂ；

ꇅꈯꆿꃅꍂ，

ꆿꅪꄂꃅꍂ；

ꃅꈯꏬꃅꍂ，

ꏬꆉꃰꃅꍂ；

ꂷꑭꉐꃅꍂ，

ꉑꀮꍻꃅꍂ；

ꅙꑭꎼꃅꍂ，

ꎽꀮꊝꃅꍂ；

ꊈꇁꌐꃅꍂ，

ꃝꇐꐉꁌꍂ；

ꋊꇁꃤꃅꍂ，

ꃀꈿꄢꈌꁌ；

ꁮꇁꐚꃅꍂ，

ꌉꈿꁻꏤꍂ；

ꆺꑳꀉꂿꍂ，

ꉌꐒꆠꎭꍂ；

ꀋꃋꑮꆜꍂ，

ꉌꐚꑓꍯꍂ；

ꌴꁮꌻꆗꍂ，

ꉌꃅꑓꌒꍂ；

ꐯꃀꄮꌔꍂ，

ꄯꁍꐧꈬꋊ，

ꃰꊿꋍꍂꐥ。

ꑍ

ꐧꃅꀉꌺꇖ，

ꃅꊂꃋꑋꍈ，

ꄂꏷꑋꋠꋯ，

ꈨꆨꑋꏾꈻ；

ꆀꊂꉷꑍꍈ，

ꀱꐎꑋꋠꋯ，

ꐎꏂꑋꏾꈻ；

ꌅꊂꇓꑍꍈ，

ꇌꃀꑋꋠꋯ，

ꃆꄗꑋꏾꈻ；

ꊈꊂꌐꑍꍈ，

ꆿꍯꑋꋠꋯ，

ꑌꑿꑋꏾꈻ。

ꌕ

ꐧꃅꀉꌺꇖ，

ꉬꐮꄀꃅꆏ，

ꈥꐎꌺꂸꋶ，

ꂸꋶꑌꂸꐯ，

ꈥꐡꂾꆏꋶ；

（ꈥꐋꂾꆏꋶ）

（ꈥꐚꂾꆏꋶ）

ꄜꑎꊖꇉꆏ，

ꌺꒆꒉꂷꐛ，

（ꋠꅪꒉꂸꐛ）

ꂸꐛꑌꂸꐯ，

ꐋꉎꒈꆏꐛ；

（ꈥꊱꅼꍘꉐꌪꆏꐛ）

ꌅꌺꉌꂸꎭ，

ꂸꎭꑌꂸꐯ，

ꒉꃎꅏꆏꎭ，

ꉘꏂꌅꌺꈁ，

ꌅꌺꎭꆹꃯ；

ꃀꌺꆹꂸꎭ，

ꂸꎭꑌꂸꐯ，

ꃀꆹꈁꇽꌠ，

ꃀꌺꎭꆹꃯ；

ꇮꌺꆹꂸꎭ，

ꂸꎭꑌꂸꐯ，

ꇮꆹꎸꊩꌠ，

ꇮꌺꎭꆹꃯ；

ꎃꀕꆹꂸꎭ，

ꂸꎭꑌꂸꐯ，

ꎃꆹꆫꃅꌠ，

ꎃꀕꎭꆹꃯ；

ꎬꆹꋌꄷꉬ，

ꋌꄷꇐꂸꁧ。

ꇖ

ꐧꃅꀉꌺꇖ，

ꑲꃶꇣꃶꆹ，

ꑐꃀꏣꄀꈍ；

ꐷꃵꐷꃶꆹ，

ꑷꃀꑭꅄꋉ；

ꉻꃶꆥꃶꆹ，

ꃢꃀꆽꈜꑐ；

ꑬꃶꈀꃶꆹ，

ꃆꐳꈁꎰꋩ；

ꁍꃶꑖꃶꆹ，

ꇌꃀꅲꒉꊎ；

ꌿꃶꃪꃶꆹ，

ꍀꆿꁧꅣꋉ；

ꁦꃶꇈꃶꆹ，

ꑌꑿꉆꆫꏿ；

ꈭꃶꈛꃶꆹ，

ꑬꈄꉌꅛꊐ；

ꈧꃶꆧꃶꆹ，

ꉬꐮꇣꋦꎭ；

ꆳꃶꉐꃶꆹ，

ꑷꂿꋥꅉꎭ；

ꌦꃶꆄꃶꆹ，

ꒆꉬꑭꆹꐞ；

ꊇꃶꌐꃶꆹ，

ꈵꃴꅩꌺꇖ；

ꁮꃶꐙꃶꆹ，

ꌺꒆꏣꀋꂿ；

ꃣꃶꈌꃶꆹ，

ꌅꎭꇓꎭꏽ；

ꌅꃶꂾꃶꆹ，

ꇓꐚꑬꎭꏿ；

ꆀꃶꉷꃶꆹ，

ꌅꌺꏦꑳꃹ；

ꆀꇨꉷꇨꆹ，

ꁴꉬꎺꄚꅑ，

ꒆꉬꉻꏁꀵ；

ꃵꆹꋌꄷꉬ，

ꋌꄷꇐꂸꁧ。

ꉬ

ꐧꃅꀉꌺꇖ，

ꌅꂮꉩꋍꑹ，

ꉘꃅꎺꆀꌌ，

ꀐꊂꍆꀕꈌ，

ꐧꊂꎆꃱꁮ，

ꑭꊂꁯꃴꈌ，

ꏣꄓꁮꉐꃰ。

ꃻꊂꈨꁍꒉ，

ꑲꊂꆪꃢꄸ，

ꌅꄸꇓꇴꋩ，

ꇓꄸꌅꏭꏂ。

ꌅꉬꋍꆹꒆ，

ꅡꈭꇓꎃꌌ，

ꌅꊂꇓꑍꁯ，

ꌄꑌꇓꈐꉘ，

ꇒꑌꌅꍯꎆ；

ꊈꊂꌐꑍꁯ，

ꊈꉬꌐꇏꃅ，

ꌐꉬꊈꈐꍹ；

ꀘꊂꌋꑍꁯ，

ꀘꉬꌊꈐꉘ，

ꌋꉬꀘꇏꃅ，

ꀘꉬꌊꈐꍹ。

ꃘ

ꐧꃅꀉꌺꇖ，

ꃰꊿꋍꑹꒆ，

ꒆꊂꋍꈓꑍꈓ，

ꃀꆹꄌꈪꑌ，

ꇇꆹꃀꄸꃿ，

ꑬꆹꃀꊂꈹ，

ꃀꆏꑳꀕꒉ。

ꏃ

ꐧꃅꀉꌺꇖ，

ꒆꊂꃘꈓꏃꈓ，

ꋧꊂꅊꇁꇐ，

ꌟꒆꉀꒆꌠ，

ꉐꆈꉀꐂꌠ，

ꀋꆪꉀꀜꌠ，

ꃄꐔꉀꄀꌠ，

ꈄꀕꉀꃮꌠ，

ꉀꒆꄸꄤꃅ，

ꉀꒆꄸꃅꆏ，

ꌺꇖꍞꂸꁨ。

ꃷꇑꈌꄤꅥ，

ꈌꅥꂿꌋꑲ；

ꈛꑌꑮꄤꒃ，

ꑮꁈꈁꇁꋒ；

ꈛꑌꑷꄤꃼ，

ꑷꁈꑷꑳꑭ，

ꀊꉘꑷꒃꎭ。

ꉆ

ꐧꃅꀉꌺꇖ，

ꀿꃀꐭꉙꂄ，

ꌺꇖꉌꈪꊰ；

ꌺꇖꐭꉙꂄ，

ꀿꃀꉌꌒꄀ；

ꑌꑿꂾꃚꌒ，

ꆫꌠꉌꌒꄀ。

ꈬ

ꐧꃅꀉꌺꇖ，

ꒆꊂꋍꈭꊯꌕꈎ，

ꊈꒆꑌꆊꄃ，

ꐧꒆꑌꌧꋬ，

ꀊꉘꉪꂸꐚ，

ꃆꐳꄔꂸꐽ，

ꃅꒆꆧꏦꉻ，

ꀊꉘꈩꌒꇕ，

ꋍꑍꈬꈚꐂ。

ꊰ

ꐧꃅꀉꌺꇖ，

ꒆꊂꊰꃘꊰꏁꈓ，

ꃢꌩꈚꎹꎔ，

ꉗꋩꏸꅑꀺ，

ꊈꌊꌐꎹꎔ。

ꌻꆗꇭꌠꏃ，

ꈌꃅꉬꌠꑄ，

ꁦꂥꉪꑣꄵ，

ꇉꎔꉪꉛꈹ，

ꅔꎔꉪꃅꇱ，

ꃆꇭꉪꃅꇭ。

ꐦꐛꉪꍯꊪ，

ꁧꐙꉪꑿꉘ。

ꅪꎔꉪꅪꎔ，

ꈣꅐꉪꅪꎔ；

ꌳꈄꉪꌳꈄ，

ꐙꅐꉪꌳꈄ；

ꉌꊂꉪꉌꑌ，

ꂸꌒꀕꂿꉨ。

ꊯꊪ

ꐧꃅꀉꌺꇖ，

ꌅꌺꃣꌬꏀ，

ꀗꈌꃀꈌꅲ；

ꃀꌺꈁꇽꏀ，

ꃆꆳꑘꈠꅲ；

ꀗꌺꀘꒃꏀ，

ꄯꒉꏂꀨꅲ；

ꇮꌺꇮꒃꏀ，

ꌟꃅꇇꊂꅲ；

ꎃꀕꆫꃅꏀ，

ꆫꃀꀉꁌꅲ。

ꂸꒃꌅꐤꐥ？

ꂸꒃꌅꂸꐥ，

ꂸꒃꌅꐤꆏ，

ꌅꌺꉘꏂꀱ；

ꂸꒃꃀꐤꐥ？

ꂸꒃꃀꂸꐥ，

ꂸꒃꃀꐤꆏ，

ꃀꌺꈁꇽꀱ；

ꂸꒃꀘꐤꐥ？

ꂸꒃꀘꂸꐥ，

ꂸꒃꀘꐤꆏ，

ꑌꑿꁬꇗꏿ。

ꊰꑋ

ꐧꃅꀉꌺꇖ，

ꄸꌠꋠꇐꈤ，

ꉔꌠꌷꇐꈤ，

ꋍꑍꉉꌠꒉ，

ꋧꌠꋞꌠꌷ；

ꋍꑍꊋꌠꒉ，

ꌀꒃꊋꇱꌷ；

ꋍꑍꈄꌠꒉ，

ꌉꈿꁻꏤꌷ；

ꋍꑍꇮꌠꒉ，

ꅥꅍꇇꁉꊭ；

ꋍꑍꒃꌠꒉ，

ꄯꒉꇇꁉꊭ；

ꋍꑍꆫꌠꒉ，

ꎴꁧꆫꁯꎹ；

ꋍꑍꂿꌠꒉ，

ꌩꈪꇁꄉꎹ。

ꊯꌕ

ꐧꃅꀉꌺꇖ，

ꒆꊂꑍꊏꋋꈓꑋꈓ，

ꊷꆹꈨꌺꊸ，

ꈨꌺꅑꅍꂥ；

ꉁꆹꀿꃀꉂ，

ꀿꃀꉁꅉꎴ；

ꃄꆏꆿꍯꃅ，

ꆿꍯꃅꌠꋠ；

ꆫꆏꑌꑿꆫ，

ꑌꑿꆫꌠꈚ；

ꉗꆏꋩꃅꉘ，

ꋩꃅꉘꌠꋩ；

ꁺꆏꂿꇌꁻ，

ꇧꆏꏃꊥꇨ，

ꐉꆏꀿꃀꐊ，

ꍬꆏꌅꂮꍬ，

ꏃꃅꀹꆏꌅꂮꀺ，

ꐊꌠꎔꆏꌅꂮꎔ，

ꇱꁮꉫꆏꌅꂮꉬ。

ꊯꇖ

ꊂꋊꊁꒆꌠ，

ꇮꃅꑳꃅꆏ，

ꀃꈌꀃꌻꑘ，

ꂸꇮꂸꑳꆏ，

ꀃꈌꀃꁮꐚ；

ꈌꇮꉐꑌꆏ，

ꀃꈌꀃꐋꀨ；

ꈌꉻꉐꏠꆏ，

ꀃꈌꀃꁮꐚ。

ꇮꆏꌺꑳꐛ，

ꋍꆏꌺꄸꐛ。

ꊿꇮꆏꊾꋽ，

ꌌꇮꆏꂿꎁ，

ꃅꇮꆏꋙꋦ，

ꊭꇮꆏꌠꈚ；

ꑌꑿꐥꇮꆏ，

ꅥꇓꋌꀋꌸ；

ꃬꎶꐥꇮꆏ，

ꇌꉘꋌꀋꁻ；

ꃰꊿꐥꇮꆏ，

ꃆꑘꋌꀋꌸ。

ꇮꆹꋌꄷꉬ，

ꋌꄷꇐꀋꁧ。

ꊯꉬ

ꐧꃅꀉꌺꇖ，

ꑌꅪꇫꐥꌠ，

ꀿꃅꆹꄤꑁ，

ꏣꅔꀿꃅꈻ；

ꌺꅪꇫꐥꌠ，

ꋊꃤꄸꄤꃅ，

ꄹꅔꋊꃤꈻ；

ꌅꂮꇫꐥꌠ，

ꇓꐚꄸꄤꃅ，

ꆲꅐꇓꐚꈻ；

ꇓꐚꇫꐥꌠ，

ꌅꂮꄸꄤꃅ，

ꑖꇜꌅꂮꈻ；

ꎂꀕꇫꐥꌠ，

ꇮꌺꄸꄤꃅ，

ꇮꌺꄸꃅꆏ，

ꊨꐡꉃꂸꋬ。

ꊰꃘ

ꐧꃅꀉꌺꇖ，

ꌟꃅꃷꇑꅇꀋꎹ，

ꈌꃅꃷꇑꃮꀋꍀ；

ꄇꀮꅪꋑꋩ，

ꃮꌌꀭꉌꐪꀋꎹ；

ꎽꃅꇱꃅꃢ，

ꐧꑭꎸꀋꉩ。

ꊰꏁ

ꐧꃅꀉꌺꇖ，

ꑍꈭꑍꊎꉬ，

ꍂꃅꈾꃅꒆ，

ꌠꈹꑌꌟꂪ，

ꀂꁈꑌꀂꆶ，

ꀒꆷꈁꀠꌒ，

ꁮꇨꐙꇨꉧ，

ꊾꇬꃅꇬꒃ，

ꇰꑳꑋꁱꋓ，

ꀂꂊꆏꌠꂊ，

ꀂꂮꆏꌠꂮ。

ꊰꉆ

ꐧꃅꀉꌺꇖ，

ꃰꊿꈪꑌꇿ，

ꈪꑌꌠꈚꇁ；

ꎇꃀꋂꑌꇿ，

ꋂꁏꆊꐛꇁ；

ꁍꑗꑭꑌꇿ，

ꑭꁏꋚꐙꇁ。

ꊂꋊꊁꒆꌠ，

ꌺꒆꈐꄤꎭ，

ꅩꒆꍯꄤꋯ。

ꈏꆹꈐꄤꆹ，

ꈐꆹꆏꈐꐛ；

ꈏꆹꈐꄤꐛ，

ꈐꐛꈐꉘꊰ，

ꈐꐛꆟꅐꆏ，

ꆗꌺꈐꉘꊰ，

ꅩꌺꂓꄸꀵ，

ꋍꈚꄉꀋꇮ，

ꊰꈚꆺꀕꂃ。

ꈏꆹꌠꄤꈐ，

ꌟꈐꑴꑳꉻ。

ꋊꈐꄮꆹꋚ，

ꃣꈐꆿꁮꆈ。

ꎆꉂꈐꄤꆹ，

ꈐꆹꌺꎸꋍ。

ꄷꄸꈐꌠꄸ，

ꈐꌠꇐꀋꑌ，

ꈏꎆꈐꆞꀠ，

ꈐꆞꋯꑐꀕ。

ꋚꇢꑷꄤꐷ，

ꎸꇢꑷꄤꈐ，

ꃌꇢꆴꄤꁈ，

ꌺꇢꈭꄤꎆ。

ꌺꐥꈐꃢꆹꄤꈚ，

ꅪꐥꈐꋚꆹꄤꋠ。

ꈐꌠꈱꌠꆹꄤꌷ，

ꃌꈱꈁꊂꀵ，

ꅪꈱꅩꀑꋠ，

ꆗꈱꇐꀋꑌ。

ꊯꈬ

ꐧꃅꀉꌺꇖ，

ꒆꊂꌕꊯꌕ，

ꑗꅪꐰꇑꎹ，

ꑗꅪꐰꇑꋧ；

ꇰꊈꐰꇑꎹ，

ꇰꊈꐰꇑꋧ；

ꎹꀕꐰꇑꎹ，

ꎹꀕꐰꇑꋧ；

ꐈꀮꐰꇑꎹ，

ꐈꀮꐰꇑꋧ。

ꌅꌺꐰꇑꆹ，

ꏂꅪꇇꌒꂷ；

ꇮꌺꐰꇑꆹ，

ꎸꅣꎹꄂꂷ；

ꀗꌺꐰꇑꆹ，

ꃻꄲꏁꎡꏢ；

ꑊꌺꐰꇑꆹ，

ꋑꃅꀊꃴꏢ；

ꎂꀕꐰꇑꆹ，

ꆫꃅꂿꏿꇮ；

ꌋꅪꐰꇑꆹ，

ꇭꃏꒌꆠꂷ；

ꉷꌺꐰꇑꆹ，

ꄂꌆꀊꃴꂷ。

ꃰꊿꐥꐯꌠ，

ꉪꃅꉨꇐꆏ，

ꎔꆹꐰꇑꎔ，

ꐰꇑꃨꇊꀮ，

ꐰꇑꂸꉬꑌ，

ꌡꉎꎆꂸꄿ；

ꒈꆹꈐꉘꒉ，

ꈐꉘꁦꄅꄖ，

ꈐꉘꂸꉬꑌ，

ꌠꑎꍅꂸꄿ；

ꌧꃅꂸꉬꑌ，

ꌠꑎꄜꂸꄿ；

ꐊꇐꂸꉬꑌ，

ꐙꋦꌠꂸꌸ；

ꏲꇐꂸꉬꑌ，

ꎆꎔꁨꂸꄐ，

ꎆꎔꂸꉬꑌ，

ꐋꎔꎹꂸꄐ，

ꐋꎔꂸꉬꑌ，

ꐚꏛꇇꂸꂪ。

ꊂꋊꊁꒆꌠ，

ꀋꊌꄷꄤꄹ，

ꃥꆹꈁꇁꆦ；

ꀋꄐꄷꄤꄹ，

ꐙꆹꈁꂿꏝ。

ꑍꊏ

ꐧꃅꀉꌺꇖ，

ꌕꈭꌕꊰꏁ，

ꊈꒆꑌꆊꄃ，

ꐧꒆꑌꌧꋬ，

ꑭꏷꇓꀋꈷ，

ꏂꃅꇭꃅꒆ。

ꉁꆏꏣꑟꉂ，

ꐉꆏꋊꃤꐊ，

ꇖꊩꄟꑌꇈ。

ꑍꊏꋋ

ꐧꃅꀉꌺꇖ，

ꉬꅇꀉꇐꑌ，

ꈁꉉꀀꅇꐛ；

ꇰꊈꀉꇐꑌ，

ꈁꉉꄷꌠꋽ，

ꈐꉘꆫꃤꐊ，

ꈁꃅꌠꑊꍋ；

ꆷꇑꀉꇐꑌ，

ꈁꒉꅉꎆꎹ，

ꌠꎔꋍꑹꐊ，

ꃅꎔꋍꆹꋩ，

ꑳꎔꋍꇤꅝ，

ꑱꎔꋍꀸꅑ，

ꁧꑋꀋꇁꎜ。

ꑍꊏꑋ

ꐧꃅꀉꌺꇖ，

ꋦꃅꋦꑖꌆ，

ꉪꃅꉨꇐꈤ，

ꉌꃀꀊꐯꉪ，

ꐰꇑꁦꄅꄖ；

ꃰꊿꆹꂒꇬ，

ꆿꌦꆹꑆꁬ。

ꊂꋊꊁꒆꌠ，

ꊿꐥꊫꉪꇮ，

ꊿꐥꂫꉪꇮ，

ꃅꁨꆏꈛꄻ，

ꌺꁨꆏꑮꒃ，

ꅪꁦꆏꌐꏹ，

ꁮꁨꆏꉓꅐ。

ꁍꎹꑗꎷꆹ，

ꌺꇖꊫꂫꉪ；

ꑲꋉꇣꄉꆹ，

ꌺꇖꋦꐨꌆ；

ꐎꎷꏂꎹꆹ，

ꌺꇖꈬꋊꈚ；

ꃢꎹꈚꎹꆹ，

ꌺꇖꋍꉻꎔ。

ꑍꊎꌕ

ꐧꃅꀉꌺꇖ，

ꃰꊿꄹꁨꄹꄤꐆ，

ꒈꀮꈻꅑꈻꄣꒉ；

ꋦꂯꎞꂯꆹ，

ꇮꀘꈌꄤꑣ；

ꍔꂯꄅꂯꆹ，

ꇳꇐꃅꄤꎹ；

ꁍꎹꑗꎷꆹ，

ꏦꈫꏦꐵꆹꄤꎹ，

ꏦꈫꏦꐵꆹ，

ꋅꆏꐻꌌꁧ，

ꎷꆏꉐꌌꁧ。

ꌅꂮꈍꄤꈩ，

ꌅꂮꑷꄉꐊ，

ꆈꒉꑷꄉꈭ，

ꃪꅪꑷꄉꅂ，

ꇮꀘꂮꄉꐊ。

ꐭꐋꎹꐭꄉ，

ꒉꐋꎹꒉꄉ，

ꐋꆹꀉꑌꇿ，

ꐙꆹꀁꑌꇿ；

ꐋꉐꀊꀋꑌ，

ꐚꄂꀂꀋꑌ；

ꐭꂘꒉꇯꃅ，

ꇰꂘꑲꄅꃅ；

ꀋꋽꌠꇇꄻ，

ꇂꈪꌠꃚꍪ。

ꑍꊎꇖ

ꐧꃅꀉꌺꇖ，

ꋍꂷꈚꂯꆹ，

ꊨꎴꇇꁉꊭ，

ꁍꇁꑗꋮꏮ；

ꋍꂷꎭꂯꆹ，

ꎽꇑꃏꆹꃅ，

ꑳꈫꑳꇋꏮ。

ꋍꑷꋦꂯꆹ，

ꊨꍣꆼꁠꈢ；

ꋍꑷꈚꂯꆹ，

ꊨꃀꌕꐂꐛ；

ꋍꑷꎭꂯꆹ，

ꑷꇤꌔꏢꐛ；

ꋍꑷꈔꂯꆹ，

ꀴꆳꐧꑭꑐ，

ꈏꏢꀄꃹꑐ，

ꈬꑍꍬꂸꊌ，

ꈁꒉꅉꊁꊰ。

ꈪꑌꍣꑌꌠ，

ꈁꒉꅉꎆꊌ；

ꉉꇮꀠꇮꌠ，

ꈁꒉꅉꐋꊌ。

ꑬꀺꇇꑳꌠ，

ꈁꒉꅉꋚꊊ；

ꌺꋍꃝꅍꒉ，

ꃜꁏꏢꐙꁧ；

ꌺꃅꐚꅍꒉ，

ꐙꁏꐋꐛꇁ；

ꅩꃅꈛꁧꆹ，

ꅇꉼꈛꁧꎭ；

ꅪꋋꈛꁧꆹ，

ꊫꁐꈛꁧꎭ。

ꑍꊎꉬ

ꐧꃅꀉꌺꇖ，

ꀋꎪꋊꐊꇈ，

ꀋꎪꃤꐊꇈ，

ꌅꎪꌅꈐꐛ，

ꃀꎪꃀꆟꅐ，

ꆗꎪꃣꈌꀵ；

ꊈꎪꌐꎪꆹ，

ꊩꈌꃜꇤꄉ；

ꃣꎪꈌꎪꆹ，

ꃀꒉꌒꒉꊐ；

ꐍꎪꏁꎪꆹ，

ꄹꁱꑌꎴꄀ；

ꆿꎪꍮꎪꆹ，

ꈤꀹꋍꂷꄉ；

ꎪꆹꋌꄷꉬ，

ꋌꄷꇐꂸꁧ。

ꑍꊏꃘ

ꐧꃅꀉꌺꇖ，

ꀺꃅꊈꌐꐊ，

ꊈꌐꊾꃝꇁ；

ꇮꃅꐋꀨꐊ，

ꐋꀨꊾꉂꇁ；

ꏦꃅꌅꂮꐊ，

ꌅꂮꊾꑴꁨ；

ꉂꃅꀿꃀꐊ，

ꀿꃀꊾꁌꒉ。

ꑍꊏꏁ

ꐧꃅꀉꌺꇖ，

ꒆꊂꇖꊯꇖ，

ꀘꌥꆀꐪꌧ，

ꆀꐪꌧꊂꊎ，

ꇧꆏꉗꈌꇨ，

ꉗꈌꇨꂸꅐ；

ꏹꆏꃤꉨꏹ，

ꃤꉨꏹꂸꂪ；

ꉁꆏꀿꃀꉂ，

ꇫꆏꌺꇖꇬ。

ꑍꊏꉆ

ꊂꋊꊁꒆꌠ，

ꀿꃀꊭꀋꑌ，

ꌺꇖꋦꁘꏿ；

ꃆꃀꈜꈪꃹ，

ꃆꌺꈛꎭꊐ；

ꌅꂮꊭꀋꑌ，

ꇓꐚꋥꁘꏿ；

ꌅꂮꊭꑌꆏ，

ꇓꐚꆲꁌꅐ。

ꇓꐚꊭꑌꆏ，

ꊨꍣꆼꁠꈢ，

ꈭꋆꀠꑗꆷ，

ꇗꎔꈁꎔꊌ；

ꑌꅪꊭꑌꆏ，

ꃢꁮꑷꊭꉘ，

ꎆꎔꋚꎔꊌ；

ꌺꉘꊭꑌꆏ，

ꁍꎔꑗꎔꎹ，

ꆿꎔꍯꎔꊌ；

ꐙꌺꊭꑌꆏ，

ꌩꈪꇁꄉꎹ，

ꆫꃅꑌꆫꐛ，

ꂿꏿꑌꂿꐙ；

ꌅꌺꊭꑌꆏ，

ꍋꃆꉁꈾꎹ，

ꁮꇱꑌꁮꊋ，

ꐚꇯꑌꐙꉬ。

ꑍꊎꈬ

ꊂꋊꊁꒆꌠ，

ꌺꆹꌺꄤꄸ，

ꌺꄸꀿꃀꍍ，

ꌺꋍꀿꃀꄸꒉꋦ。

ꌺꄸꁍꑗꎹ，

ꀃꁍꌡꁍꐛ；

ꌺꄸꑮꉔꒃ，

ꀃꑮꌡꑮꐛ。

ꌕꊰ

ꐧꃅꀉꌺꇖ，

ꇖꈬꇖꊯꈬ，

ꌧꋬꉪꑳꇁ，

ꌧꉐꈬꐬꋒ。

ꉻꁮꉈꊰꑌ，

ꋽꌠꂴꆽꁻ；

ꇬꇉꅇꊰꑌ，

ꉬꌠꂴꆽꉉ，

ꉬꌠꊁꄤꄉ，

ꉉꌠꉉꄤꄸ。

ꌕꊰꋋ

ꐧꃅꀉꌺꇖ，

ꃰꊿꐥꐯꌠ，

ꄤꀀꌅꄤꀀ，

ꌅꊂꀀꇈꆏ，

ꉘꏂꌅꂸꐛ，

ꉘꏂꂮꐆꀕ，

ꅡꈭꆈꋧꋪ，

ꃣꈌꌕꌌꁘ；

ꄤꀀꃀꄤꀀ，

ꃀꊂꀀꇈꆏ，

ꈁꇽꃀꂸꐛ，

ꋯꁧꆈꋧꋪ；

ꄤꀀꀘꄤꀀ，

ꀘꊂꀀꇈꆏ，

ꆀꍹꀘꂸꐛ，

ꊉꍫꃅꋧꋪ，

ꌺꇖꋦꂸꑳ；

ꄤꀀꇮꄤꀀ，

ꇮꊂꀀꇈꆏ，

ꎸꄂꃅꐚꁧ，

ꇮꌺꇇꂸꑳ；

ꄤꀀꎃꄤꀀ，

ꎃꊂꀀꇈꆏ，

ꆫꃅꎃꂸꐛ，

ꑌꑿꄂꏸꍬ。

ꏂꀀꆏꏂꌃ，

ꀠꀀꆏꀠꌃ。

ꈨꄓꑳꑎꈴ，

ꌅꀀꌅꈐꐛ，

ꃀꀀꃀꆟꅐ。

ꌅꀋꀀꑲꆏ，

ꉘꏂꒊꋒꀕ；

ꃀꀋꀀꑲꆏ，

ꈁꇽꃨꈍꀕ；

ꀘꀋꀀꑲꆏ，

ꆀꍹꁨꇉꀕ；

ꇮꀋꀀꑲꆏ，

ꆫꃅꒊꋒꀕ，

ꂿꏿꃨꈍꀕ。

ꀉꉌꀋꀀꂦꁧꀕ，

ꋍꋚꋌꎹꋠ；

ꀋꆪꀋꀀꊣꇐꀜ，

ꋍꋚꋌꎹꋠ；

ꀉꐩꀋꀀꌊꈴꏽ，

ꋍꋚꋍꎹꋠ；

ꍀꆿꀋꀀꆹ，

ꃄꇖꄹꊂꃰ，

ꋍꋚꋌꎹꋠ，

ꄀꉘꄀꅪꀋꀀꆹ，

ꃄꈌꄐꊂꃰ，

ꋍꋚꋌꎹꋠ。

ꌕꊰꑋ

ꐧꃅꀉꌺꇖ，

ꏜꌠꏜꌠꈻ，

ꌕꏳꏜꌠꈻ，

ꀀꄓꏜꌠꈻ，

ꀀꄓꏛꆏꍬꋠꏜ，

ꍬꋠꏛꆏꁮꈤꏜ；

ꁮꈤꏜꌠꈻ，

ꁮꈤꏜꃯꆏ，

ꎹꄓꏜꃨꈹ，

ꂸꆧꏜꆹꏶ，

ꁯꋒꏜꐴꇵ；

ꏜꌠꏜꌠꈻ，

ꆫꃅꏜꌠꈻ，

ꆫꃅꏜꃯꆏ，

ꁧꂂꆏꁧꂂ，

ꂷꅑꆏꂷꅑ。

ꏀꌠꏀꌠꈻ，

ꌕꏳꏀꌠꈻ，

ꃆꇭꏀꌠꈻ，

ꈌꃅꏀꌠꈻ，

ꌳꈄꏀꌠꈻ。

ꇖꌠꇖꌠꈻ，

ꐎꃄꇖꌠꈻ，

ꏁꄣꇖꌠꈻ，

ꌅꂮꇖꌠꈻ。

ꑿꌠꑿꌠꈻ，

ꌕꏳꑿꌠꈻ，

ꈌꃅꑿꌠꈻ，

ꃆꇭꑿꌠꈻ，

ꄔꑿꆏꐋꈤ，

ꐋꈤꆏꂓꅑ；

ꌳꈄꑿꌠꈻ，

ꑬꑿꆏꂴꅐ，

ꂴꅐꆏꂓꄜ，

ꂓꄜꆏꂓꊊ。

ꌕꊯꌕ

ꐧꃅꀉꌺꇖ，

ꃷꇑꉌꎭꐋ，

ꃺꑌꂿꒃꀠ，

ꊈꌐꉌꇱꐋ。

ꃷꇑꎆꄤꎹ，

ꃷꇑꎆꎹꆏ，

ꋍꍂꇐꀋꑌ；

ꊈꌐꅇꄤꏸ，

ꊈꌐꅇꏸꆏ，

ꃜꁏꐚꐙꁧ；

ꃺꑌꊂꄤꇽ，

ꊋꅔꃺꑌꈻ，

ꃺꑌꊂꇽꆏ，

ꇇꐴꇇꂿꐛ，

ꎮꂃꇇꁆꈘ，

ꉷꃅꇁꈽꄃ，

ꃥꆦꄟꁁꑌꀋꊌ，

ꐚꏛꐋꀨꑌꀋꊌ，

ꋍꍂꎭꏡꀨ。

ꀑꑌꊂꄤꇽ，

ꏣꅔꀑꑌꈻ，

ꀑꑌꊂꇽꆏ，

ꀒꋤꁏꐛꁧ，

ꉌꈲꐚꐙꁧ；

ꅙꀑꑌꀋꁨ，

ꅙꀑꑍꇵꀕ；

ꌿꀑꑌꀋꁨ，

ꌿꇇꌕꊨꈪ；

ꂷꀑꑌꀋꁨ，

ꂶꀑꑌꊨꈯ。

ꌕꊯꇖ

ꐧꃅꀉꌺꇖ，

ꒆꊂꉬꊯꉬ，

ꌧꃅꌥꇐꉨ，

ꌅꌧꄘꁌꌧ，

ꃀꌧꉏꃰꌧ，

ꀘꌥꉬꁍꌧ。

ꃰꊿꐥꐯꌠ，

ꁍꑗꃴꎮꆹꄤꄀ，

ꁍꑗꃴꎮꄀꇬꆏ，

ꌺꇖꂮꐋꋦ；

ꆫꌠꈤꄤꈹ，

ꆫꌠꈤꈹꆏ，

ꑌꑿꆿꈌꌸ，

ꌺꇖꎭꒉꋦ。

ꌞꉼꁱꀋꋊ，

ꆈꒉꁧꀋꂇ，

ꎾꉻꉆꀋꍸ，

ꀉꐔꐛꌒꇕ，

ꌺꅪꈩꌒꇕ。

ꌟꃅꅇꌒꇬ，

ꑬꈄꈁꀦꀨ。

ꌟꃅꅇꎔꉉ，

ꋍꀺꋌꌌꐺ；

ꌠꋋꅇꄸꇬ，

ꀃꄸꀂꀋꂿ。

ꌺꃅꅇꉉꆹ，

ꄅꁁꆏꌡꅇ，

ꄅꁁꆏꀃꅇ；

ꌺꋍꅇꉉꆏ，

ꈁꅇꀃꅇꄷ。

ꌕꊯꉬ

ꐧꃅꀉꌺꇖ，

ꏣꁏꑞꁏꆹ，

ꀉꂿꉐꑴꄷ；

ꇓꁏꐙꁏꆹ，

ꑷꈓꈥꇬꀕ；

ꁍꁏꑖꁏꆹ，

ꈬꈎꍬꂸꊌ；

ꀿꁏꃀꁏꆹ，

ꋠꇐꉌꆐꅑ。

ꌕꊰꃘ

ꐧꃅꀉꌺꇖ，

ꇧꆏꌅꂮꇨ，

ꇓꐚꐊꂸꎴ；

ꇧꆏꁮꐚꇨ，

ꆗꌺꐥꂸꎴ；

ꇧꆏꉷꉼꇨ，

ꉷꉼꏦꑳꇨ，

ꌅꌺꐥꂸꎴ；

ꇧꆏꀉꁧꇨ，

ꑮꃀꐥꂸꎴ。

ꌅꂮꇧꆏꇓꐚꀜ，

ꌅꈐꌅꉘꄚꈿꀜ；

ꀉꁧꇧꆏꑮꃀꀜ，

ꀀꈐꀀꉘꄚꈿꀜ。

ꑶꌩꇧꆏꋛꂷꀜ，

ꀋꂓꇨꆏꀊꌱꀜ，

ꁦꀑꇨꆏꆲꏂꀜ，

ꀉꑐꇧꆏꀉꉌꀜ，

ꄀꅪꇧꆏꑷꐎꀜ，

ꆿꃀꇧꆏꑌꑿꀜ，

ꇮꀘꇧꆏꑍꋌꀜ，

ꌌꃀꇧꆏꁏꑭꀜ，

ꃅꆳꇧꆏꂷꉐꀜ。

ꌅꇨꆏꇓꈤ，

ꌌꇨꆏꁏꈤ，

ꒆꇨꆏꃌꈤ。

ꃺꇨꆏꑌꋦ，

ꀀꇨꆏꑮꋦ，

ꃌꇨꆏꒆꋦ，

ꀿꇨꆏꌺꋦ，

ꃀꇨꆏꅪꋦ，

ꈌꌈꍂꀋꎴ，

ꉐꉻꃅꀋꄜ。

ꌕꊰꏁ

ꐧꃅꀉꌺꇖ，

ꆺꑳꀿꑓꏂ，

ꃌꇁꌺꇷꁮ；

ꇤꉎꌅꑓꏂ，

ꇓꇁꐙꇷꁮ；

ꃅꈯꏬꑓꏂ，

ꈵꃴꑷꇷꁮ。

ꇅꈯꆿꑓꏂ，

ꅔꐎꑿꇷꁮ。

ꑌꑿꆿꎝꁭ，

ꆿꌌꇉꇬꏮ；

ꈌꐎꍀꎝꁭ，

ꍀꌌꇅꈯꃹ；

ꏿꈌꋠꎝꁭ，

ꁦꀑꆲꊭꅥ；

ꌩꃀꄔꎝꁭ，

ꇉꅶꉐꇓꁠ。

ꌕꊰꉆ

ꐧꃅꀉꌺꇖ，

ꂸꃏꂸꃏꍜꃅꋠ，

ꍀꆿꂸꃏꍜꃅꋠ，

ꄀꅪꂸꃏꍜꃅꋠ，

ꇮꀘꂸꃏꍜꃅꋠ，

ꌅꂮꂸꃏꍜꃅꋠ。

ꌕꊯꈬ

ꐧꃅꀉꌺꇖ，

ꌅꌺꃤꌊꄸ，

ꃅꄷꈬꁍꐡ，

ꇓꐚꈬꁍꁧ，

ꈁꒉꃹꂸꊌ。

ꌅꌺꃤꌊꎔ，

ꌅꌺꇓꒌꅑ，

ꐚꏛꈁꊋꀕ。

ꇖꊰ

ꐧꃅꀉꌺꇖ，

ꌅꂮꉌꎔꑌ，

ꇓꐚꋦꀹꎆ；

ꀿꃀꉌꎔꑌ，

ꌺꇖꋦꀹꎆ；

ꇮꀘꉌꎔꑌ，

ꎃꀕꋦꀹꎆ。

ꌅꂮꄸꋍꑹ，

ꀙꑌꋍꇅꍸ，

ꀋꀙꋍꇅꍸ。

ꌅꂮꉘꉩꆏ，

ꇓꐚꋦꀹꄸ；

ꇮꀘꉘꉩꆏ，

ꎃꀕꋦꀹꄸ。

ꇖꊰꋋ

ꐧꃅꀉꌺꇖ，

ꀿꃀꉬꋍꑹ，

ꌺꇖꋦꐨꌆ，

ꑮꒃꌺꁵꇈ；

ꌺꇖꉬꌠꆏ，

ꀿꃀꁦꄻꃅ，

ꁌꈄꑳꃴꄀ。

ꎔꀋꄻꌠꆹ，

ꈎꎔꆏꆀꃅ，

ꆪꎔꆏꈎꏅ，

ꑍꎔꆏꑲꋉ，

ꉖꎔꆏꅪꏷ；

ꁧꎔꆏꑿꉘ，

ꐦꎔꆏꍯꊪ。

ꎔꆏꈎꏅꎔ，

ꆿꍯꉘꁇꁉ；

ꎔꆏꑲꋉꎔ，

ꑷꈓꁨꇉꀕ。

ꆀꃅꎆꎔꎹ，

ꐙꅐꉪꌺꈄ；

ꉷꃅꃢꎔꎹ，

ꈣꅐꉪꅪꎔ。

ꆀꃅꀃꍞꉃ，

ꍞꉃꁨꇉꀕ；

ꃝꄵꀃꋊꊙ，

ꋊꊙꃨꈍꀕ；

ꐚꏛꀃꏣꅔ，

ꏣꅔꒊꋒꀕ。

ꇖꊰꑋ

ꐧꃅꀉꌺꇖ，

ꌕꋊꋍꆀꃅ，

ꌕꈎꋍꃢꆈ，

ꌕꆪꋍꉂꐎ，

ꊉꍫꁨꇉꀕ，

ꍞꉬꅩꐞꀕ，

ꄜꑘꀕꊂꃹ，

ꊨꈘꀕꊂꅐ，

ꆈꋧꋪꊂꃹ，

ꁨꐥꀕꊂꅐ，

ꋦꇁꌠꉬꃯ。

ꇖꊯꌕ

ꐧꃅꀉꌺꇖ，

ꑍꌒꃅꆈꋩ，

ꌊꌒꎧꏸꅝ，

ꈌꌒꆿꍯꋠ，

ꋊꌒꁍꑗꃼ，

ꃤꌒꃆꇭꎹ，

ꆫꌒꃄꉬꄀ。

ꈎꏅꃅꌒꆹ，

ꆿꇁꍮꒌꆚ；

ꆀꃅꀕꌒꆹ，

ꑌꇁꑾꒌꆚ，

ꍞꉃꁨꇉꀕ，

ꁍꊂꑗꎃꎔ，

ꌊꋦꒊꌋꀕ；

ꑮꑟꃅꌒꆹ，

ꊈꊂꌐꎃꎔ，

ꇭꃏꒊꋒꀕ；

ꐯꏛꃅꌒꆹ，

ꑭꊂꑣꒌꆚ，

ꏸꊃꄂꈐꃅ，

ꈬꊃꉘꎁꎔ，

ꐚꏛꒊꋒꀕ，

ꎭꈓꁨꇉꀕ，

ꈐꉘꁦꌺꒊ，

ꍩꅥꇇꀙꌌ，

ꌅꎆꃱꊂꆫ，

ꅂꐎꀕꊂꅂ。

ꇖꊯꇖ

ꐧꃅꀉꌺꇖ，

ꀿꌒꎆꃤꁸ，

ꃀꌒꆿꍯꁸ，

ꃣꌒꇓꐚꁸ，

ꊈꌒꃆꇭꁸ，

ꌐꌒꑌꑿꁸ，

ꉷꌒꄂꌆꁸ，

ꇓꌒꂿꇌꁸ，

ꀘꌒꃻꄲꁸ，

ꑊꌒꋑꃅꁸ，

ꅪꌒꊫꇵꁸ，

ꃢꑤꒉꌠꃤ，

ꁍꑗꐭꌠꃤ，

ꌑꆹꋌꄷꉬ，

ꋌꄷꇐꂸꁧ。

ꇖꊯꉬ

ꐧꃅꀉꌺꇖ，

ꎭꇁꄻꌠꆹ，

ꃆꁍꑘꁍꉔ，

ꌦꁍꆅꁋꉔ，

ꂿꃋꈨꃼꊰ，

ꇓꉬꉻꏁꅑ，

ꃱꉬꉻꏁꀵ，

ꌅꌺꃀꄳꊰ，

ꃀꌺꎭꌧꋬ，

ꃱꉩꅐꅲꑌ，

ꑶꐷꅐꂸꅲ。

ꇖꊰꃘ

ꐧꃅꀉꌺꇖ，

ꌅꋦꇓꃴꆏ，

ꌅꇓꈜꏁꎭ，

ꂸꏃꂸꎭꑌ，

ꌅꈤꆹꂸꊈ，

ꇓꄹꉌꂸꋬ，

ꌅꄹꐝꂿꀕ；

ꃝꄵꐯꑎꆏ，

ꊈꌐꈜꏁꎭ，

ꂸꏃꂸꎭꑌ，

ꊈꈤꆹꂸꊈ，

ꌐꄹꉌꂸꋬ，

ꊈꄹꐝꂿꀕ；

ꆀꐪꐯꑎꆏ，

ꀘꌋꈜꏁꎭ，

ꂸꏃꂸꎭꆹ，

ꀘꈤꆹꂸꊈ，

ꌋꄹꉌꂸꋬ，

ꀘꄹꐝꂿꀕ；

ꋦꐉꀍꃈꆏ，

ꃺꑌꈜꏁꎭ，

ꂸꏃꂸꎭꆹ，

ꃺꈤꆹꂸꊈ，

ꑌꄹꉌꂸꋬ，

ꃺꄹꐝꂿꀕ；

ꋦꐮꋦꑎꆏ，

ꀿꃅꅪꏁꎭ，

ꂸꏃꂸꎭꑌ，

ꅪꈤꆹꂸꊈ，

ꀿꄹꉌꂸꋬ，

ꅪꄹꐝꂿꀕ。

ꇖꊰꏁ

ꐧꃅꀉꌺꇖ，

ꉬꈭꃘꊰꋋ，

ꃘꊰꇌꂿꏮ，

ꌧꋬꎺꀋꐚ，

ꃷꇑꑘꀋꏲ。

ꂄꃅꂄꄷꑌ，

（ꂄꃅꂂꇐꑌ）

ꌩꉬꀃꃀꄳ，

ꇓꉬꀃꇢꇑ，

ꑓꅑꀃꏣꉜ，

ꈌꅑꀃꏣꅲ，

ꀃꏣꀃꐥꍂ，

ꀃꑟꀃꐥꍂ。

ꀃꏣꆀꃅꐥ，

ꀃꌺꆀꃅꈄ；

ꀃꏣꉷꃅꐥ，

ꀃꌺꉷꃅꈄ。

ꏣꑟꃼꊂꐥ，

ꇇꈪꃼꊂꅑ；

ꏣꑟꑳꊂꐥ，

ꇇꈪꑳꊂꅑ。

ꐭꏣꎹꐭꄉ，

ꊪꂿꀊꉘꑭ；

ꒉꏣꎹꒉꄉ，

ꈛꃶꀑꇬꄏ。

ꊨꃀꃸꅉꆹ，

ꃤꃀꋌꀋꃹ；

ꈌꐎꃸꅉꆹ，

ꀉꑐꇬꀋꃹ。

ꇖꊰꉆ

ꐧꃅꀉꌺꇖ，

ꈐꉘꌺꋍꋒ，

ꎽꊫꑍꂷꋩ，

ꈐꎹꆹꂿꄷ，

ꉘꎷꆹꂿꄷ，

ꆹꇊꌅꅍꑟ，

ꌅꃀꒉꌠꐊ，

ꐊꎆꒉꌠꊌ，

ꃆꄗꉻꌠꋩ，

ꈐꉘꒉꌠꊌ。

ꇖꊯꈬ

ꐧꃅꀉꌺꇖ，

ꒆꊂꃘꊰꃘ，

ꌅꌧꄙꇗꀕ，

ꃀꌧꉏꃰꀕ，

ꀘꌥꀋꊉꎵ，

ꎃꌧꆿꁮꆈ。

ꃆꄗꉻꌠꋩ，

ꑌꈻꌀꂷꍣ，

ꅡꈭꋧꑭꇙ，

ꄜꌋꃅꂸꄐ。

ꃰꊿꇫꐥꌠ，

ꄹꄻꌺꁵꇈ，

ꄹꐆꌺꄤꁵ。

ꉬꃅꉬꌠꆹ，

ꉘꃅꄹꄀꆏꈾꏿ，

ꐦꐛꄹꄀꆏꍯꊪ。

ꑌꑿꄹꀋꁨ，

ꆫꌠꋍꂷꄉ；

ꁍꑗꄹꀋꁨ，

ꄹꊨꋍꏢꄀ。

ꉬꊰ

ꐧꃅꀉꌺꇖ，

ꊂꋊꊁꒆꌠ，

ꃺꑌꄮꇱꁮꐚꄙ，

ꊈꌐꄮꇱꌺꇖꃝ，

ꁮꐚꄮꇱꌺꇖꐋ。

ꐚꎷꌺꄤꁵ，

ꐙꄮꌺꁵꇈ；

ꋍꑍꁮꐚꎷ，

ꊰꑋꁮꐚꊌ；

ꊰꑋꁮꐚꎹ，

ꋍꍂꁮꐚꊌ；

ꋍꍂꁮꐚꎹ，

ꍂꇊꀑꐎꇬ，

ꀑꆈꎭꋍꍂ，

ꀑꐎꎭꑍꍂ，

ꑮꆹꆫꆹꇽ，

ꌺꉬꀿꍘꍹ。

ꉬꊰꋋ

ꐧꃅꀉꌺꇖ，

ꊂꋊꊁꒆꌠ，

ꉪꑌꆏꑖꍝ，

ꑌꄿꆏꀿꃀ，

ꋰꄿꆏꌟꒉ。

ꐙꆹꌠꄤꐚ，

ꊇꐚꑮꂸꊌ，

ꌐꐚꅪꂸꏹ，

ꋊꐚꃣꐚꆏ，

ꐚꏛꐋꂸꊌ，

ꀿꇁꌺꐚꆏ，

ꀨꎹꌠꂸꊌ。

ꉬꊰꑋ

ꐧꃅꀉꌺꇖ，

ꋊꊂꃣꄮꆏ，

ꈻꏦꋐꐯꁳ，

ꊈꊂꌐꄮꆏ，

ꈭꀽꄐꐯꀦ。

ꌿꋦꂶꀑꁉ，

ꂶꀑꍑꀋꅑ；

ꂷꋦꌿꑭꇫ，

ꌿꑭꆳꀋꃹ。

ꉬꊯꌕ

ꐧꃅꀉꌺꇖ，

ꃘꈭꏃꊯꌕ，

ꏃꊰꆦꀑꒃ，

ꏃꊰꅇꀋꄜ，

ꉌꃀꉪꇐꈤ，

ꑭꇇꀕꀋꀨ，

ꉫꑌꄤꉉꃯ，

ꀋꉬꄤꉉꃯ，

ꇓꏂꀱꄉꌩꏂꇗ。

ꉬꊯꇖ

ꊂꋊꊁꒆꌠ，

ꈽꆏꋧꃅꈾ，

ꅥꆏꌸꃅꅥ，

ꉉꆏꐛꃅꉉ。

ꀃꎆꌠꄤꍈ，

ꀃꅇꌠꄤꇰ，

ꀁꄸꌠꄤꀨ，

ꀁꎪꌠꄤꐊ，

ꀁꈱꌠꄤꉉ，

ꉉꄸꐋꄤꇰ，

ꁻꄸꐋꄤꀨ，

ꃌꅇꃀꄤꄜ。

ꁍꑗꇓꄤꉅ，

ꀂꐥꀃꁍꐛ，

ꀂꀋꐥꌡꁍꐛ；

ꅇꐚꃌꄤꉉ，

ꀃꐥꀃꃌꐛ，

ꀂꀋꐥꌡꃌꐛ；

ꈐꆹꐚꄤꇰ，

ꀂꐥꀃꐚꐛ，

ꀂꀋꐥꌡꐚꐛ。

ꑷꈓꅇꄤꉉ，

ꑴꑭꅳꀧꅑ，

ꃀꀱꄸꄤꉪ，

ꃀꀱꄸꉨꆏ，

ꌺꇖꉌꆅꋯ。

ꉬꊯꉬ

ꐧꃅꀉꌺꇖ，

ꌅꄸꃀꁧꍪ。

ꒆꄸꃌꇴꐔ，

ꃌꄸꒆꆠꈺ。

ꐚꄸꌋꆟꋠ，

ꌋꄸꐚꇴꋩ。

ꊂꋊꊁꒆꌠ，

ꅇꄸꐋꄤꉉ，

ꋍꑍꐋꊐꆹ，

ꊰꑋꐋꂸꊌ，

ꑓꌦꁉꍰꊐ，

ꉜꌠꐋꂸꊌ。

ꃅꁨꆏꈛꄻ，

ꌺꁨꆏꐋꎹ。

ꈜꐯꐋꀋꎹ，

ꈛꑌꐋꀋꊌ；

ꈛꑌꐋꀋꎹ，

ꃷꇑꉻꀋꈬ。

ꉬꊰꃘ

ꐧꃅꀉꌺꇖ，

ꃌꅇꌺꅇꑇ，

ꇓꐚꀋꐊꏖ；

ꇓꅇꐚꅅꑇ，

ꋊꃤꀋꐊꏖ；

ꋊꅇꃤꅅꑇ，

ꊈꌐꀋꐊꏖ。

ꊂꋊꊁꒆꌠ，

ꏣꎹꆀꃅꑟ，

ꆀꃅꐥꄤꉘ，

ꆀꃅꐥꉘꆏ，

ꆀꃅꁮꐚꐥ；

ꎆꎹꉷꃅꑟ，

ꉷꃅꐥꄤꉘ，

ꉷꃅꐥꉘꆏ，

ꉷꃅꏼꏂꐥ。

ꉬꊰꏁ

ꐧꃅꀉꌺꇖ，

ꒆꊂꏃꊰꏁ，

ꅇꋉꅇꂸꐛ，

ꑬꆹꉈꂸꃅ，

ꇇꆹꐚꂸꏝ。

ꁴꉬꃘꊰꃘ，

ꑱꍹꅉꀋꆹ；

ꒆꉬꏃꊰꏁ，

ꅡꈭꅉꀋꆹ。

ꉬꊰꉆ

ꊂꋊꊁꒆꌠ，

ꅡꈭꉘꄤꉩ，

ꅡꈭꉘꉩꆏ，

ꉘꉩꇳꎓꀕ，

ꆗꌺꌦꆈꀽ；

ꆗꌺꉘꉩꆏ，

ꅡꈭꃅꊸꆗ。

ꏼꄵꃀꄤꄵ，

ꆂꒉꉌꄤꊋ，

ꌠꋋꈍꄤꈩ，

ꌠꋋꈍꈩꆏ，

ꅇꄸꉂꀋꋌ；

ꈌꒉꌠꄤꉉ，

ꈌꒉꌠꉇꆏ，

ꈌꒉꆏꈌꈔ；

ꐋꂿꈌꄤꒉ，

ꐚꂿꇇꄤꃢ；

ꅇꄸꌠꄤꉉ，

ꌠꉼꁱꄤꋊ，

ꌋꅪꎧꄤꑱ。

ꉬꊯꈬ

ꐧꃅꀉꌺꇖ，

ꏃꈭꉆꊰꉬ，

ꍯꆗꑷꂸꅸ，

ꈌꉬꐚꂸꏝ，

ꑭꉬꃅꂸꁘ。

ꃀꇁꀑꇬꊐ，

ꀑꃀꑓꏂꋩ；

ꃀꇁꑓꇬꊐ，

ꋍꂷꉜꑍꂷ；

ꃀꇁꅺꇬꊐ，

ꋍꇬꅲꑍꇬ；

ꃀꇁꑭꇬꊐ，

ꋍꁘꄔꑍꁘ；

ꃀꇁꈌꇬꊐ，

ꋍꇬꉉꑍꇬ。

ꃘꊰ

ꐧꃅꀉꌺꇖ，

ꌅꎭꇓꐚꊫ，

ꋠꇐꆿꁮꊫ，

ꈚꇐꑌꑿꊫ，

ꁨꇐꐎꏂꊫ，

ꐚꏛꐋꀨꊫ，

ꊂꎭꃷꇑꊫ，

ꌧꇐꀎꋏꊫ。

ꇮꆹꄙꀕꋠ，

ꀗꆹꉘꀕꋠ，

ꎃꀕꆫꃅꋠ，

ꃬꊭꑬꃿꋠ，

ꃮꃀꄹꌦꋠ，

ꄩꐚꁮꈹꋠ，

ꀏꑳꊖꌃꋠ。

ꃘꊰꋋ

ꊂꋊꊁꒆꌠ，

ꌳꉔꇨꌠꆹ，

ꋊꃤꄸꃅꂵ；

ꌺꃨꇨꌠꆹ，

ꐋꀨꑭꊎꂵ；

ꌺꄸꇨꌠꆹ，

ꐋꀨꑊꐇꂵ；

ꌳꈄꇨꌠꆹ，

ꐋꀨꋓꎭꂵ；

ꌺꋍꇨꌠꆹ，

ꐋꀨꆹꀖꂵ；

ꌺꑳꇨꌠꆹ，

ꐋꀨꍍꋉꂵ。

ꃘꊰꑋ

ꊂꋊꊁꒆꌠ，

ꎝꁭꎝꄍꇬ，

ꅇꇨꆹꄤꉉ，

ꃆꏂꊁꄸꉇ，

ꀂꉛꌡꅍꑟ。

ꐋꐊꎆꄤꇢ，

ꎆꊌꐋꌌꊌ，

ꎆꅐꐋꌌꅐ。

ꀃꉌꀂꍑꆹ，

ꋍꍂꇈꅉꀕ，

ꌡꉌꀂꍑꆹ，

ꑓꂿꇀꌦꍂ。

ꃘꊯꌕ

ꐧꃅꀉꌺꇖ，

ꒆꊂꉆꊰꉆ，

ꈌꉬꅇꂸꋊ，

ꉌꉬꎆꂸꉪ，

ꑭꉬꈜꂸꎼ。

ꈵꃴꈵꎆꑌ，

ꈾꆗꑷꂸꉘ，

ꑶꑌꀃꋠꇐ，

ꈽꑌꀃꋠꇐ。

ꃘꊯꇖ

ꐧꃅꀉꌺꇖ，

ꈬꋊꃤꄤꐞ，

ꃣꐞꃤꄤꐚ，

ꃣꐞꃣꐚꆏ，

ꋍꑍꃤꊎꆹ，

ꋍꍂꃤꎷꃤꀋꊌ，

ꏣꅔꒆꀋꊌ。

ꊿꄸꐚꄤꈿ，

ꊿꄸꐚꈽꆏ，

ꃜꆏꐯꀋꒊ，

ꐙꆏꄅꀕꒊ。

ꏇꆹꐯꄤꏈ，

ꑏꆹꐯꄤꑐ，

ꊈꏈꌐꏈꆹ，

ꑮꒃꀠꂸꊌ；

ꋊꏈꃣꏈꆹ，

ꐚꏛꀠꂸꊌ；

ꃺꏈꑌꏈꆹ，

ꂿꒃꀠꂸꊌ，

ꃈꏈꅪꏈꆹ，

ꏣꎹꀠꂸꊌ；

ꃌꏈꒆꏈꆹ，

ꉌꇱꐋꂸꊌ；

ꃷꇑꏈꃯꆏ，

ꉌꎭꐋꂸꊌ。

ꃘꊯꉬ

ꐧꃅꀉꌺꇖ，

ꌺꋍꏣꀋꅔ，

ꌺꃅꊿꌉꈤ；

ꅪꋋꏣꀋꅔ，

ꅩꃅꊿꍯꈤ；

ꋍꁯꏣꀋꅔ，

ꋍꏅꊿꐆꋠ；

ꋍꅪꏣꀋꅔ，

ꋍꉻꊿꒇꋠ。

ꇇꏸꊰꃺꑌ，

ꋍꏢꂶꁻꌸ，

ꊰꏢꃺꄹꀕ；

ꑭꏷꊰꃺꑌ，

ꋍꏢꇓꁻꌸ，

ꊰꏢꃺꄹꀕ。

ꃘꊰꃘ

ꐧꃅꀉꌺꇖ，

ꌳꃈꌳꉔꌠ，

ꊈꐥꌐꄮꇱ，

ꊇꑌꒈꌠꀕ，

ꌐꑌꃨꈍꀕ；

ꋊꐥꃤꄮꇱ，

ꋊꑌꒊꌋꀕ，

ꃣꑌꑖꈈꀕ。

ꌺꋍꌺꄸꌠ，

ꋊꈐꃤꃊꍯ，

ꏃꊰꇇꏸꄂ，

ꈪꆹꐋꀋꊌ。

ꊂꋊꊁꒆꌠ，

ꑌꎔꑿꎔꂿ，

ꃺꑌꈐꄤꋠ，

ꅪꎔꅩꃨꂿ，

ꃺꑌꑮꄤꍯ。

ꃘꊰꏁ

ꐧꃅꀉꌺꇖ，

ꉆꈭꉆꊰꏁ，

ꋒꒉꇐꉬꃯ。

ꊂꋊꊁꒆꌠ，

ꃰꊿꈪꑌꂂ，

ꎇꃀꋂꑌꂂ，

ꃰꊿꈪꑌꆏ，

ꈍꄮꈀꉬꀕ，

ꎇꃀꋂꑌꆏ，

ꈍꄮꈁꎔꀕ。

ꃘꊰꉆ

ꐧꃅꀉꌺꇖ，

ꌅꌺꇓꁘꏣ，

ꐚꏛꂽꒉꊌ，

ꐚꏛꏁꒉꊌ，

ꐚꏛꑌꐙꉬ。

ꌅꈪꇓꁘꏣ，

ꃀꈪꈁꁘꏣ，

ꀘꈪꆀꁘꏣ。

ꋊꈬꃣꁘꏣ，

ꑙꀵꆀꀵꐋ；

ꋊꍸꃣꇰꉘ，

ꃀꈿꎧꏸꅐ，

ꌉꈿꄩꈜꅐ；

ꃺꍸꑌꇰꉘ，

ꎹꐋꈹꐋꃅ；

ꅫꍸꌱꇰꉘ，

ꏣꎹꑟꎷꀠ；

ꊇꍸꌐꇰꉘ，

ꃜꊭꐋꀠꃅ。

ꃘꊯꈬ

ꊂꋊꊁꒆꌠ，

ꃅꇏꆹꄤꄸ，

ꌅꌺꃅꇏꄸ，

ꇇꌒꋌꀋꊌ；

ꃀꌺꃅꇏꄸ，

ꌅꈌꋌꀋꊌ；

ꊈꌐꃅꇏꄸ，

ꋊꃤꋌꀋꊌ；

ꃰꊿꃅꇏꄸ，

ꐋꀨꋌꀋꊌ；

ꌺꂄꃅꇏꂃ，

ꌺꄸꃅꇏꄸ。

ꃝꎹꃅꇏꎹ，

ꐋꎹꃅꇏꎹ，

ꐋꉂꃅꇏꉂ，

ꐚꏛꃅꇏꏝ，

ꃥꆦꃅꇏꆦ。

ꌺꋍꃅꇏꋍ，

ꐋꎹꆹꀋꄐ。

ꐋꉂꋠꇐꉂ，

ꋠꇐꀃꉎꎭ，

ꌅꂮꀃꐋꐛ；

ꋠꇐꀃꐰꎭ，

ꇓꐚꀃꐋꐛ；

ꋠꇐꀃꅶꎭ，

ꊈꌐꀃꐋꐛ；

ꋠꇐꀃꂾꎭ，

ꃺꑌꀃꐋꐛ。

ꋠꇐꆹꈏꃹ，

ꁱꂷꆹꉇꅐ。

ꃅꋓꉈꏭꋓ，

ꇌꋓꉈꏭꋓ，

ꊿꋑꇬꇉꋓ。

ꋚꑌꌠꁍꍈ，

ꅇꃅꐚꅍꎼ，

ꐙꀱꐋꐛꇁ。

ꄄꀱꌩꀋꄀ，

ꊈꌐꀁꂿꈯ；

ꑍꁓꋚꀋꄀ，

ꃺꑌꀁꂿꈯ；

ꎵꃀꎋꀋꄀ，

ꏬꏮꀁꂿꈯ。

ꏃꊰ

ꐧꃅꀉꌺꇖ，

ꌺꃅꀿꐋꅐ，

ꌺꄸꃆꐋꅐ，

ꑵꉌꀱꐋꅐ。

ꌺꄸꀿꑊꐇ，

ꌋꄸꐚꄩꊋ，

ꒆꄸꃌꄩꊋ，

ꃌꄸꒆꆠꈺ，

ꒆꄸꃌꇴꐔ。

ꃆꄸꑴꑭꉻ，

ꌺꄸꇢꇑꉻ，

ꋚꇢꇷꐋꉻ。

ꃺꄸꆏꑌꋦ，

ꊪꑭꋍꆹꑟ；

ꑌꄸꆏꃺꋦ，

ꌕꅇꋍꆹꑟ。

ꌌꄸꁏꅥꌦ，

ꋍꒉꋌꇸꅝ，

ꌋꄸꐚꅥꁧ，

ꋍꌩꋌꏓꏦ。

ꏃꊰꋋ

ꐧꃅꀉꌺꇖ，

ꑌꅪꈜꄤꄂ，

ꑌꅪꈛꄂꆏ，

ꃮꁮꃬꊭꏬꌌꁧ。

ꌺꄸꑌꅪꆹꄤꅥ，

ꊈꋲꑌꆊꏵ。

ꃅꄸꆏꊌꐈ，

ꇌꄸꆏꊀꀵ，

ꐚꄸꆏꌋꈐ，

ꁏꄸꆏꋚꈐ，

ꌌꄸꆏꋙꀧ。

ꃌꄸꆏꈛꄜ，

ꃌꄜꃢꒉꐙ，

ꃌꄜꑷꒉꐙ，

ꃢꉘꃢꂸꐛ，

ꑷꉘꑷꂸꐛ。

ꏃꊰꑋ

ꐧꃅꀉꌺꇖ，

ꒆꊂꈬꊯꈬ，

ꑓꌦꈜꂸꂿ，

ꅳꀧꅇꂸꈨ，

ꑭꎅꊖꂸꄔ。

ꌡꃀꅇꀋꄜ，

ꀃꃀꐋꀋꌗ；

ꀃꑮꀁꋒꈜꂸꏆ，

ꀃꌺꀁꋒꅇꂸꄜ。

ꑭꆹꁯꃴꋊꂸꌋ，

ꇇꆹꑷꄵꑌꂸꌋ，

ꉫꑌꋒꒉꇐ，

ꂸꉬꋒꒉꇐ。

ꃰꊿꇫꐥꌠ，

ꃀꑌꆷꄤꁯ，

ꃀꐥꆗꇁꇏꀋꐥ；

ꆗꑌꃀꄤꑁ，

ꆗꐥꃀꇁꇐ。

ꏃꊯꌕ

ꐧꃅꀉꌺꇖ，

ꌺꍸꉙꂸꐚ，

ꂪꈻꑱꈌꐎ。

ꌡꋧꌡꅇꆹ，

ꀿꀋꁨꌹꆹ，

ꃅꋩꑳꃹꏽ；

ꃀꀋꁨꅩꆹ，

ꏂꇔꀑꈑꃅ，

ꂃꇔꈈꇉꃅ，

ꑭꆹꋓꏅꏽ；

ꒆꀋꁨꃌꆹ，

ꉉꑌꀠꎴꇨ；

ꃌꀋꁨꒅꆹ，

ꆞꑭꆹꄛꈚ；

ꌋꀋꁨꐙꆹ，

ꌟꒉꈌꀋꅲ。

ꏃꊯꇖ

ꐧꃅꀉꌺꇖ，

ꅪꇰꋚꒃꋠ，

ꇇꏸꋚꇯꈾ，

ꃅꇰꏜꑣꋠ，

ꆸꂡꏜꇱꈾ。

ꌋꅪꍬꀋꃅ，

ꌺꃰꉌꆅꋯ，

ꃌꄸꏣꆺꂄ，

ꃷꇑꉌꆅꋯ。

ꏃꊯꉬ

ꐧꃅꀉꌺꇖ，

ꀋꌧꄹꄤꅔ，

ꆸꁧꑗꄤꊈ，

ꉌꁧꃀꄤꃅ，

ꃀꃅꀑꇬꁠ。

ꏃꊰꃘ

ꐧꃅꀉꌺꇖ，

ꀂꀱꐋꑴꃅ，

ꐇꀱꀃꈜꂘ；

ꀂꀱꑮꑴꃅ，

ꑮꀱꀃꇴꐔ。

ꊂꋊꊁꒆꌠ，

ꂄꃅꌠꂄꀱ，

ꄸꃅꌠꄸꏽ，

ꂄꃅꂄꂸꀱ，

ꂄꃅꌠꂸꊌ；

ꄸꃅꄸꂸꏿ，

ꄷꄮꈧꀋꁨ。

ꏃꊰꏁ

ꊂꋊꊁꒆꌠ，

ꇧꆹꇨꄤꃃ，

ꇨꃃꑴꑳꉻ；

ꆸꆹꀕꄤꀖ，

ꆹꀖꑴꑳꉻ；

ꃴꆹꃴꄤꆉ，

ꃴꆉꌺꂸꋦ；

ꉗꆹꉘꄤꉩ，

ꉘꉩꌺꂸꑳ。

ꊂꋊꊁꒆꌠ，

ꇧꆹꇨꄤꊸ，

ꌅꊸꉘꂸꏂ，

ꃀꊸꈁꂸꇽ，

ꇮꊸꇇꂸꑳ，

ꎃꊸꆫꂸꃅ。

ꑮꒃꊸꃯꆏ，

ꑮꎔꊁꆹꅐ，

ꊷꆏꃃꅑꂵ，

ꊷꆏꌋꅑꂵ。

ꊂꋊꊁꒆꌠ，

ꈋꆹꈌꄤꇨ，

ꉐꆹꉐꄤꉻ，

ꈌꇨꌠꉌꉻ，

ꉐꉻꌠꉌꆅ。

ꈌꄸꌠꄤꀠ，

ꌟꀠꌠꉌꁏ；

ꑓꄸꌠꄤꆫ，

ꌠꆫꌠꑓꌂ；

ꅇꄸꌠꄤꉉ，

ꌠꉇꌠꇨꃃ，

ꅇꄸꂊꀋꋌ，

ꅇꄸꂮꀋꋌ，

ꅇꄸꊽꉌꆅ，

ꋚꄸꊽꃴꆅ。

ꊂꋊꊁꒆꌠ，

ꉌꉩꆹꄤꑌ，

ꌅꌺꉌꉩꑌ，

ꃣꈌꌅꅍꌵ，

ꃀꌺꉌꉩꑌ，

ꃣꈌꃀꅍꌵ。

ꏃꊰꉆ

ꐧꃅꀉꌺꇖ，

ꊉꍫꐯꑎꆏ，

ꀗꈌꌊꈌꐊ，

ꇭꃏꅏꀑꈎ，

ꆺꑳꏂꃴꊐ，

ꌊꋦꐛꁮꄅ；

ꅡꈭꐯꑎꆏ，

ꌅꈌꇓꈌꐊ，

ꃣꈌꅌꀑꈎ，

ꁮꇁꐚꅍꊐ，

ꁮꇨꐙꇨꉧ，

ꐚꏛꒊꋒꀕ，

ꎭꈓꁨꇉꀕ；

ꆺꑳꏂꃴꆏ，

ꀿꈌꌺꈌꐊ，

ꑌꑿꅏꀑꈎ，

ꐆꑻꈬꁨꊐ，

ꒀꇗꒀꊪꄅ；

ꉱꐯꉱꑐꆏ，

ꑮꈌꀀꈌꐊ，

ꆿꍯꅏꀑꈎ，

ꏸꁨꅪꇬꊐ，

ꆿꍯꇭꌅꀕ，

ꃷꇑꉌꌒꄀ；

ꅔꐎꐯꑎꆏ，

ꆫꈌꂿꈌꐊ，

ꁍꑗꅏꀑꈎ，

ꆫꃅꒊꋒꀕ，

ꂿꏿꃨꈍꀕ。

ꏃꊯꈬ

ꐧꃅꀉꌺꇖ，

ꐚꌋꋯꑌꆏ，

ꃄꂿꇬꀋꊐ，

ꃥꆦꑋꈌꐊ；

ꁏꌌꋯꑌꆏ，

ꈾꏢꉼꀋꋊ，

ꋍꂽꊰꐚꐙ；

ꋊꃤꋯꑌꆏ，

ꐚꏛꑍꈌꐊ，

ꐚꏛꒊꋒꀕ；

ꊈꌐꋯꑌꆏ，

ꃝꄵꒊꋒꀕ；

ꌅꇓꋯꑌꆏ，

ꃣꈌꋓꀋꊏ，

ꈁꒉꑌꈭꀕ；

ꀘꌋꋯꑌꆏ，

ꋍꂿꊰꌗꃅ；

ꋍꁯꋯꑌꆏ，

ꈁꒉꊝꈭꀕ，

ꃝꅍꒊꌋꀕ，

ꐚꅍꃺꆚꀕ，

ꁯꇱꑌꁮꊋ，

ꐚꇯꑌꐙꉬ；

ꋍꑷꋯꑌꆏ，

ꆫꃅꑍꈌꐊ，

ꆫꃅꑌꆫꐛ，

ꂿꏿꑌꂿꐙ；

ꃌꒆꋯꑌꆏ，

ꑷꈓꁨꇉꀕ，

ꇢꇑꏁꊤꀕ。

ꉆꊰ

ꃰꊿꇫꐥꌠ，

ꋯꃅꋮꇐꉨ，

ꌅꋦꇓꃴꆏ，

ꌅꇓꋯꂸꋧ，

ꐙꋦꌠꂸꌸ，

ꐙꌺꉶꐂꁧ，

ꃣꈌꌕꌌꁘ；

ꌅꇓꋯꋧꆏ，

ꐚꌋꃀꒁꌺ，

ꇂꁮꑌꑿꌺ，

ꉈꃅꐚꂸꁨ，

ꐚꏛꒊꋒꀕ，

ꎭꈓꁨꇉꀕ；

ꆀꐪꐯꑎꆏ，

ꀘꌋꋯꂸꋧ，

ꊉꍫꃅꋧꋪ，

ꌺꇖꋦꂸꑳ；

ꀘꌋꋯꋧꆏ，

ꋍꂿꊰꌗꃅ，

ꊉꍫꁨꇉꀕ，

ꌺꇖꂿꃋꍞ；

ꃝꄵꐯꑎꆏ，

ꊈꌐꋯꂸꋧ，

ꑌꑿꄁꏸꍬ，

ꋍꅇꊯꂓꅑ，

ꉌꃀꑍꄀꄃ；

ꊈꌐꋯꋧꆏ，

ꇭꃏꉈꑴꅑ，

ꃝꄵꒊꋒꀕ，

ꐧꋦꑌꀻꎆ，

ꋦꇁꌠꉬꃯ；

ꋊꋦꈬꇬꆏ，

ꃺꑌꋯꂸꋧ，

ꁮꐚꊋꂸꄐ，

ꃣꒉꌠꇁꅸ；

ꃺꑌꋯꋧꆏ，

ꌕꋊꑱꂸꈤ，

ꈁꒉꏋꋍꀕ。

ꉆꊰꋋ

ꃰꊿꐥꐯꌠ，

ꌺꂄꆏꀿꌒ，

ꌺꄸꆏꃀꌒ；

ꀿꁨꆏꌺꎔ，

ꃈꁨꆏꅩꒉ；

ꌕꋊꌕꀥꐉꆏꈄ，

ꌕꃈꌕꅪꐉꆏꎔ。

ꁍꐮꇖꈩꌒ，

ꀿꐰꌺꈩꌒ，

ꃀꐮꅪꈩꌒ。

ꀿꐰꆏꈐꃅ，

ꃀꐮꆏꉘꃅ；

ꋊꊂꃤꐊꈄ，

ꊈꊂꌐꐊꎔ，

ꌅꊂꃀꐊꀺ，

ꃣꒉꋌꊌꅜ，

ꌐꎔꋌꊂꃝ。

ꃰꊿꇫꐥꌠ，

ꀿꃀꉩꄤꑌ，

ꀿꃀꉩꑌꆏ，

ꌺꇖꋦꂸꊌ；

ꌺꇖꉘꉩꆏ，

ꀿꃀꐤꎭꊐ。

ꉆꊰꑋ

ꐧꃅꀉꌺꇖ，

ꌺꇖꇫꐥꌠ，

ꀿꃀꈌꄤꀱ，

ꀿꃀꈌꀱꆏ，

ꃅꇏꂴꆽꃅ，

ꉌꆐꊁꆹꅑ；

ꀿꄸꃀꄸꆹ，

ꁦꉘꉒꐎꌡ，

（ꁦꀑꉒꐎꌡ，）

ꉫꑌꐰꆹꇐ，

ꂸꉬꐰꆹꇐ，

ꀒꑍꂸꐰꑌ，

ꊂꑋꐰꆹꇐ。

ꀄꊭꃅꋍꑍ，

ꃢꉘꈚꇢꄉ，

ꉙꇯꂘꇱꄉ，

ꀿꃀꌺꉘꎭ，

ꀿꃀꑴꃅꄉ，

ꈌꆓꌗꉘꐊ，

ꈌꆹꂿꉘꍈ。

ꌺꄸꀿꃀꅥ，

ꎼꃏꉘꉩꐛ。

ꌺꇖꀿꃀꉂ，

ꆿꍯꇷꋠꏿ，

ꀿꃀꊫꀋꑌ，

ꌺꇖꋥꁘꏿ。

ꉆꊯꌕ

ꐧꃅꀉꌺꇖ，

ꀿꀊꌺꉘꇉꑌꌺꀋꉬ，

ꃀꀊꅩꉘꇉꑌꅪꀋꉬ，

ꀿꆹꌺꉔꁈ，

ꃀꆹꅪꎔꁈ。

ꉆꊯꇖ

ꊂꋊꊁꒆꌠ，

ꋠꇐꀿꃀꍈ，

ꁨꇐꌺꇖꁵ；

ꀿꇁꃀꅇꃅ，

ꀿꅇꎸꇺꋯ，

ꃀꅇꂸꋶꒉ；

ꀿꅇꀋꃅꆹ，

ꊰꇉꏷꁧꂵ；

ꃀꅇꀋꃅꆹ，

ꉬꇉꈴꁧꂵ。

ꀿꃀꇫꐥꌠ，

ꁍꁈꉊꄤꇩ，

ꁍꁈꉊꇩꆏ，

ꌺꇖꑬꊰꁧ；

ꆺꑳꋠꇐꄸ，

ꄹꃥꄜꇐꃅ；

ꈍꃀꋠꇐꈤ，

ꈍꌺꇥꃹꑌ；

ꀿꃀꋠꇐꈤ，

ꌺꇖꉌꎭꊐ。

ꀿꃀꈪꀋꑌ，

ꌺꇖꄁꃰꏿ；

ꀿꃀꄁꃰꆏ，

ꌺꇖꋥꁘꏿ。

ꁍꁈꋍꋏꃅ，

ꌺꇖꈬꋊꈲ；

ꀿꃀꄙꃅꎹ，

ꌺꇖꉐꃅꊌ，

ꀿꃀꁍꎔꎹ，

ꌺꇖꁍꎔꊌ。

ꀿꎝꌺꁯꆹ，

ꀿꃀꁧꐨꄻ；

ꌺꎝꀿꁯꆹ，

ꑮꒃꌺꁵꇈ。

ꀿꃀꇫꐥꌠ，

ꑮꒃꌺꁵꑎ，

ꎔꃅꌺꁵꇈ，

ꎔꃅꌺꁵꑎ，

ꐙꄮꌺꁵꇈ。

ꉆꊯꉬ

ꐧꃅꀉꌺꇖ，

ꀿꁨꌺꉘꆏ，

ꌹꑌꀿꊂꉂ，

ꀿꑌꌺꑴꃅ；

ꃀꁨꅩꉘꆏ，

ꅩꑌꃀꊂꉂ，

ꃀꑌꅩꒌꄀ。

ꀿꐥꌺꀋꉂ，

ꁌꈄꆈꋧꋪ；

ꌺꐥꀿꀋꉂ，

ꃅꈋꏭꃰꏿ；

ꅪꐥꃈꀋꉂ，

ꏣꎹꆹꀋꊌ；

ꃈꐥꅪꀋꉂ，

ꌺꇖꃝꋊꈘ；

ꁍꐥꇖꀋꉂ，

ꁌꈄꃪꃹꎑ；

ꇖꐥꁍꀋꉂ，

ꑲꅉꀉꐩꀆ；

ꊈꐥꌐꀋꉂ，

ꅪꏷꆹꀋꊌ；

ꌐꐥꊈꀋꉂ，

ꑮꒃꆹꀋꊌ；

ꏣꐥꑟꀋꉂ，

ꉈꃅꈁꀋꊌ。

ꅡꈭꇪꀮꂿ，

ꌺꐥꀿꉂꆨ；

ꆞꑭꆹꄛꈚ，

ꒆꐥꃌꉂꆨ；

ꌺꉩꉙꄸꀕ，

ꃌꐥꒆꉂꆨ；

ꀻꀮꆳꌌꁧ，

ꊪꑭꀃꆹꑟ，

ꃺꐥꑌꉂꆨ；

ꌺꇰꀁꇬꑌ，

ꃆꑘꑳꁭꁉ，

ꌕꅇꀃꆹꑟ，

ꑌꐥꃺꉂꆨ；

ꊈꑌꑮꂸꊌ，

ꌐꑌꅪꂸꏹ，

ꊈꐥꌐꉂꆨ，

ꌐꐥꇬꉂꆨ；

ꉈꃅꈁꂸꊌ，

ꏣꐥꑟꉂꆨ；

ꑋꊂꌕꆪꆏ，

ꇉꅶꉃꏂꇖ，

ꃈꐥꅪꉂꆨ，

ꅪꐥꃈꉂꆨ。

ꉆꊰꃘ

ꐧꃅꀉꌺꇖ，

ꃌꄸꋚꄸꃅ，

ꋚꄸꊽꃴꆅ。

ꑮꄸꌺꄸꆹ，

ꍫꍪꀱꃅꏽ；

ꃀꄸꌒꄸꆹ，

ꃣꈌꀱꉉꏽ；

ꑊꄸꀘꄸꆹ，

ꑊꋌꀱꈹꏿ；

ꁍꄸꑖꄸꆹ，

ꆫꉬꀱꃅꏽ；

ꁮꄸꂪꄸꆹ，

ꀉꐔꀱꏈꏽ；

ꈭꄸꈛꄸꆹ，

ꑬꈄꉌꅛꊐ；

ꁮꄸꂪꄸꆹ，

ꀉꐔꉌꅛꊐ；

ꇓꄸꐙꄸꆹ，

ꈢꅵꇯꀋꃅ；

ꃢꄸꈚꄸꆹ，

ꈎꄸꆪꀋꄸ；

ꋚꄸꒉꄸꆹ，

ꑍꄸꉖꀋꄸ；

ꃌꄸꒆꄸꆹ，

ꍂꇊꉹꅉꀕ。

ꄷꆹꋌꄷꉬ，

ꋌꄷꇐꂸꁧ。

ꉆꊰꏁ

ꐧꃅꀉꌺꇖ，

ꄹꀧꃘꑴꆹ，

ꌠꉬꀂꉬꌧ；

ꃬꀮꄍꏸꆹ，

ꃅꈊꃅꄜꌧ；

ꀊꉘꄌꈪꑌ，

ꌡꃀꀃꃀꌧ。

ꉆꊰꉆ

ꐧꃅꀉꌺꇖ，

ꈛꑌꈜꎴꆹ，

ꈝꃀꈜꋍꏢ；

ꆀꃅꉷꃅꆹ，

ꃪꀮꇳꀽꊨ；

ꌠꐭꌟꒉꆹ，

ꉌꃀꑋꀽꊨ。

ꃰꊿꇫꐥꌠ，

ꌅꂮꉜꄤꒉ，

ꇓꐚꉜꄤꄸ，

ꌅꂮꑌꃰꊿ，

ꇓꐚꑌꃰꊿ；

ꇪꀮꉜꄤꒉ，

ꏮꇉꉜꄤꄸ，

ꇪꀮꑌꉌꊭ，

ꏮꇉꑌꉌꊭ；

ꏦꍠꉜꄤꒉ，

ꂦꁁꉜꄤꄸ，

ꏦꍠꑌꃢꈬ，

ꂦꁁꑌꃢꈬ；

ꑷꂿꉜꄤꒉ，

ꃢꉻꉜꄤꄸ，

ꑷꂿꑌꌩꇓ，

ꃢꉻꑌꌩꇓ；

ꈓꁱꉜꄤꒉ，

ꈓꈥꉜꄤꄸ，

ꈓꁱꑌꌨꏢ，

ꈓꈥꑌꌨꏢ；

ꎭꌠꉜꄤꄸ，

ꈚꌠꉜꄤꒉ，

ꎭꌠꈚꇁꇮ，

ꈚꀱꎭꇁꇮ；

ꂣꌠꉜꄤꄸ，

ꑳꌠꉜꄤꒉ，

ꂣꌠꑳꇁꇮ，

ꑳꀱꂣꇁꉆ；

ꐭꌠꉜꄤꄸ，

ꒉꌠꉜꄤꒉ，

ꐭꐥꒉꇁꇐ，

ꒉꐥꃀꇁꇐ。

ꌠꈚꌟꎭꆹ，

ꃢꃀꂷꐥꍂ；

ꌠꂣꌟꑳꆹ，

ꀉꐔꂷꐥꍂ；

ꌠꐭꌟꒉꆹ，

ꆿꁮꏢꐥꍂ。

ꉆꊯꈬ

ꐧꃅꀉꌺꇖ，

ꋧꋆꂱꀋꋆ，

ꂴꏢꀕꀋꋆ；

ꃮꄂꅉꀋꄂ，

ꅉꉙꀕꀋꄂ；

ꆳꃰꎺꀋꄅ，

ꃱꈈꉘꀋꁮ，

ꉭꄳꏮꀋꒆ。

ꉘꌋꑴꑳꇰ，

ꄜꌋꑴꑳꃏ。

ꁉꆪꋬꑳꋉ，

ꌕꌌꉘꇁꏂ，

ꏂꐥꇮꑳꒉ。

ꏃꃅꄜꆹꇬ，

ꆺꑳꐍꂿꀕ，

ꇢꇑꏁꊤꀕ，

ꑷꈓꁨꇉꀕ。

ꊈꊃꁍꑗꎁ，

ꌐꊃꁧꂯꉘ，

ꋧꊂꅊꇁꇐ。

ꈬꊰ

ꊂꋊꊁꒆꌠ，

ꌠꄶꌠꆠꆹꄤꌷ，

ꌠꄶꌠꆠꆹ，

ꀴꆳꐧꑭꑐ，

ꉸꉷꇇꁉꊭ，

ꃣꈌꋍꊂꈹ。

ꌅꆠꇐꀋꑌ，

ꃀꆠꌟꁌꅐ，

ꀘꆠꆀꂸꍹ，

ꇮꆠꇇꂸꑳ，

ꐧꆠꑴꑳꉻ，

ꃌꆠꌠꑮꍯ，

ꃌꆠꈁꊂꀵ，

ꌺꆠꃣꈌꀵ，

ꊿꄶꊾꒌꃞ，

ꊿꆠꊿꇢꏿ。

ꈬꊰꋋ

ꐧꃅꀉꌺꇖ，

ꑸꑽꇓꑭꅉ，

ꈵꆈꊖꁌꅉ，

ꃄꎭꈿꐔꅉ，

ꈿꐔꋍꈓꅉ；

ꃆꇭꏪꈜꅉ，

ꏪꈜꌕꆪꅉ；

ꅩꎭꀿꃅꅉ，

ꀿꃅꌕꈎꅉ，

ꌕꈎꇈꉈꆏ，

ꅩꑌꀿꂸꅉ，

ꀿꑌꅪꂸꅉ。

ꈬꊰꑋ

ꐧꃅꀉꌺꇖ，

ꌺꃅꆏꃥꆦ，

ꌳꈄꃅꇏꅸ，

ꆫꃅꑌꑿꅸ，

ꈍꄮꈁꋦꀕ；

ꂿꃅꊨꍣꌌ，

ꈍꄮꈁꎔꀕ。

ꊨꃀꎷꆈꀋꉬꑌ，

ꈭꋆꀠꑗꀖꀋꄐ，

ꈭꋆꀠꑗꀋꉬꑌ，

ꇗꎔꈁꎔꊌꀋꉆ，

ꇗꎔꈁꎔꀋꉬꑌ，

ꁍꒉꑖꒉꃅꀋꉆ，

ꁍꒉꑖꒉꀋꉬꑌ，

ꆿꒉꍮꒉꊌꀋꉆ，

ꆿꒉꍮꒉꀋꉬꑌ，

ꊇꒉꌐꒉꎹꀋꉆ，

ꊇꒉꌐꒉꀋꉬꑌ，

ꁮꇨꐙꇨꉧꀋꉆ。

ꈬꊯꌕ

ꊂꋊꊁꒆꌠ，

ꃢꎭꑌꑿꆫ，

ꑌꑿꆫꌠꈚ；

ꆿꎭꆫꉬꃅ，

ꆫꉬꃅꌠꋠ；

ꋊꎭꆏꑮꒃ，

ꊈꎭꆏꆀꃅ，

ꑬꎭꃅꃼꋩ，

ꇇꎭꇌꃼꂿ。

ꈬꊯꇖ

ꐧꃅꀉꌺꇖ，

ꃣꃅꈌꃅꆏ，

ꌅꎭꇓꎭꋧ，

ꐭꎭꒉꎭꋧ；

ꈎꃅꆪꃅꆏ，

ꁏꂮꌌꂮꋧ。

ꈬꊯꉬ

ꐧꃅꀉꌺꇖ，

ꉆꆏꂿꇐꈤ，

ꑋꆏꉪꇐꈤ，

ꀀꀱꆏꉪꐚ，

ꉪꀱꆏꌧꋬ。

ꊂꋊꊁꒆꌠ，

ꐋꆹꉜꄉꐊ，

ꐙꆹꉜꄉꏝ，

ꋙꆹꈾꄉꋠ，

ꅇꆹꉪꄉꉉ。

ꊂꋊꊁꒆꌠ，

ꌠꋋꈍꄤꈩ，

ꌠꋋꈍꈩꆏ，

ꌠꁘꇁꈐꏿ。

ꈎꇁꆏꑲꋉ，

ꆪꇁꆏꃢꉘ。

ꈬꊰꃘ

ꊂꋊꊁꒆꌠ，

ꃷꇑꉜꄤꄸ，

ꉾꃤꉜꄤꒉ；

ꌠꈚꌠꀋꈉ，

ꑌꁮꆏꌠꈇ；

ꌟꎭꌠꀋꈉ，

ꌺꌦꆏꌠꈇ；

ꀂꐥꌡꑆꊋ，

ꌠꐥꀃꁧꎁ；

ꃷꇑꐚꄤꈿ，

ꃷꇑꐚꈽꆏ，

ꈐꈺꆏꉇꅐ，

ꈒꀱꆏꉇꈤ。

ꈬꊰꏁ

ꊂꋊꊁꒆꌠ，

ꏃꇮꎭꇮꆏ，

ꌅꂮꀃꇓꐚ；

ꋠꇮꅝꇮꆏ，

ꅋꏸꀃꋂꄮ；

ꌌꇮꄉꇮꆏ，

ꆿꃀꀃꃆꇭ；

ꁨꇮꄉꇮꆏ，

ꐓꇌꀃꑌꑿ；

ꐊꇮꈩꇮꆏ，

ꌟꃅꀃꈁꉐ；

ꌧꇮꁉꇮꆏ，

ꌟꌅꀃꉌꃀ；

ꍚꇮꑷꇮꆏ，

ꌟꈄꀃꆧꁨ；

ꇭꇮꄻꇮꆏ，

ꐷꇓꀃꌨꃤ。

ꈬꊰꉆ

ꐧꃅꀉꌺꇖ，

ꊿꄸꊾꈐꏿ，

ꊿꂂꊾꒌꄀ。

ꈌꋊꈁꇽ，

ꇓꐚꊂꈘꆹꄤꊐ；

ꂪꈻꂪꄡ，

ꃺꑌꊂꈘꆹꄤꊐ。

ꈬꊯꈬ

ꐧꃅꀉꌺꇖ，

ꊂꋊꊁꒆꌠ，

ꐀꂸꊭꐀꂸꄐ，

ꇉꅶꊈꁻꆹꄤꎭ，

ꊈꁻꎭꇬꆏ，

ꊇꑭꇁꊾꑃ，

ꊇꈌꇁꊿꑝ；

ꄔꂸꊭꄔꂸꄐ，

ꃪꇬꐚꄵꆹꄤꎭ，

ꐚꄵꎭꇬꆏ，

ꐚꈌꇁꊿꑝ，

ꐚꅐꇁꊿꏶ，

ꐛꃽꇁꊾꍣ；

ꐳꂸꊭꉹꂸꄐ，

ꁮꇁꐙꄙꆹꄤꎭ；

ꎧꂸꊭꎸꂸꄐ，

ꊈꌱꈍꈩꆹꄤꎭ，

ꆗꌺꅇꐭꉉ，

ꈌꎲꑓꄏꇁ。

ꋍꉐ

ꐧꃅꀉꌺꇖ，

ꌞꉼꁱꄤꋊ，

ꌞꉼꁱꋊꆏ，

ꌠꄸꇁꈐꏿ；

ꌺꃅꁱꄤꋊ，

ꌺꃅꁱꋊꆏ，

ꌺꋍꇁꈐꏿ。

ꋍꉐꋋ

ꐧꃅꀉꌺꇖ，

ꊂꋊꊁꒆꌠ，

ꉱꐯꉱꑐꇱ，

ꋚꋓꒉꋑꀧꄤꋠ，

ꃣꈌꈁꐛꇀꅉꄉ，

ꈳꏦꈁꁮꇀꅉꍬ；

ꆈꒉꈭꀋꉆꄤꈭ，

ꃪꅪꅂꀋꉆꄤꅂ；

ꌺꈩꀋꇮꐋꑭꉚ，

ꌺꉉꀋꇮꐋꅇꅲ；

ꅡꈭꐯꑎꆏ，

ꃅꌬꈜꄸꅲꄉꀵꅊꇈ；

ꌠꏜꇐꀋꀵ，

ꌠꏀꅇꀋꈨ；

ꀿꃀꅇꑴꆏ，

ꌺꇖꅇꂸꊌ。

ꋍꉐꑋ

ꐧꃅꀉꌺꇖ，

ꌺꄸꂘꀋꇿ，

ꇌꄸꅸꀋꇿ，

ꎸꄸꊫꀋꇿ。

ꃌꄸꒆꈐꏿ，

ꇓꄸꌅꈐꏿ。

ꊂꋊꊁꒆꌠ，

ꃥꌵꌠꂸꎭ，

ꎆꊌꌠꂸꈚ，

ꁍꑗꎹꌠꈚ；

ꊿꃵꌠꂸꈚ，

ꊾꃼꌠꀕꈚ。

ꋍꉏꌕ

ꐧꃅꀉꌺꇖ，

ꊈꀊꈁꄸꀕ，

ꌐꀊꐕꆏꒉ；

ꋊꀊꈁꄸꀕ，

ꃤꀊꐕꆏꒉ；

ꃌꀊꈁꄸꀕ，

ꒆꀊꐕꆏꒉ；

ꌺꀊꈁꄸꀕ，

ꀿꀊꐕꆏꒉ；

ꅪꀊꈁꄸꀕ，

ꃀꀊꐕꆏꒉ。

ꋍꉏꇖ

ꊂꋊꊁꒆꌠ，

ꊿꄸꊿꈩꇐ，

ꎧꑱꄂꀋꑌ，

ꌅꑱꒌꀋꑌ，

ꃀꑱꆠꀋꑌ，

ꀘꑱꇐꀋꑌ。

ꋍꉏꉬ

ꐧꃅꀉꌺꇖ，

ꂓꎁꂓꍣꀃꈐꉘ，

ꈪꑌꇇꀘꀃꇇꊂ。

ꈌꑳꆏꊿꇿ，

ꇇꑳꆏꊿꈲ，

ꉌꑳꆏꃥꆦ，

ꑓꑳꆏꊿꆫ，

ꑬꑳꌟꐊꀺ，

ꌺꑳꊈꐊꀺ，

ꅩꑳꌐꐊꀺ。

ꋍꉐꃘ

ꐧꃅꀉꌺꇖ，

ꌠꑞꅇꑟꒃ，

ꌠꉩꅇꉩꒃ，

ꌟꃅꅇꃅꒃ，

ꌠꋋꅇꋍꒃ，

ꌠꄸꅇꄸꒃ，

ꌠꆠꅇꆠꒃ。

ꋍꉐꏃ

ꐧꃅꀉꌺꇖ，

ꌺꉘꀿꃀꐊ，

ꆿꍯꇷꋠꏿ；

ꁏꌺꌌꌺꐊ，

ꃢꆳꇷꈚꏿ；

ꌅꌺꇓꌺꐊ，

ꑱꃀꇷꅑꏿ；

ꐙꌺꌊꌺꐊ，

ꃆꇭꇷꋩꏿ；

ꊇꌺꌐꌺꐊ，

ꏂꅪꇷꅑꏿ；

ꋊꌺꃣꌺꐊ，

ꏼꄜꇷꄵꏿ。

ꋍꉐꉆ

ꐧꃅꀉꌺꇖ，

ꌅꌺꇓꌺꐊ，

ꇓꌺꃅꌌꎔ，

ꌅꂮꉌꌒꊐ；

ꇓꌺꃅꌌꄸ，

ꌅꂮꉌꎭꊐ，

ꇓꌺꅥꅍꌸ。

ꐙꌺꌊꌺꐊ，

ꌊꌺꋠꇐꄸ，

ꋠꇐꐋꀋꇱ，

ꐚꏛꉈꀋꋩ。

ꌠꐭꌟꒉꐊ，

ꒉꌠꉎꑌꋭ，

ꐭꌠꐰꑌꋭ，

ꒉꌠꃅꋩꋭ，

ꐭꌠꈛꎼꋭ。

ꋍꉏꈬ

ꐧꃅꀉꌺꇖ，

ꌅꂄꆏꉘꏂ，

ꃀꂄꆏꈁꇽ，

ꀘꂄꆏꆀꍹ。

ꌅꏮꈁꂸꇽ，

ꀘꏮꌧꂸꋬ，

ꌺꏮꇭꋒꃅ。

ꌅꄸꃣꈌꀱ，

ꃀꄸꈁꇽꀱ，

ꀘꄸꆀꍹꀱ，

ꇮꄸꎸꊩꀱ，

ꊈꄸꑮꒃꀱ，

ꌐꄸꅪꏷꀱ，

ꋊꄸꆲꁌꀱ，

ꃤꄸꑆꊋꀱ。

ꊈꄸꑮꒃꏈ，

ꌐꄸꅪꏷꏈ，

ꋊꄸꆲꁌꏈ，

ꃤꄸꏼꃰꏈ。

ꋍꉐꊰ

ꐧꃅꀉꌺꇖ，

ꑌꑿꆫꅉꆫ，

ꊈꌐꃅꇏꇱ，

ꊈꌐꃜꅉꃝ，

ꀿꃀꐤꅉꐥ，

ꌺꇖꋥꅉꋦ。

ꃌꄸꆿꍯꐋꀋꇱ，

ꃌꉔꆿꍯꊏ，

ꆿꍯꈤꀹꄉ。

ꋍꉐꊯꊪ

ꐧꃅꀉꌺꇖ，

ꀃꃌꍗꀋꌸ，

ꃥꑟꇀꄮꉜ；

ꀃꌺꍗꀋꌸ，

ꐋꐊꇀꄟꉜ。

ꋍꉐꊰꑋ

ꐧꃅꀉꌺꇖ，

ꀖꄵꊈꄤꄵ，

ꊈꌐꀃꅪꁧ；

ꐀꄵꃤꄤꄵ，

ꋊꃤꀃꇱꄓ。

ꃺꑌꐊꄉꊈꌐꐚꄤꈿ，

ꋊꇨꃣꇨꄡꇬꆏ，

ꊈꌐꉁꑟꉬ；

ꊈꌐꐊꄉꃺꑌꐚꄤꈿ，

ꁮꇨꐙꇨꄡꇬꆏ，

ꃺꑌꉁꑟꉬ。

ꃅꇨꉐꌦꉂ，

ꐙꇨꃺꑌꉂ，

ꈣꅐꃆꇭꉂ，

ꐙꅐꌳꈄꉂ。

ꊂꋊꊁꒆꌠ，

ꃺꑌꄸꄤꃅ，

ꊈꌐꉈꄤꈿ，

ꀋꎪꋊꃤꐊ，

ꅉꐚꊈꌐꅲ。

ꋊꃤꐚꏛꀠ，

ꊈꌐꑮꒃꀠ，

ꃷꇑꎧꅝꀠ。

ꃺꑌꑭꄤꈷ，

ꃺꑌꎭꄤꇭ，

ꊈꌐꎭꄤꇭ，

ꑌꑿꐽꁦꇀꑟꉬ，

ꆿꍯꐽꋠꇀꑟꉬ。

ꊂꋊꊁꒆꌠ，

ꋊꃤꉜꄤꄸ，

ꈀꄸꌺꒆꈍꃅꐙꀋꐚ；

ꊈꌐꉜꄤꄸ，

ꈀꄸꃆꇭꈍꃅꌌꀋꐚ，

ꈀꄸꏂꅪꈍꃅꅑꀋꐚ。

ꋍꉐꊯꌕ

ꐧꃅꀉꌺꇖ，

ꀿꃀꈌꄤꇨ，

ꀿꃀꈌꇨꆏ，

ꌺꇖꈛꐞꁧ；

ꌅꌺꉊꄤꇩ，

ꌅꌺꉊꇩꆏ，

ꇓꐚꈛꐞꁧ。

ꃺꑌꄸꄤꃅ，

ꃺꑌꉜꌕꍂ，

ꄯꁍꐧꈬꋊ；

ꀘꌋꀘꄤꑁ，

ꀘꌋꀘꐿꆏ，

ꑌꑿꃹꋒꏮ。

ꋍꉐꊯꇖ

ꊂꋊꊁꒆꌠ，

ꋦꂯꎞꂯꆹ，

ꅇꅑꑮꄤꒃ；

ꍔꂯꄅꂯꆹ，

ꇳꇐꃅꄤꎹ；

ꊾꋠꆹꂪꉚ，

ꂷꋊꆹꀑꉜ。

ꋍꉐꊯꉬ

ꐧꃅꀉꌺꇖ，

ꌅꌺꇫꐥꌠ，

ꇓꈐꇓꉈꆹꄤꍣ；

ꃰꊿꇫꐥꌠ，

ꃀꃅꏣꄤꅔ；

ꃝꑭꑌꄉꇈ，

ꃤꆠꆹꄤꋠ；

ꄣꑭꑌꄉꇈ，

ꐮꏧꆹꄤꑸ，

ꀃꅇꆹꌠꈨ，

ꁖꅖꆹꃨꆳ。

ꋍꉐꊰꃘ

ꐧꃅꀉꌺꇖ，

ꎆꉘꎆꀋꉬ，

ꋚꇢꋚꀋꉬ。

ꎆꑊꆹꋍꑍ，

ꐋꑊꆹꋍꍂ。

ꌟꃅꎆꇢꊰ，

ꌠꋋꉾꇢꊰ。

ꋍꑍꎆꄤꃷ，

ꋍꍂꎆꎹꁨ；

ꋍꑍꋚꄤꇢ，

ꋍꍂꋚꎷꋠ。

ꀂꏮꎆꉜꎆꈢꋒ，

ꀂꏮꐋꉜꐉꏭꐥ，

ꐋꆹꋍꍂꐋ，

ꎅꆹꋍꑍꎆ。

ꋍꉐꊰꏁ

ꐧꃅꀉꌺꇖ，

ꌨꆹꉀꋦꌠꇽꏦ，

ꒈꆹꋋꒉꌠꇸꅝ，

ꈝꃀꇂꃴꁮꌠꍬ，

ꅇꆹꌠꈨꋺꌠꉉ。

（ꌐ）20170307 ꀊꁮꃄꆜ ꐟꈯꇤꇉꄉꅥꌐꌠ