《ꅺꊈꄯꒉ》

**ꂿꃋꋧꐈꋊ**

ꀃꌋꂾꀊꆨ，

ꄩꆹꃋꂸꐛ，

ꃋꐛꏸꂸꅑ，

ꀏꆹꅉꂸꐛ，

ꅉꐛꏜꂸꋦꌦꂾ；

ꐧꆹꉒꂸꈴ，

ꈭꈫꃅꂸꐛ，

ꅉꐛꉌꂸꁏꌦꂾ；

ꄂꃢꄂꂸꐛ，

ꍯꃢꍯꂸꐛ，

ꆂꉘꀕꂸꐛ，

ꆂꍆꀕꂸꐛꌦꂾ；

ꏃꇖꃅꋧꋪ，

ꏃꇖꃅꅉꀕ。

ꏃꃅꂸꋧꌦꂾꆹ，

ꒊꊝꂸꈤꌦꂾꆹ，

꒔ꑍꌋꃅꋧ，

ꌋꈍꀕꃅꋧ，

꒔ꑍꉬꃅꋧ，

ꉬꈍꀕꃅꋧ，

꒰ꋧꒉꆏ꒔，

ꒉꉜꉚꆏꑍ，

ꉜꉚ꒰ꆏꌕ，

ꏃꃅꏸꍀꇖ，

ꏸꍀꇴꆏꉬ，

ꇴꎞꇊꆏꃘ，

ꃘꎞꇊꆏꏃ，

ꇁꉘꆿꆏꉆ，

ꉬꐮꈔꆏꈬ，

ꋦꐮꈤꆏꊰ，

ꂿꃋꋧꐈꋊ。

ꋧꅇꄛꃤꋒ，

꒔ꃼꊁꑴꌋ。

ꃅꐛꃅꐙꌠ，

ꃅꐛꃅꐙꀱ，

ꀋꆴꀰꑷꒃ。

ꂸꊪꇓꅔꄰ，

ꀑꃅꐋꄹꄏ，

ꀑꊃꐋꌌ꒰，

ꇌ꒔ꋒꀋꇔꉾ，

ꇌꊰꇌꃢꉾ;

ꌩꐧꑍꀺꇖ，

ꌩꑆꇖꀺꁳ，

ꐎꉹꉧꄉꁻ，

ꏂꉈꏦꄉꁻ，

ꐯꇓꉽꇓꉧꊂꍅ。

**ꃅꃴꃅꊭꋊ**

ꋍꊂꂾꈭꐨ,

ꃅꃴꑍꊭꀕ,

ꋍꊭꇳꇐꉆ,

ꋍꊭꇳꇐꄓ;

ꃽꋰꉖꏂꉆ,

ꃽꋰꉖꏂꄓ;

ꑴꋯꉘꑎꉆ,

ꑴꋯꉘꑎꄓ;

ꇴꇐꁦꐞꉆ,

ꇴꇐꁦꐞꄓ;

ꏤꏦꇂꐟꉆ,

ꏤꏦꇂꐟꄓ;

ꂸꀮꉘꈌꉆ,

ꂸꀮꉘꈌꄓ;

ꄂꐎꁧꑎꉆ,

ꄂꐎꁧꑎꄓ;

ꃅꃴꃅꇴꌅꊂꑟ。

ꀑꆷꂿꃅꉜ,

ꑓꌧꈨꊂꋘ,

ꇇꎇꌩꀑꉧ,

ꌩꀑꄙꄹꐔ,

ꈌꅑꃪꊂꌃ,

ꃪꌃꇖꄹꐡ,

ꑭꎅꃄꊂꑃ,

ꃄꑃꇖꃱꅜ,

ꉾꑟꊰꑋꑟ,

ꋌꆹꃅꊭꋊ。

**ꃅꃴꃅꄅꁉ**

ꃅꃴꃅꄅꀋꁉꌦꂾꆹ,

ꌦꌺꇖꑻꒆ；

ꈧꅐꇁꈽꏭ,

ꌿꌺꈯꄿꒆ;

ꈨꐚꇁꈽꏭ,

ꎺꌺꆳꄿꒆ;

ꒈꀑꇁꈽꏭ,

ꌦꌺꄂꅪꒆ;

ꒈꂪꇁꈽꏭ,

ꀊꊉꎺꀮꒆ.

ꏃꃅꉬꉎꆏ,

ꉬꄚꇴꌅꋦ。

ꉬꄚꇴꌅꄰ,

ꂸꊪꇏꆹꊪ,

ꅉꁮꀋꆳꊪ,

ꄵꇓꁦꀑꉆ,

ꌿꌺꈯꄿꇴ,

ꌿꌺꈯꄿꆏ,

ꎺꌺꆳꄿꇴ,

ꎺꌺꆳꄿꆏ,

ꌦꌺꄂꅪꇴ,

ꌦꌺꄂꅪꆏ,

ꀊꊉꎺꀮꇴ,

ꀊꊉꎺꀮꆏ,

ꇮ꒜ꀋꆳꇴ,

ꇮꃀꀋꆳꑌ,

ꄵꇓꉒꃱꈴ,

ꏃꃅꉬꉎꑟ。

ꉬꄚꇴꌅꄰ,

ꃅꃴꃅꄅꁉꂿꄷ,

ꌦꌺꌊꌺꇴꇁꋯ,

ꈬꑍꋯꃅꈊ,

ꋮꇌꈬꏢꉾ;

ꈬꉖꋮꃅꄜ,

ꋮꎧꈬꄣꅝ。

ꆳ꒰ꀊꊉꋯ,

ꀉꑳꌟꆂꁵ,

ꀉꑳꌟꆂꋯ,

ꁉꆺꀋꑿꁵ,

ꁉꆺꀋꑿꋯ,

ꌿꌺꈯꄿꁵ,

ꌿꌺꈯꄿꋯ,

ꎺꌺꆳꄿꁵ,

ꎺꌺꆳꄿꋯ,

ꀊꊉꎺꀮꁵ,

ꀊꊉꎺꀮꋯ,

ꌦꌺꄂꅪꁵ;

ꌦꌺꄂꅪꑌ,

ꐯꁍꉾꁋꈬꂷꐷ,

ꇮ꒜ꀋꆳꁵ。

ꇮ꒜ꀋꆳꑌ,

ꁡꊭꎸꄂꃅꄉꋩ,

ꈂꀸꒊꆱꃅꄉꋩ,

ꇵꊫꇁꄵꃅꄉꋩ,

ꇇꏸꇣꑐꃅꄉꋩ,

ꐯꐞꉽꐞꇖꏢꋩ,

ꌦꌺꌊꌺꇖꑻꁵ；

꒔ꏢꋩꇁꌿꌺꈯꄿꁵ,

ꈧꅐꇁꈽꁈ,

ꈧꅐ꒔ꈿꁮ,

ꁭꌦꀋꁮꌦ,

ꆳꅐꄚꈴꇁ；

꒔ꏢꋩꇁꎺꌺꆳꄿꁵ,

ꈨꐚꇁꈽꁉ,

ꈨꐚ꒔ꈿꁮ,

ꁭꌦꀋꁮꌦ,

ꆳꅐꄚꉈꈻ；

꒔ꏢꋩꇁꌦꌺꄂꅪꁵ,

ꒈꀑꇁꈽꁇ,

ꒈꀑ꒔ꈿꁮ,

ꁭꌦꀋꁮꌦ,

ꒈꒉꄚꈴꇁ；

꒔ꏢꋩꇁꀊꊉꎺꀮꁵ,

ꒈꂪꇁꈽꁉ,

ꒈꂪ꒔ꈿꁮ,

ꁭꌦꀋꁮꌦ,

ꒈꒉꄚꉈꈻ。

ꃅꆷꉬꑎꎭ,

ꅉꆷꉬꐮꎭ,

ꇖꎐꇖꈿꁮꄉꃲ。

ꉬꄚꇴꌅꄑ,

ꏃꃅꉬꐮꉜ,

ꃅꃴꃅꄅꁉꀋꋒꑴꌦꄷ,

ꐯꇓꉽꇓꇖꂷꆹ,

ꏃꃅꉬꐮꎍꑴꌦ。

ꉬꄚꇴꌅꄰ,

ꂸꊪꇏꆹꊪ,

ꃆꇭꃅꏃꊪ,

ꏃꃅꉬꐮꏭ,

ꐯꇓꉽꇓꊔꒉꄷ,

ꊔꑌꅐꄾꄿ？

ꊔꑌꅐꂸꄿ；

ꇌꉘꇌꎶꊪ,

ꐯꇓꉽꇓꌦꒉꄷ,

ꌥꑌꅐꄾꄿ？

ꌥꑌꅐꂸꄿ；

ꑿꏂꑿꅪꌺꋒꊪ,

ꐯꇓꉽꇓꊨꒉꄷ,

ꊨꑌꅐꄾꄿ？

ꊨꑌꅐꂸꄿ；

ꃢꏂꃢꆉꌺꋒꊪ,

ꐯꇓꉽꇓꌦꒉꄷ,

ꌥꑌꅐꄾꄿ？

ꌥꑌꅐꂸꄿ。

ꌦꌺꄂꅪꑌ,

ꇮ꒜ꀋꆳꊪ,

ꐯꇓꉽꇓꇖꂷꌊ,

ꐯꌩꉽꌩꈬꊏꋩ,

ꌦꀋꃋꌋꀋꃋꈬꑻꁵ,

ꃄꌩꃅꎴꎽ,

ꃅꌩꉬꑎꉀꊂꎭ,

ꃅꐛꃴꇉꀕ；

ꃄꌩꉬꐮꋋꊂꎭ,

ꅉꐛꅩꑳꀕ。

ꁍꄙꌫꇖꁧ,

ꃄꇖꄹꊂꄙ；

ꈧꅐꇁꈽꏭ,

ꃅꃴꉴꅡꁧꇁꄙ;

ꈨꐚꇁꈽꏭ,

ꃄꈌꉴꅪꁧꇁꄙ；

ꒈꀑꇁꈽꏭ,

ꆀꃅꉔꌒꁧꇁꄙ；

ꒈꂪꇁꈽꏭ,

ꉷꃅꄁꊰꁧꇁꄙ。

ꁍꈻꏦꇖꏢ,

ꃄꇖꄹꊂꈻ,

ꈧꅐꈨꐚꏍꄉꈻ,

ꒈꀑꒈꂪꏍꄉꈻ。

ꁍꍅꇓꇖꂷ,

ꃄꇖꄹꊂꍅ。

ꃅꃴꃄꄅꆹ,

ꌦꌺꄂꅪꁉ；

ꃄꄻꃄꄿꆹ,

ꌦꌺꒀꊤꋉ。

ꌦꌺꒀꊤꑌ,

ꂸꊪꇏꆹꊪ,

ꇮ꒜ꀋꆳꊪ,

ꐯꃱꌺꉾꃱꌺꈬꀺꋩ,

ꌦꆗꌋꆗꈬꑻꁵ,

ꏃꇁꌦꌺꒀꊤꇱ。

ꌦꌺꒀꊤꑌ,

ꃄꄻꊁꄻꆹꂿꄷ,

ꉿꄓꐯꑎꆏ,

ꆏꉉꉢꉉꀥ,

ꈩꋒꐯꑎꆏ,

ꆏꄻꉢꄻꀥ。

ꁧꅸꊂꁧꅣ,

ꇉꅸꊂꇉꐷ:

꒔ꇅꅥꁧꐙ,

ꑿꉘꁍꃅꄉ;

꒔ꇅꅥꐦꐛ,

ꇌꇱꅉꃅꄉ;

꒔ꇅꅥꐟꈯ,

ꍯꊪꁋꃅꄉ;

꒔ꇅꅥꏦꏪ,

ꈾꏿꁍꃅꄉ;

꒔ꇅꅥꆼꏦ,

ꌉꈿꁍꃅꄉ,

꒔ꇅꅥꇁꄿ,

ꒈꒉꅉꃅꄉ;

꒔ꇅꅥꐀꄧ,

ꊿꀀꁍꃅꄉ。

ꌦꌺꄂꅪꑌ,

ꃅꃴꀉꇐꃢ,

ꃄꈌꀉꇐꃢ,

ꐯꇊꉾꇈꃢ,

ꄵꇓꉒꃱꈴ,

ꀉꑳꌟꆂꊪ。

ꀉꑳꌟꆂꑌ,

ꇓꄵꊂꒉꊎ,

ꒈꒉꃅꈌꈫ,

ꌟꆂꇍꈩꌺ,

ꏂꁏꆹꋒꌊ,

ꃄꄻꊂꏜꋉ,

ꏜꋦꉘꁇꁉ。

ꉬꄚꇴꌅꄑ,

ꉬꐮꌘꏮꀕ,

꒔ꇉꌩꋦꑌ,

꒔ꇉꌩꂸꋦ,

꒔ꇉꏜꋦꑌ,

꒔ꇉꏜꂸꋦ,

꒔ꇉꒉꀕꑌ,

꒔ꇉꒉꂸꒉ,

ꄄꁉꅔꐛꑌ,

ꄄꁉꅔꂸꐛ,

ꄄꁉꐧꋦꑌ,

ꄄꁉꐧꂸꋦ。

**ꀊꊉꎺꀮ**

ꀃꌋꂾꀊꆨ，

ꏃꃅꉬꐮꆏ，

ꅉꁮꀋꆳꋦ，

ꅉꁮꀋꆳꑌ，

ꀊꊉꎺꀮꊪ，

ꐧꋉꈲꏿꎻ。

ꀊꊉꎺꀮꑌ，

ꆫꂮꄏꒃꅑ，

ꀊꂮꄏꒃꋩ，

ꁱꀕꋓꒃꌊ，

ꐟꀕꆗꒃꅑ，

ꎺꃼ꒨ꒃꀳ，

ꈑꆪꃰꒃꌊ，

ꏮꆹꑙꂮꁧꃴꉆ。

ꉬꐮꌩꂸꋦ，

ꆹꇊꉬꑎꈻ，

ꌩꑠꌘꌅꒃ，

ꏃꃅꉬꐯꎭ，

ꌩꋦꈬꁍꇈ，

ꌿꉘꌩꋦꒉ;

ꌿꊂꐧꂸꋦ，

ꊴꈻꌿꊂꎭ，

ꌿꑭꁨꇉꀕ，

ꊴꌺꈩꆗꀕ，

ꌿꊂꐧꋦꇈ。

ꉬꐮꏜꂸꋦ，

ꀊꊉꎺꀮꑌ，

ꏮꆹꉬꑎꈻ，

ꏜꑠꌘꌅꒃ，

ꏃꃅꉬꐮꎭ，

ꏜꋦꈬꁍꇈ，

ꅔꐎꏜꋦꈇ;

ꅔꊂꐧꂸꋦ，

ꏰꈻꅔꊂꎭ，

ꅔꐎꁨꇉꀕ，

ꏰꋶꍅꇙꀕ，

ꏰꌺꈁꂸꊌ，

ꍈꀮꌹꋒꈻ，

ꏰꌺꈁꃅꁳ，

ꅔꐎꐧꋦꇈ。

ꉬꐮꒉꂸꒉ，

ꀊꊉꎺꀮꑌ，

ꏮꇊꉬꑎꈻ，

ꒉꑠꌕꂿꈻ，

ꏃꃅꉬꐮꎭ，

ꒈꒉꈬꁍꇈ，

ꇓꁶꒉꊂꊎ，

ꒈꒉꉘꁇꁉ，

ꒉꊂꐧꂸꋦ，

ꎳꈻꒉꊂꎭ，

ꒉꈬꃺꆣꀕ，

ꎳꌺꆗꐥꀕ，

ꎳꌺꈁꂸꊌ。

ꉜꏂꌹꋒꈻ，

ꎳꌺꈁꃅꁳ，

ꒉꊂꐧꋦꇈ。

ꉬꐮꇓꂸꎍ，

ꀊꊉꎺꀮꑌ，

ꀱꇊꉬꑎꈻ，

ꇓꑠꌘꌅꒃ，

ꏃꃅꉬꐮꎭ，

ꇓꎍꈬꁍꇈ，

ꃪꅪꇓꎍꈇ;

ꃪꊂꐧꂸꋦ，

ꐚꈻꃪꊂꎭ，

ꃪꅪꁨꇉꀕ，

ꐛꑿꇖꈭꀕ;

ꐛꑿꈁꂸꊌ，

ꑾꃅꌺꋒꒃ，

ꐛꑿꈁꃅꁳ，

ꃪꊂꐧꋦꇈ。

**ꃰꎝꌺꊰꑋ**

ꀃꌋꂾꀊꆨ，

ꉬꑎꆀꐪꊰ，

ꉬꐜꀕꆽꅞ，

ꐈꇁꄔꃅꐞ，

ꈬꑍꐞꃅꈊ，

ꈬꉖꐞꃅꄜ，

ꑍꐞꇳꑐꀕ，

ꌋꐞꁨꇉꀕ，

ꂿꃅ꒔ꃅꐞ，

ꃄꅉ꒔ꃅꐞ，

ꐈꇁꐈꇁꃅ，

ꐈꇁꇰꊉꌺꋒꒆ，

ꅉꃢꀋꆷꆺ，

ꆳꁏꌊꈤꊪ，

ꁍꐛꏃꐛꇁꄾꄿ？

ꁍꐛꏃꐛꇁꂸꄿ。

ꄂꏂꄂꅪꊪ，

ꏃꃅꉬꐮꎭ，

ꐧꐛꈲꐛꇁꄾꄿ？

ꐧꐛꈲꐛꇁꂸꄿ。

ꐈꇁꌿꁦꌺꇰꒆ，

꒔ꋏꊿꑌꂦ，

ꑍꋏꊿꉆꂦ，

ꌕꋊꄯꁍꂤ，

ꇖꋊꁦꀑꂦ，

ꉬꋊꂿꃅꑟ。

ꐊꇌꊂꉫꇌ，

ꐪꑳꊂꐨꑳ，

ꉉꆹꊂꉇꆹ，

ꌖꑐꊂꌔꑐ，

ꇵꌦꊂꇶꇙ。

ꀑꊃꍆꀕꈌ，

ꐧꊃꐛꑿꈌ，

ꅳꁖꌤꌧꈌ，

ꀀꃹꐪꁙꈌ，

ꐆꁯꐛꊪꈌ，

ꑭꁆꊨꃷꈌ，

ꐧꐛꈲꐛꇁꄾꄿ？

ꐧꐛꈲꐛꇁꂸꄿ。

ꉬꐮꃪꅐꊪ，

ꉬꑎꅲꒉꎻ,

ꉬꄚꇴꌅꄑ，

ꏃꃅꉬꐮꉜ，

ꍍꐎꍍꆂꈬꈨꉼꃲꆏ，

ꐧꐛꈲꐛꇁꑴꄷ。

ꍍꐎꍍꆂꈬꈨꉼꊂꆏ，

ꀑꊃꍆꀕꈌꌠꇔ，

ꌩꋦꈬꊂꎭ；

ꐧꊃꐛꑿꈌꌠꇔ，

ꃪꅪꈬꊂꎭ；

ꅳꁖꌤꌧꈌꌠꇔ，

ꇉꈫꇁꄿꎭ；

ꀀꃹꐪꁙꈌꌠꇔ，

ꊖꑭꁧꃴꎭ；

ꐆꁯꐛꊪꈌꌠꇔ，

ꄹꇭꄺꑓꎭ；

ꐱꈬꀋꆳꈌꌠꇔ，

ꌩꑭꇓꃴꎭ；

ꑭꁆꁬꃷꈌꌠꇔ，

ꊖꆈꁧꊂꎭ。

ꐧꐛꈲꐛꇁꄾꄿ？

ꐧꐛꈲꐛꇁꂸꄿ。

꒔ꊂꂾꈭꐨ，

ꉬꑎꇱꐛꇁ，

ꇱꍹꌕꈎꐛ，

ꉒꐎꌕꌅꄓ，

ꏃꃅꉬꉎꒆ，

ꃰꅪꌕꁧꐛ，

ꈭꑍꐯꃅꈊ，

ꈬꉖꐯꃅꄜ，

ꁍꐛꇁꂯꐯ，

ꀿꐛꇁꂯꐯ.

ꍍꐎꍍꆂꈬꈨꉼꊂꆏ，

ꐻꐛꊈꊐꇁ，

ꃰꐛꆊꊐꇁ，

ꆳꁏꌗꊐꇁ，

ꉐꐙꌦꊐꇁ，

ꏸꋦꑓꊐꇁ，

ꐈꇁꃰꐛꇁ，

ꃰꎝꌺꊰꑋ。

ꃰꎝꌺꊰꑋ，

ꌦꑌꌠꃘꑟ，

ꌦꀋꑌꌠꃘꑟ。

ꌦꀋꑌꌠꃘꑟꆏ：

꒔ꎝꇈꆏꏜ，

ꏝꅍꀑꆈꈤ，

ꅔꐎꈬꊂꄃ，

ꏝꋦꌕꉐꁋ；

ꑍꎝꇊꆏꌩ，

ꀠꆿꃰꎝꌺ；

ꌕꎞꇊꆏꎺ，

ꎺꋦꁧꑎꄃ,

ꇖꎞꇊꁵꊪ，

ꁵꊪꐂꐞꃰꎝꌺ；

ꉬꎝꇊꆏꁊ，

ꁊꆉꃰꎝꌺ，

ꁊꈤꊫꊂꄃ；

ꃘꎞꇊꇌꉘ，

ꌩꑭꃪꃹꄃ。

ꌦꑌꌠꃘꑟꆏ，

꒔ꎝꇊꆏꀠ，

ꀠꉘꌕꂾꈤ，

ꊫꉻꆻꄧꄃ。

ꀠꉘꌺꒉꆹ，

ꀌꀠꑓꉅꐛ，

ꊖꆈꉻꊂꄃ；

ꀠꉘꌺꇢꆹ,

ꀌꀠꏾꅪꐛ，

ꊫꉻꆻꄧꄃ；

ꀠꉘꌻ꒧ꆹ，

ꀌꀠꐰꇑꐛ，

ꆺꑳꏂꃴꄃ，

ꀠꉘꌕꉐꁋ。

ꑍꎝꇊꆏꏂ，

ꏂꉬꌺꒉꈤ，

ꇐꌅꇐ꒜ꐙ，

ꃪꅪꈬꊂꄃ；

ꏂꉬꌺꇢꈤ，

ꏁꇬꁧꆫꐛ，

ꊖꁧꉻꊂꄃ；

ꏂꉬꌻ꒧ꈤ，

ꁮꐞꈌꅪꐙ，

ꊖꉻꆽꃴꄃ；

ꏂꉬꌕꉐꁋ,

ꌕꎝꇊꆏꄀ，

ꄀꉘꌺꒉꈤ，

ꅐꅑꃰꃅꐛ，

ꃅꈯꄀꌺꐙ，

ꄂꐎꁧꑎꄃ；

ꅐꅑꌅ꒜ꆹ，

ꎺꑌꃱꇌꐙ，

ꄄꁁꎰꆈꄃ；

ꅐꅑꌟꒉꆹ，

ꃅꃴꈭꏂꐙ，

ꈭꍪꍫꉘꄃ。

ꄀꉘꌺꇢꆹ，

ꏬꉘꏬꄷꐙ，

ꏬꉘꌺꒉꆹ，

ꏬꆉꀒꈨꐙ，

ꎺꋦꁧꑎꄃ；

ꏬꉘꌺꇢꆹ，

ꏬꐎꁧꆫꐛ,

ꎰꆈꁧꊂꄃ;

ꏬꉘꌻꑘꆹ,

ꀟꑳꅏꐡꐛ，

ꃄꈌꄐꊂꃰ。

ꄀꉘꌻ꒧ꆹ，

ꆪꍝꅐꅪꐙ，

ꇤꇉꆹꀸꄃ。

ꇖꎞꇊꆏꊈ，

ꊈꆈꌕꂾꈤ，

ꇉꈫꌿꊂꄃ，

ꊈꆈꌕꉐꁋ。

ꉬꎞꇊꆏꑙ，

ꑙꅪꌕꂾꈤ，

ꑙꈤꌕꉐꁋ。

ꃘꎞꇊꆏꊿ，

ꊿꈤꋧꃅꄃ。

**ꀊꑙꐩꍀꋊ**

ꐩꍀꋊꃹꇁ，

ꃅꃴꇰꍀ꒔，

ꇰꍀꇰꍈꑍ，

ꇰꍈꉐꃅꌕ，

ꉐꃅꀋꌠꇖ，

ꀋꌠꁍꂮꉬ，

ꁍꂮꍈꏸꃘ，

ꍈꏸꍈꄀꏃ，

ꍈꄀꀊꑙꉆ，

ꀊꑙꐩꍀꈬ。

ꈬꋊꐛꇬꆏ，

ꀊꑙꐩꍀꑌ，

ꐛꆹꊿꃅꐙ，

ꇴꆹꑙꃅꇴ，

ꌩꂱꃢꃅꈚ，

ꇓꂱꋚꃅꋠ，

ꑓꅑꈜꀋꉜ，

ꈌꅑꑌꀋꋠ，

ꇇꅑ꒧ꀋꃅ，

ꊈꐙꌩꀑꍀ，

ꑙꐛꌩꀑꅂ，

ꐧꐛꇁꄾꄿ？

ꐧꐛꇁꂸꄿ。

ꊁꆏꐩꍀꌺꏃꒆ:

ꐩꍀꏃꎹꌺꉆꈤ，

ꏃꎹꆀꀋꃅ，

ꏃꎹꃥꀋꆦ，

ꏃꎹꑮꀋꑟ，

ꏃꎹꅪꀋꏷ，

ꏃꎹꊰꋊꐛꄉꈔ，

ꇵꂅꏃꎹꑷ，

ꏃꎹꈔꊂꆏ，

ꇵꂅꑋꇖꏿꇈꃲ，

ꐩꍀꇰꊉꌺꈬꈤ，

ꇰꊉꍞꂸꉃ，

ꇰꊉꂾꂸ꓂，

ꇰꊉꈬꋊꐛꄉꈔ，

ꆿꅪꇰꊉꈌ，

ꇰꊉꈔꊂꆏ，

ꆿꅪꄁꃰꏿꇈꃲ；

ꐩꍀꑛꅪꌺꊰꈤ，

ꑛꅪꌺꊰꈔ，

ꐩꍀꂿꃅꑍꊏꈤ，

ꂿꃅꑍꊏꈔ；

ꐩꍀꉘꊃꑍꊏꑋꌠꈤ，

ꉘꊃꑍꊏꑋꌠꈔ；

ꊁꆏꄚꉘꆹꉻꋦ，

ꄚꉘꆹꉻꈔ；

ꏤꍈꆹꅪꋦ，

ꏤꍈꆹꅪꈔ；

ꊁꆏꆹꅪꁍꌠꋦ，

ꆹꅪꁍꌠꈔ；

ꁍꌠꃢꆉꋦ，

ꁍꌠꃢꆉꈔ；

ꋍꊂꂿꃅꋦ，

ꂿꃅꃘꋏꐛꄉꈔ，

ꀋꆳꂿꃅꑷ，

ꂿꃅꈔꊂꆏ，

ꀋꆳꄁꃰꏿꇈꃲ。

**ꈧꇴꆪꄀ**

ꌦꌺꄂꅪꑌ，

ꀊꑙꐩꍀꊪ，

ꈧꇴꆪꄀꎽ。

ꀊꑙꐩꍀꑌ，

ꈧꇴꆪꄀꆹꂿꄷ，

ꄵꇓꁦꀑꆏ，

ꐎꄻꐎꇁꄵ，

ꏂꄻꏂꇁꄵ，

ꐎꑳꏂꑳꋉ，

ꇌꎶꐎꒃꆦ，

ꇌꀑꇌꏢꇖꋒꀖ，

ꑳꇖꎏꇬꅞꄉꇴ，

ꈬꑍꇴꃅꈊ，

ꈧꌺꃘꅐꇁ，

ꈬꉖꇴꃅꄜ，

ꆪꌺꏃꅐꇁ;

ꀊꑙꐩꍀꑌ，

ꀱꇁꄵꇓꁧꐧꉆ，

ꐯꄻꐯꇁꄵ，

ꉾꄻꉾꇁꄵ，

ꐯꑳꉾꑳꋉ，

ꁮꅰꐎꒃꆦ，

ꑾꀑꑿꏢꇖꋒꀖ，

ꑳꇖꎏꇬꅞꄉꇴ，

ꏃꑍꇴꃅꈊ，

ꎮꑑꏃꅐꇁ，

ꏃꉖꇴꃅꄜ，

ꍶꈓꃘꅐꇁ;

ꀊꑙꐩꍀꑌ，

ꀱꇁꄵꇓꁧꂪꉆ，

ꌩꄻꌩꇁꄵ，

ꂷꄻꂷꇁꄵ，

ꌩꑳꂷꑳꋉ，

ꃬꎶꐎꒃꆦ，

ꎸꃚꇖꋒꌊ，

ꑳꇖꎏꇬꅞꄉꇴ，

ꌕꑍꇴꃅꈊ，

ꌕꉖꏸꅐꇁ，

ꌕꉖꇴꃅꄜ，

ꑛꅪꇖꅐꇁ，

ꃅꃴꏷꋦꄖꆹꃲ。

꒔ꊂꂾꈭꐨ，

ꏃꃅꉬꐮꏭ，

ꑍꆏꈨꃘꅐ，

ꌊꆏꆪꏃꅐ。

ꌩꉬꆺꆹꈤ，

ꉗꌩꅘꄂꋒ,

ꒉꉬꆺꆹꈤ，

ꀋꂿꎿꄜꋒ,

ꉗꌩꅘꄂꋒꌠꆹ，

ꀋꂿꎿꑳꁨ，

ꀋꂿꎿꄜꋒꌠꆹ，

ꉗꌩꅘꑳꁨ，

ꁬꉬꆺꆹꈤ，

ꀿꏾꐎꁧꋒ,

ꇤꉬꆺꆹꈤ，

ꃆꇖꄂꂷꋒ；

ꑛꉬꆺꆹꈤ，

ꀊꑐꇇꅃ꒔ꂷꋒ,

ꉆꉬꆺꆹꈤ，

ꇍꀭꍫꐎ꒔ꏢꋒ。

**ꍜꇰꀉꇐ**

ꀃꌋꂾꀊꆨ，

ꃅꃴꇐꌺꒆ，

ꃄꈌꇐꌺꄃ，

ꃄꈌꇐꌺꒆ，

ꆂꒉꇐꌺꄁ，

ꉜꏂꇐꎔꀠ，

ꉜꁮꇐꈩꐋ，

ꉜꌺꇐꑢꄮ；

ꆂꒉꇐꌺꒆ，

ꃪꅪꇐꌺꄃ，

ꇓ꒜ꇐꎔꀣ，

ꐛꑿꇐꈩꐋ，

ꐛꑿꇐꑢꄮ；

ꃪꅪꇐꌺꒆ，

ꌿꉘꇐꌺꄁ，

ꊴꌺꇐꎔꀠ，

ꐓꌺꇐꈩꐋ，

ꇍꌺꇐꑢꄮ；

ꌿꉘꇐꌺꒆ，

ꈭꍪꍫꉘꐛ。

ꈭꍪꍫꉘꆏ，

ꈭ꒜ꀉꎓꒆ，

ꃱꅔꆫꐎꐛ；

ꆫꐎꅪꎔꒆ，

ꄂꏂꎰꆈꐛ，

ꄂꏂꂶꏦꒆ，

ꀑꇈꋓꃱꐛ；

ꋓꃱꅩꃀꒆ，

ꀒꎂꅚꍃꐛ；

ꊨꊭꀋꃋꒆ，

ꊨꀋꃋꇚꅍꐛ，

ꇚꀋꃋꁍꅍꐛ，

ꁍ꒜ꅩꌕꒆ；

ꁍ꒜ꏸꂷꏸꅍꐛ，

ꁍ꒜ꅙꇪꅙꅍꐛ，

ꁍ꒜ꅩꒌꋒ。

ꁍ꒜ꅩꒌꑌ，

ꌕꈎꑱꉻꏂ，

ꌕꆪꑱꐞꄖ，

ꑱꇺꃅꏸꋦ，

ꑱ꒜ꏬꅐꆗ，

ꑱꀱꐛꑿꈴ，

ꑱꅪꌋꀕꏡ，

ꑱꍹꈝꃴꑌ，

ꍆꍈꐜꆽꆏ，

ꃅꃴꄀ꒔ꋒ，

ꄀꉘꇉꊂꇁ；

ꃄꈌꄀ꒔ꋒ，

ꍞꉫꁧꊂꇁ；

ꌕꁕꄀ꒔ꋒ，

ꅙꆈꁧꊂꇁ；

ꉬꐮꄀ꒔ꋒ，

ꑛꇐꃢꊂꇁ；

ꄀꇐꇖꂷꆏ，

ꎺꋦꁧꑐꇁ。

ꁍ꒜ꅩꒌꑌ，

ꄀꉜꆹꂿꄷ，

ꄀꈩꆹꂿꄷ，

ꄀꌦꌕꄧꊰ，

ꁍ꒜ꅩꒌꌸ。

ꂸꌸꇐꆹꌸ；

꒔ꄧꀑꊂꌸ，

ꀍꏶꈬꄅꈴ；

꒔ꄧꐧꊂꌸ，

ꏃꏾꈬꄅꈴ；

꒔ꄧꂪꊂꌸ，

ꂃꂪꈬꄅꈴ。

ꁍ꒜ꅩꒌꑌ，

ꎼꇁꃏꉬꄷ，

ꂸꊪꇐꆹꊪ，

ꃪꅐꃪꊂꊪ，

ꊪꅷꀗꇴꆹ，

ꇽꀑꌘꏮꀕ，

ꇽꀑꀗꀋꀀ，

ꇽꂪꌘꏮꀕ，

ꇽꂪꀗꀋꀀ，

ꇽꐧꀘꀀꇊ。

ꀙ꒜ꀉꁌꑳꀋꐥ，

ꀗꌺꇢꀕꑳꐤꇈ。

ꀗꌺꇢꀕꑌ，

ꀏꊃꁻꇤꁻꄇꈈ，

ꐧꊃꊉꂄꋕꆭꈈ，

ꄩꊃꐓꇁꇌꑐꈈ。

ꃽꇇꏷꈌꁉ，

ꑴꇇꏸꉱꉩ，

ꄯꒉꏁꇙꀖ，

ꂴꆽ꒔ꋒꑍꏾꁏ，

ꄯꒉꅇꂸꅑ，

ꂷꋶꅇꂸꄜ。

ꊁꇁꑍꋒꇖꏾꁏꇬꆏ，

ꎼꇁꃏꉬꄷꄉꇠ；

ꊁꇁꌕꋒꃘꏾꁏꇬꆏ，

ꐧꇁꈲꉬꄷꄉꇠ；

ꊁꇁꇖꋒꉆꏾꁏꇬꆏ，

ꇱꇁꃏꉬꄷꄉꇠ；

ꉬꋒꊰꏾꁏꇬꆏ，

ꑷꂵꏂꂷꒃ，

ꋖꇪꉘꁧꌊ，

ꇱꇁꃏꒌꈎꃲꆏ，

ꌦꌺꌊꌺ꒔ꆺꒆꑴꄷ。

ꀘꄑꌋꑳꑟ，

ꇱꇁꃏꒌꈎ，

ꁍ꒜ꅩꒌꑌ，

ꉿꄓꉒꐎꄑ，

ꈩꋓꀉꇐꒆ。

ꍜꇰꀉꇐꑌ，

ꒆꇊꂾ꒔ꉔ，

꒜ꆂꅝꂸꅲ；

ꒆꇊꂾꑍꉔ，

꒜ꂣꀀꂸꅲ；

ꒆꇊꂾꌕꉖ，

꒜ꃢꈚꂸꅲ；

ꌺꎼꌺꃏꉬꄷ，

꒜ꃏꃪꃹꊐ。

ꃪꊂꇐꋦꅉ，

ꇐ꒿ꀉꇐꌧꅊꇈ，

ꀁꑌꇐꉬꄷ，

ꂮꑌꇐꋚꋠ，

ꌤꑌꇐꆂꅝ，

ꈠꑌꇐꃢꈚ。

ꍜꇰꀉꇐꑌ，

ꒆꑌꇐꑍꒆ，

ꈎꑌꇐꈎꌠ，

ꑞꑌꇐꄸꉻꑟ，

ꂓꑌꀉꇐꂓ。

ꀉꇐꒆꇊꂾ꒔ꈓ，

ꃢꆫꌠꊂꁠ；

ꂷꁐꉹꃅꌊ，

ꏝꅍꉈꃅꌊ；

ꒆꇊꂾꑍꈓ，

ꁮꆫꌠꊂꁠ，

ꂷꉹꉧꊂꌊ；

ꒆꇊꂾꌕꈎ，

ꉈꃅꌠꊂꁠ，

ꌩꉹꄵꊂꌊ，

ꌉꈿꊤꀕꑌ，

ꁻꈿꄂꀕꉆ，

ꒆꊂꇖꈎꉬꈎꇈꉈꆏ，

ꁍꎹꆹꃅꃴ，

ꑗꎷꆹꃄꈌ，

ꌦꉹꌋꉹꇖꀽꄵ，

ꌦꉈꌋꉈꇖꏢꈻ，

ꌦꑣꌊꑣꇖꋇꏃ，

ꌦꈌꌋꈌꇖꋇꏃ，

ꌦꃅꌊꃅꇖꂷꋩ，

ꁍꎖꆹꂿꄷ，

ꑖꎖꆹꂿꄷ，

ꈧꅐꈨꐚꏍꄉꁻ，

ꁻꇊꏬꄵꃅꈯꌸ，

ꒈꀑꒈꂪꏍꄉꁻ，

ꁻꇊꏬꄵꃅꈯꌸ，

ꀋꐯꄷꃱꆏ，

ꀋꃋꇓꌐꎍꑴꌦ。

**ꈧꁻꆪꁻ**

ꍜꇰꀉꇐꑌ，

ꈧꁻꆹꂿꄷ，

ꆪꁻꆹꂿꄷ，

ꌦꉹꌋꉹꄵ，

ꌦꉈꌊꉈꈻ，

ꂴꆽꅙꁧꀂꏽꉆꄉꁻ，

ꈧꁻꈨꂸꌸ，

ꆪꁻꆪꂸꌸ，

ꅙꒆꀑꇵꀕ；

ꊁꇁ꒔ꑍꆏ，

ꃮ꒜ꌧꊈꀂꏽꉆꄉꁻ，

ꈧꁻꈨꂸꌸ，

ꆪꁻꆪꂸꌸ，

ꃮ꒜ꌧꊈꀑꒆꂪꇱꋦ；

ꌌꇁꄵꇓꒈꇤꑟ，

ꏸꌩꀂꏽꉆꄉꁻ，

ꈧꁻꈨꂸꌸ，

ꆪꁻꆪꂸꌸ，

ꏸꌩꄿꏪꀕ；

ꌌꇁꄵꇓꁦꂪꑟ，

ꂷꁧꀂꏽꉆꄉꁻ，

ꈧꁻꈨꂸꌸ，

ꆪꁻꆪꂸꌸ，

ꂷꀑꌕꊌꈪ；

ꌌꇁꄵꇓꁧꐧꑟ，

ꄮꁧꀂꏽꉆꄉꁻ，

ꈧꁻꈨꂸꌸ，

ꆪꁻꆪꂸꌸ，

ꄮꇽꋊꀋꅿ；

ꇁꇊꄵꇓꁦꀑꑟ，

ꎺꁧꀂꏽꉆꄉꁻ，

ꈧꁻꈨꌸꇈ，

ꆪꁻꆪꌸꇈ，

ꁦꀑꎺꋦꇦꑐꀕ。

ꈧꁻꈨꄂꋒ，

ꈨꄂꑗꐚꋒ，

ꆪꁻꆪꄂꋒ，

ꆪꄂꁁꁐꋒ。

ꈨꃘꆪꏃꆹ，

ꍜꇰꀉꇐꁻ，

ꏃꃅꉬꐮꏭ，

ꇓꏪꏂꃴꍅ。

ꏃꃅꉬꐮꆏ，

ꏂꒆꄹꇭꉺ，

ꀠꒆꇓꁨꒊ，

ꑾꃅꀋꆳꒊ，

ꁬꃷꄯꇍꒊ，

ꍈꀮꇌꎶꒊ，

ꍜꇰꀉꇐꑌ，

꒔ꑍꏂꅥꆹ，

ꏂꅥꇇꏸꉺ，

ꅥꇊꄹꃴꍅ；

꒔ꑍꀠꅥꆹ，

ꀠꅥꇇꁮꒈ，

ꅥꇊꄹꄩꍅ；

ꑾꃅꅥꅏꄅ，

ꅔꐍꈬꊂꍅ；

ꁬꃷꅥꐧꈯ，

ꊖꆈꁧꊂꍅ；

ꍈꀮꅥꑭꈪ，

ꁬꈬꏂꊂꍅ。

**ꈧꄂꆪꄂꇴ**

ꋍꊂꂾꈭꐨ,

ꈨꁈꈞꆈꃹ，

ꆪꁈꈨꊂꐊ，

ꈬꑍꈨꀋꅐ，

ꈬꉖꆪꀋꅐ，

ꏃꃅꆈꋧꋪ。

ꀉꂿꇍꈩꈵꃴꑌ,

ꐊꇌꉫꇌꑌ，

ꃬꎶꀊꈹꈵꃴꐺ，

ꐊꇌꉫꇌꐺ，

ꎺꄔꑛꉻꍈꄉꃄꂿꋠ。

ꀠꈌꀊꍽꑌ，

ꄁꏸꆪꊂꑌ，

ꄂꐎꄄꆈꐩ，

ꋠꁍꃈꊭꑌ，

ꈌꃶꅇꌕꇴ。

ꀠꈌꀊꍽꑌ，

ꀑꊃꌀꅪꋉ，

ꌀꅪꀕꃅꃢ;

ꐧꊃꌀꏂꋉ，

ꌀꏂꀕꃅꃢ;

ꑭꊃꌀꐧꐎ，

ꌀꐧꐎꃅꃢ。

ꃪꀮꐎꒃꊪ，

ꈧꇴꆪꄀꎽ，

ꈨꆪꅇꂸꅲ，

ꃪꀮꌀꈬꐞ，

ꈬꑵꈬꑟꄡ。

ꉾꑱ꒔ꊏꒃ，

ꈧꄂꑗꐚꁳ，

ꈧꌺꑓꃅꄉ。

ꌕꑍꇴꃅꈊ，

ꈧꌺꇴꅐꇁ，

ꈧꌺꐧꋉꄉ，

ꃅꈊꃅꄜꊨ。

ꃪꀮꇴꎜꄉ，

ꎹꄓꃪꀮꇴ，

ꈨꋩꈧꏦꇴ;

ꂵꆧꃪꀮꇴ，

ꈨꆫꈨꄏꇴ;

ꈩꋒꃪꀮꇴ，

ꈨꏁꈨꎭꇴ。

ꌕꉖꇴꃅꄜ，

ꆪꌺꇴꅐꇁ，

ꆪꌺꁁꁐꍣ，

ꆪꌺꐧꋉꄉ，

ꃅꒉꃅꅂꊨ，

ꈍꐎꃮꎜꄉ，

ꋌꊂꐧꋦꆹ。

**ꏃꇖꊇꄮꍂ**

ꀃꌋꂾꀊꆨ，

ꃰꎝꏂꇂ꒔ꋏꌺꒆꀿꀋꂿ，

ꏂꇂꌅꊃꑍꋏꌺꒆꀿꀋꂿ，

ꌅꊃꄹꆺꌕꋊꌺꒆꀿꀋꂿ，

ꄹꆺꌟꆂꇖꋊꌺꒆꀿꀋꂿ，

ꌟꆂꀊꎺꉬꋊꌺꒆꀿꀋꂿ，

ꀊꎺꀊꊉꃘꋏꌺꒆꀿꀋꂿ，

ꀊꊉꏃꇖꏃꋏꌺꒆꀿꀋꂿ，

ꏃꇖꊇꄮꉆꋏꌺꒆꀿꀋꂿ，

ꏃꇖꊇꄮꑌ，

ꀿꃼꆹꂿꄷ，

ꀿꎹꆹꂿꄷ，

ꊪꌠꈬꑻꐊ，

ꐎꀏꈬꊏꌌ，

ꏂꀏꈬꊏꌌ，

ꐎꂾꈬꏦꅸ，

ꏂꂾꈬꏦꅸ，

ꀐꐩꐎꏦꅸ，

ꀋꆪꏂꏦꅸ。

ꃅꀋꄜꃅꄓ，

ꅔꐎꈬꊂꈴ，

ꏰꌺꌹꋒꒃ，

ꏃꇖꊇꄮꆦ，

ꆦꒃꑌꂸꅲ，

ꆦꋠꑌꂸꅲ；

ꎺꋦꁧꑎꈴ，

ꉏꆈꌹꋒꒃ，

ꏃꇖꊇꄮꆦ，

ꆦꒃꑌꂸꅲ，

ꆦꋠꑌꂸꅲ；

ꃪꅪꈬꊂꈴ，

ꐛꑿꌹꋒꒃ，

ꏃꇖꊇꄮꆦ，

ꆦꒃꑌꂸꅲ，

ꆦꋠꑌꂸꅲ；

ꆂꒉꈬꊂꈴ，

ꉜꏂꌹꋒꒃ，

ꏃꇖꊇꄮꆦ，

ꆦꒃꑌꂸꅲ，

ꆦꋠꑌꂸꅲ；

ꆀꋦꁧꑎꈴ，

ꑛꏂꀑꆫꌹꋒꒃ，

ꏃꇖꊇꄮꆦ，

ꆦꒃꑌꂸꅲ，

ꆦꋠꑌꂸꅲ；

ꉷꋦꁧꑎꈴ，

ꃼꊃꊫꇵꐎ，

ꑳꊃꏦꍠꏂ。

ꃪꈿꈍꉐꑟ，

ꌩꀑꅩꋝꀕ，

ꏸꍗꉬꉘꇉ，

ꃽꇇ꒔ꇱꎰ，

ꀋꐱꉬꅊꇈ，

ꑴꇇ꒔ꇱꎰ，

ꌩꁐꉬꅊꇈ。

ꏃꇖꊇꄮꑌ，

ꄓꇁꑿꃅꐜꆽꑟ，

ꌅꀋꅔꅥꄰ，

ꌅꅪꏁꌋꑌ，

ꑱꍹꄚꑌꇈ，

ꄓꇁ꒔ꅇꄜ：

ꃄꈌꌟꀑꆗ，

ꉎꇬꆹꂯꄷ？

ꈊꇁꀃꂰꆏ，

ꈊꑌꀃꅍꈿ，

ꂸꈊꀃꅍꈿ，

ꐛꑿꄷꂸꈊ，

ꃪꅪꂿꆏꈊ，

ꉐꆈꄷꂸꈊ，

ꌩꀑꂿꆏꈊ，

ꑌꑿꄷꂸꈊ，

ꆫꐋꌌꇁꈊ，

ꏰꌺꄷꂸꈊ，

ꅔꐍꂿꆏꈊ，

ꎳꌺꄷꂸꈊ，

ꆂꒉꂿꆏꈊ，

ꐫꌺꄷꂸꈊ，

ꆺꑳꂿꆏꈊ，

ꈊꇁꀃꂰꆏ，

ꈊꑌꀃꅍꈿ，

ꂸꈊꀃꅍꈿ。

ꏃꇖꊇꄮꑌ，

ꀿꃼꆹꂿꄷ，

ꀿꎹꆹꂿꄷ，

ꈊꑌꂸꈿꃲ，

ꂸꈊꂸꈿꃲꑴꄷ。

ꌅꅪꏁꌋꆏ，

ꃄꈌꌟꀑꆗ，

ꏃꃅꉬꐮꏭ，

ꂸꇔꈌꌕꋇ，

ꂸꇴꑷꁨꅪ，

ꂸꏦꌩꌕꄿ，

ꂸꍹꑱꌕꉻ，

ꂸꁻꎭꌕꒀ，

ꂸꋠꋂꌕꏣ，

ꋋꆹ꒨ꃅꄜ？

ꃢꑤꀑꊂꄉ，

ꑣꀑꉦꊂꉦꑍꁕ，

꒔ꁕꀋꇎꌠꑞꄜ？

ꃢꑤꐧꊂꄉ，

ꑣꒌꂷꃘꄙꃘꉐꑋꂷ，

꒔ꂷꀋꇎꌠꆹꑞꄜ？

ꃢꑤꂪꊂꄉ，

ꑣꑉꂷꑍꂷ，

꒔ꂷꀋꇎꌠꑟꄜ？

ꋋꈨꆏꇠꄎꃲꆏ，

ꀿꃼꀿꎹꇿꎹꌠ，

ꀂꄜꆎꇰꄷ。

ꏃꇖꊇꄮꑌ，

ꇠꌠꑳꂸꌧ，

ꑓꑆꌘꄂꒉ，

ꀱꇁꃪꈿꈍꐯꑟ，

ꄜꇁꅫ꒜ꊈꆧꇰ。

ꊈꆧꄹꇬꆏ：

ꂛꊨꃇꌺꆏ，

ꐒꌋꆹꂸꌸ，

ꉢꇠꆎꇰꂿ：

ꂸꇔꈌꌕꋇ，

ꇉꊃꀐꐩꄜ；

ꂸꇴꑷꁨꅪ，

ꅙꑭꎽꀮꄜ；

ꂸꏦꌩꌕꄿ，

ꑳꃴꆀꐪꄜ；

ꂸꍹꑱꌕꉻ，

ꃅꃴꌋꀕꄜ；

ꂸꁻꎭꌕꒀ，

ꁦꀑꉒꐎꄜ；

ꂸꋠꋂꌕꏣ，

ꇈꅶꃱꋤꄜ；

ꃢꑤꀑꊂꄉ，

ꑣꀑꉦꊂꉦꑍꁕ，

꒔ꁕꀋꇎꌠ，

ꃢꑌꆹꁭ꒔ꂷꄜ；

ꃢꑤꐧꊂꄉ，

ꑣꒌꂷꃘꄙꃘꉐꑋꂷ，

꒔ꂷꀋꇎꌠ，

ꊴꀮꁨꅪꑆꂷꄜ；

ꃢꑤꂪꊂꄉ，

ꑣꑉꂷꑍꂷ，

꒔ꂷꀋꇎꌠ，

ꒈꑌꁡꊭꑆꂷꄜ。

ꏃꇖꊇꄮꑌ，

ꄜꇁꏁꌋꇰ。

ꌅꅪꏁꌋꆏ：

“ꃄꈌꌟꀑꆗ，

ꅽꁁꊿꀋꐥ，

ꄜꆹꄜꃲꇬ，

ꆀꃅꇿꇬꄉꂯꄷ？”

ꏃꇂꊇꄮꆏ：

“ꆀꃅꒉꇬꇱꂯꑌ，

ꒉꇬꑀꐤꅉ，

ꆀꄉꅉꂸꉬ；

ꆀꃅꉘꊃꄉꂯꑌ，

ꉘꊃꆳꋦꅉ，

ꆀꄉꅉꂸꉬ。”

ꌅꅪꏁꌋꆏ：

“ꃄꈌꌠꀐꆗ，

ꈻꆏꉱꁧꍣ，

ꉼꆏꑳꃴꄀ，

ꀘꆏꃪꃹꊐ。

ꋍꊂꈭꐨꆏ，

ꏃꃅꉬꐮꏭ，

ꑮꒃꋑꋉꒉ，

ꋋꆹꉬꑴꆏ，

ꌺꒆꀿꂿꆹꑴꄷ。”

ꏃꇖꊇꄮꑌ，

ꌕꈎꑮꒃꑌ，

ꑮꒃꅉꂸꊌ，

ꏮꆹꑾꃅꐜꆽꑟ，

ꌅꅪꏁꌋꏭ：

“ꏃꃅꉬꐮꏭ，

ꑮꒃꅉꂸꊌ，

ꆎꒃꈜꁮ”ꄷ。

ꌅꅪꏁꌋꆏ：

“ꃄꈌꌟꀑꆗ，

ꀉꐔꈁꎔꎗ，

ꀀꁌꀂꀋꈼ，

ꏃꃅꉬꐮꏭ，

ꄯ꒜ꀊꆿꅲꒉ”ꄷ。

ꏃꇖꊇꄮꑌ，

ꀱꇁꀊꆿꅲ，

ꅩꁌꄚꄉꈼ，

ꑌꌠꑋꎆꁵ，

ꉆꌠꉆꋙꍈ，

ꈿꎆꃅꀑꆈꂷꁵ，

ꏭꎆꆿꁮꆈꏢꁵ，

ꌅꅪꏁꌋꒃ。

ꏃꇖꊇꄮꍂ：

ꏃꇖꊇꄮ꒔，

ꊇꄮꃰꇌꑍ，

ꃰꇌꐈꀮꌕ，

ꐈꀮꌺꌕꒆ，

ꐈꀮꐧꌧꑌꂸꋦ，

ꐈꀮꐧꇗꑌꂸꋦ，

ꐈꀮꐧꃅꀉꄂꋦ。

**ꏃꃅꒉꊝꂋ**

ꐈꀮꐧꃅꑌ，

ꌀꄝꏬꉻꏀ，

ꆞꑭꊖꇱꄔ，

ꏂꆈꊯꄅꃢ，

ꁕꇊꆹꋒꌊ，

ꋭꌠꒃꂿꄷ，

ꊉꍹꅪꎔꒃ,

ꑮꒃꑍꊏꋋꈓꐛꇬꆏ，

ꌺꉬꌕꑻꒆ。

ꐧꃅꌺꌕꑌ，

ꈿꅪꌩꈪꄻ，

ꎯꂚꇁꄉꃅ，

ꀋꐱꑱꌧꃅ，

꒜ꑍꇌꈻꏡ，

ꂷꏂꇌꅸꏦ，

ꇌꆈꀋꍏꄀ,

ꀊꈲꅔꄧꂿ，

ꀒꑍꂿꄉꇈ，

ꊂꑋꀱꄉꇈ，

꒨ꃅꄷꐚꐚ？

ꐧꃅꌺꌕꑌ，

ꃅꐏꆹꂿꄷ,

ꃅꁇꆹꂿꄷ,

ꄯꁯꇇꑐꌊ，

ꌺꒉꃅꀑꐏ，

ꌺꇢꃅꐧꐏ，

ꌻ꒧ꃅꂪꐏ。

ꉬꄚꇴꌅꄰ，

ꀋꈨꑴꈓꊪ，

ꎺꃼ꒨ꒃꀳ，

ꈑꆪꃰꒃꅑ，

ꄚꑌꃢꒃꌊ，

ꑋꄂꁨꏂꅸ，

ꀊꈲꅔꄧꆏ，

ꃄꁏꇁꅊꇈ。

ꐧꃅꌺꒉꒃꅜꇈ，

ꐧꃅꌺꒉꆏ，

ꌺꒉꅇꒉꉉ，

ꒃꇁꌉꂿꄷ；

ꐧꃅꌺꇢꆏ，

ꌺꇢꅇꇢꉉ,

ꒃꇁꏶꂿꄷ,

ꐧꃅꌻꑘꆏ,

ꌻꑘꅇꑘꉉ,

ꒃꇁꅲꂿꄷ.

ꀋꈨꑴꈓꄹꇬꆏ:

ꒃꂿꊿꀋꉬ,

ꏃꃅꉬꉎꆏ,

ꉬꄚꇴꌅꄰ,

ꇮꌺꀋꁵꅔ,

ꎿꉻꈬꂷꀺ,

ꏃꃅꉬꐮꎭꂿꄷ,

ꏃꃅꒊꊝꂋ,

ꃄꇖꄹꊂꎭꂿꄷ.

ꉬꄚꇴꌅꄰ,

ꌅꃀꆏꋍꑻ,

ꀋꈑꆏꑍꑹ,

ꀋꈨꆏꌕꑻ,

ꐚꌋꐯꐊꄉ,

ꌅꉙꇓꑎꁧꄉꉜꂿꄷ.

ꐧꃅꌺꌕꑌ,

ꈂꃅꀕꂯꄷ?

ꀋꈨꑴꈓꆏ:

ꐧꃅꌺꒉꆹ,

ꌺꉩꂷ、ꌺꑣꂷ,

ꐎꈤꏂꈤꊨꄉꀀ,

ꏃꂷꈁꂷꆹꉇꄉ,

ꃢꑴꑷꑴꆹꉇꄉ,

ꍶꁮꑻꇁꆹꈏꊐ,

ꊨꅍꎸꉘꆹꈏꊐ.

ꐧꃅꌺꇢꆹ,

ꌺꎔꂷ、ꌺꃨꂷ,

ꐯꈤꉽꈤꊨꄉꀀ,

ꏃꂷꈁꂷꆹꉇꄉ,

ꃢꑴꑷꑴꆹꉇꄉ,

ꍶꁮꑻꇁꆹꈏꊐ,

ꊨꅍꎸꉘꆹꈏꊐ.

ꐧꃅꌻꑘꆹ,

ꌺꇰꂷ、ꌺꄸꂷ,

ꊌꀋꄐꃲꆏ,

ꇮꏸꋍꂷꊨꄉꀀ,

ꏃꂷꈁꂷꆹꈏꊐ，

ꃢꑴꑷꑴꆹꈏꊐ，

ꍶꁮꑻꇁꆹꉇꄉ，

ꊨꅍꎸꉘꆹꉇꄉ。

ꑷ꒜ꃝꄷꃝ，

ꏷꈌꎤꄷꎤ；

ꑷꌺꊪꄷꊪ，

ꏷꈌꁉꄷꁉ。

ꀋꈨꑴꈐꑌ，

ꅇꉉꌐꊂꆏ，

ꑆꆹꂿꃋꃹ。

ꀋꈨꑴꈐꁧꊂꆏ，

ꑛꑍꋰꀕꃴꀕꇁ，

ꆿꑍꄑꃅꇴ，

ꄯꆪꑍꉐꐙ，

ꇐꑍꇖꃱꉐꌦꌪ，

ꏂꑋꏁꒉꄹꒉꂃ，

ꃅꑍꏃꃅꒊꊝꂋ，

ꆂꒉꃅꃴꂥ，

ꑿꑋꎳꉌꄮꊰꋠ，

ꑷꑍꑷꃹꑍꊏꋋꑍꐛ，

ꑷꌺꊪꄷꊪ，

ꏷꈌꁉꄷꁉ.

ꏷꈌꁉꊂꆏ,

ꁧꋒꇉꋒꆹ:

ꀋꋩꅙꇪꁧ，

ꅙꁧꋦꅉꋒ；

ꉷꃅꄁꊰꁧ，

ꉷꂷꉆꅉꋒ；

ꃱꅔꆫꐎꁧ，

ꆫꂷꒊꂷꋒ；

ꏸꇕꏸꍀꁧ，

ꏸꍀꒊꂷꋒ；

ꊉꍹꃅꀑꁧ，

ꃅꀑꒊꂷꋒ；

ꀀꃆꋒꂪꁧ，

ꋒꂪꒊꂷꋒ；

ꑣꈌꃅꐎꁧ，

ꑣꋇꅑꅉꋒ；

ꃅꏾꇌꉆꁧ，

ꇍꀭꍫꐎꒊꂷꋒ；

ꀑꇈꋓꃱꁧ，

ꋒꂷꒊꂷꋒ；

ꀄꑸꉢꉳꁧ，

ꀆꂷꒊꂷꋒ；

ꃱꇰꍶꈐꁧ，

ꍶꂷꒊꂷꋒ；

ꎭꂵꂽꉘꁧ，

ꂷꋇꋦꅉꋒ；

ꃅꌪꎰꉘꁧ，

ꃅꂷꉆꅉꋒ；

ꎰꆈꀉꐩꁧ，

ꀉꐩꒊꂷꋒ；

ꎺꋦꃪꇰꁧ，

ꎺꁧꋦꅉꋒ；

ꆀꃄꉔꌒꁧ，

ꆀꂷꉆꅉꋒ；

ꑟꋯꄣꈪꁧ,

ꄣꂷꒊꂷꋒ；

꒜ꀕꆿꅪꁧ，

ꆿꂷꉆꅉꋒ；

ꍳꐎꎔꎗꁧ，

ꍱꁧꋦꅉꋒ；

ꀋꁮꊴꇉꁧ，

ꊴꂷꉆꅉꋒ；

ꄯꇔꄯꊪꁧ，

ꄮꁧꋦꅉꋒ。

꒔ꊂꂾꈭꐨ，

ꐧꃅꌺꒉꑌ，

ꐎꇁꏁꈤꀀ，

ꒉꇙꒉꉱꊐ；

ꐧꃅꌺꇢꑌ，

ꐯꇁꉾꈤꀀ，

ꒉ꒧ꒉꃴꃹ；

ꐧꃅꌻ꒧ꑌ，

ꌩꇁꎺꏸꀀ，

ꒉꅸꒉꄩꁮ，

ꅸꇁꌅ꒿ꇓꑎꁧꇬꅞ。

ꐧꃅꃵꃶꑌ，

ꀍꀠꒉꌌꇁ，

ꋌꀕꐋꃅꄉ;

ꀉꉌꒉꌌꇁ，

ꋌꀕꐋꃅꄉ，

ꀉꐚꒉꌌꇁ，

ꋌꀕꐋꃅꄉ，

ꐛꑿꒉꌌꇁ，

ꋌꀕꐋꃅꄉ，

ꁮꏂꒉꌌꇁ，

ꋌꀕꐋꃅꄉ。

ꉹꏣꋌꋖꀉꐚꄐ，

ꀋꃋꀉꐚꃶꉱꑌꑴꌦ。

ꏝꅍꃆꄔꋌ，

ꀊꍈꌩꇵꉅ，

ꉇꃶꋲꇁꏦ，

ꃅꇴꉈꃶꃛꏢꆹ，

ꏃꃅꉬꉎꒆ。

ꏃꃅꉬꉎꆏ，

ꉬꄚꇴꌅꄰ，

ꎽꀮꌺꋒꊪ，

ꉬꐮꉜꒉꎻ，

ꏮꆹꉬꑎꄜ;

ꌅ꒿ꇓꑎꁧꇬꆏ，

ꃅꇴꉈꃶꃛꏢꅐꑴꌦꄷ。

ꉬꄚꇴꌅꆏ，

ꐧꃅꌺꌕꑌ，

ꈔꂿꊿꀋꉬ，

ꊩꌺꌕꑻꊪ，

ꉬꐮꃵꃶꒃꒉꎻ。

ꐧꃅꃵꃶꑌ，

ꍶꋒꍶꁮꆈꂷꋒ，

ꃢꋒꃢ꒜ꀊꏂꋒ，

ꃢ꒜ꀊꏂꌉ，

ꊩꌺꌕꑻꍈ，

ꍶꁮꆈꂷꒃ，

ꊩꌺꌕꑻꁵ，

ꉬꑎꌅꀋꃋ，

ꉬꐮꇓꅍꐛꇁꄷ。

ꉬꄚꇴꌅꑌ，

ꉬꐮꇓꅍꃝꂸꅲ。

ꐧꃅꃶꃵꑌ，

ꀱꇁꐋꄹꄏ，

ꃪꆉꊪꎼꆹ，

ꁮꏂꃪꆉꇵꆹꈯ，

ꀉꉌꃪꆉꅏꊧꑐ，

ꐛꑿꃪꆉꁍꎼꎑ，

“ꉻ”ꄹꉬꐮꄓ，

“ꀮ”ꄹꉬꑎꌪ。

ꀉꉌꉱꁧꊐ，

ꆀꐪꀉꉌꌃꌌꇁ；

ꁮꏂꇤꂾꌵ，

ꉬꄚꇴꌅꏸꑭꁮꏂꄵ;

ꐛꑿꉱꈐꊐ，

ꌅꀋꃋꅪꄧꐛꑿꋊ。

ꉬꄚꇴꌅꆏ，

ꌧꇐꊰꑋꑟ，

ꉬꐮꃵꃶꐥ，

ꉢꉁꌒꃯꑳꆏ，

ꌅꃱꅪꄧꁵꑴꄷ。

ꐧꃅꃵꃶꑌ，

ꌺꒉꀉꃈꊪ，

ꂴꆽ꒔ꑍꆹ，

ꆹꑍꇿꋌꉖ，

ꀱꑋꌡꋌꉖ；

ꊁꇁ꒔ꑍꆹ，

ꆹꑋꌡꋌꉖ，

ꀱꑋꇿꋌꉖ.

ꁮꏂꄵꌠꆹ，

ꇌꎸꌌꇁꉖ；

ꐛꑿꋊꌠꆹ，

ꆳꃰꌌꇁꉖ；

ꆀꐪꀉꉌꌃꌠꆹ，

ꉌꁈꇓꃴꃹ，

ꇓꁨꀖꄉꎹ，

ꉌꐔ꒔ꂷꊌ，

ꌌꇁꀗꈌꌸ，

ꇮꇇꈴꊂꆏ，

ꉌꐔꌌꇁꆀꐪꊐ。

꒔ꊂꂾꈭꐨ，

ꉬꄚꇴꌅꆏ：

ꀋꃋꒉꂶꌠ，

ꁵꑌꏂꁵꇁ，

ꈚꑌꏂꈚꇁ，

ꀋꃋꆜꂶꌠ，

ꁵꑌꐎꁵꇁ，

ꈚꑌꐎꈚꇁꑴꄷ。

ꐧꃅꃵꃶꄹꇫꆏ：

ꐎꏂꊌꂸꄿ，

ꁵꑌꀋꃋ꒧ꁵꇁ，

ꈚꑌꀋꀨꈚꄹꌶꑴꄷ。

ꉬꄚꇴꌅꄰ，

ꀋꁵꀋꉆꃅ，

ꐯꑟꉾꑟꈻ，

ꏃꃅꉬꐮꏣ；

ꐧꃅꃵꃶꑌ，

ꐯꌬꉽꌬꄙ，

ꏃꃅꉬꑎꏣ，

ꉬꐮꉬꑎꄚꄉꃝ，

ꌅꃱꅩꄧꒃ，

ꐧꃅꃵꃶꁵ。

ꌅꃱꅩꄧꑌ，

ꐧꃅꌻ꒧ꏃ，

ꏃꃅꉬꐮꋦ，

ꑶꋦꌕꈎꐛꇬꆏ，

ꌺꇰꌕꑻꒆ，

ꃅꑞꐛꅹꄷ，

ꂸꊪꇏꆹꊪ，

ꁮꌋꁮꊂꊪ，

ꁮꑍ꒜ꊂꊪ，

ꁮꑍ꒜ꁮꑟꏡ，

ꉬꑎꅲꆹꎻ.

ꉬꄚꇴꌅꑌ，

ꇰꌠꄜꂸꅲ，

ꁮꎼꁮꃏꄷ，

ꀑꋊꌿꊂꎭ，

ꂪꋊꒉꊂꎭ，

ꐧꋊꈲꊂꎭ，

꒔ꊂꂾꈭꐨ，

ꉬꄚꇴꌅꑌ，

ꁁꀕ꒜ꀕꆅ，

ꀘꅸꀘꇴꆹ，

ꈎꇊꈎꌋꆹ，

ꉬꐮꊩꌺꆅꀋꁵꃲꄸ。

ꐓꇌꌹꋒꊪ，

ꌿꊂꀑꎹꑌꀑꊌ，

ꐛꑿꌹꋒꊪ，

ꃪꊂꐧꎹꑌꐧꊌ；

ꎴꌺꌹꋒꊪ，

ꒉꊂꂪꎹꑌꂪꊌ。

ꐧꒃꂪꃅꄉ，

ꁮꑟꈻꇁꊛ，

ꅸꇁꏃꃅꉬꐮꎭ，

ꁮꑍ꒜ꐧꀋꑌꌠꆹ,

ꋋꈨꒉꄸꉬ。

ꊁꆏꑷꌦꑷꌋꊪ，

ꎽꀮꌹꋒꊪ，

ꉬꄚꇴꌅꆏ，

ꑷꎼꑷꃏꆏ꒔ꆹ，

ꉬꑎꉬꁧꍍ，

ꀛꐂꇁꆺꑳ，

ꑣꄓꄚꅥꇁ，

ꎽꀮꅥꁨꅪ，

ꀉꆩꁨꅪꌠ，

ꀋꃋꑌꁨꅪ。

ꏂꌋꏂꊂꊪ，

ꄯꆪꏂꊂꊪ，

ꉬꄚꇴꌅꑌ，

ꁮꎼꁮꃏꆏ꒔ꆹ，

ꉬꑎꉬꁧꍍ，

ꀛꐂꇁꆺꑳ，

ꄓꇁꄯꆪꅥ，

ꀋꆪꅥꅲꁘ，

ꀊꆨꅲꁘꌠ，

ꀋꃋꑌꅲꁘ。

ꉒꌋꉒꊂꊪ，

ꉒꏂꉬꊂꊪ，

ꉬꄚꇴꌅꑌ，

ꉒꎼꉒꃏꆏ꒔ꆹ，

ꉬꑎꉬꁧꍍ，

ꀛꐂꇁꆺꑳ，

ꄔꑄꄚꄉꇉ，

ꁈꇁꆸꄜꅞ，

ꉘꇁꁨꆹꀀꄉꅲ。

ꀉꁌꑿꐊꑌ，

ꀀꃅꀀꇬꎷ，

ꃪꀮꎓꄹꇴꇬꆏ，

ꉬꄚꇴꌅꑮ꒜ꄚꄉꐭ：

ꆏꐙꆹꐚꃲꆏ，

ꈂꃅꄜꇫꀋꇰꄷ？

ꉬꄚꇴꌅꄹꇬꆏ:

ꅩꎭꁭꂥꐥ，

ꇇꌌꃱꈥꍻ，

ꉢꋋꌂꒉꄸ，

ꋋꆹꀋꉬꆏ，

ꇉꅶ꒜ꑍꌕꄿꋐ，

ꀧꇁꌺꇰꌕꑻꇉ，

ꒉꈾꑍꁍꈾꇁꇈꃲꆏ，

꒔ꅇꋌꄜꇁꑴꄷ。

ꀉꁌꑿꐊꑌ，

ꅇꐚꀂꈨꃲꑴꄷ，

ꁖꇁꇤꐯꅞ，

ꅸꇊꄚꄉꒃ，

ꁍꎼꊿꈻꏻ，

ꅸꇁꉽꐯꇂꃴꑉ。

ꀉꁌꑿꐊꑌ，

ꀊꆨꀊꐎꌠ，

꒔ꊂꀉꆈꇈ，

ꀊꆨꁓꀋꋩ，

꒔ꊂꁓꋩꇈ，

ꀉꌌꑿꁌꐊꉬꐮꄜ。

ꐧꃅꃵꃶꑌ，

ꈨꆷꃅꀋꆷ，

ꇉꅶ꒜ꑍꌕꄿꋐꇁꀧ，

ꒉꈾꌕꁍꈾꇁꇈ。

ꂴꆽꌺꒉꇉ，

ꊈꄶꊉꅆꄷ，

ꋋꂷꀒꋤꁍꁈꐛ，

ꁡꊭꃅꇴꄂꄉꑌ；

ꊁꇁꌺꇢꇉ，

ꀉꊪꇜꑴꄷ，

ꋋꂷꆈꌠꁍꁈꐛ，

ꐂꇁꂶꏪꀂꏽꑌ；

ꋌꊂꌻ꒧ꇉ，

ꀗꊪꆹꇜꄷ，

ꋋꂷꉌꈲꁍꁈꐛ，

ꐂꇁ꒜ꄳꀁꏾꑌ。

ꃵꃶꌺꌕꑻ，

ꌕꑻꌕꅇꄜ，

ꄜꑌꐮꂸꌧ。

ꃵꃶꌺꌕꑌ，

ꌕꁯꌕꄷꈤ：

ꃵꃶꆿꑴꆹꉌꈲ，

ꌧꇁꂿꅍꐥ，

ꇓꁨꃅꌐꊤ，

ꐦꐛꈁꉬꋌꊌꇈ，

ꎰꆈꎿꋯꋦ；

ꃵꃶꇜꊫꆹꆈꌠ，

ꏜꌀꃅꌐꊤ，

ꈬꊰꈬꉘꏮ，

ꉇꆹꀋꁮꀋꇖꐙ，

ꈏꆹꈬꉻꐈꆃꐛ,

ꃵꃶꌦꎭꆹꀒꋤ，

ꌩꇺꂰꌐꊤ，

ꉘꃅꌕꊛꋦ，

ꈏꆹꀒꋤꄷ，

ꉇꆹꇁꂷꄷ。

ꀒꋤꊿꑞꆹ：

ꃱꇉꀕ，

ꃱꌋꏂ，

ꃱꇁꂷ，

ꃱꏸꋩ，

ꃱꅔꄧ，

ꃱꊪꇬ，

ꃱꐯꀕ，

ꃱꁧꅐ，

ꃱꁈꀺ。

ꀒꋤꈬꃱꃅ，

ꃅꈬꄅꇬꋦ；

ꉌꈲꌕꃱꃅ，

ꃄꌕꄅꇬꋦ，

ꎰꐎꎰꆈꇈ，

ꎰꈤꊰꑋꑟ，

ꎰꋦꃄꇖꄹꊂꁊ；

ꆈꌠ꒔ꃱꃅ，

ꃅ꒔ꄀꇬꋦ。

ꐧꃅꃵꃶꑌ，

ꑮꒃꑍꊏꋋꈓꐛꇬꆏ，

ꅩꄧꆅꄷꅇꈨꇁ。

ꐧꃅꃵꃶꑌ，

ꊪꌺꌕꑻꐊ，

ꍶꁮꆈꂷꌊ，

ꅩꄧꉃꆹꇈ，

ꍶꁮꇌ꒿ꂾꆏꐂ，

ꀋꃋꌐꃶꂿꆏꒉ，

ꒉꋊꉬꑴꄷ。

ꃵꃵꉬꐮꀱ，

ꉒ꒜ꄓꑟꇁ，

ꉒꇁꉾꀉꂿ，

ꉘꂾꄓꅸꇁ，

ꃱꇁꃝꀉꂿ;

ꀻꑳꐎꁠꇁ，

ꁮꇁꂥꀉꂿ.

ꉒꉾꑋꌺꒉ，

ꃱꃝꑋꌺꇢ，

ꁭꂥꑋꌻ꒧，

ꃝꎆꁵꇬꆹ，

ꁮꌉꎆꂸꁵ，

ꃝꋚꁴꇬꆹ，

ꁬꃷꋚꀋꍈ。

ꁮꌉꀋꇷꋠ，

ꄼꁱꄹꊂꄵ，

ꉻꐚꇖꃱꅝ;

ꁬꃷꄹꊂꈴ，

ꇁꌊꉒꑭꄵ，

ꉒꊰꃅꊂꊎ，

ꉬꑎꌺꋒꄚꄉꁮ，

ꁮꌉꁬꃷꀋꉬꆏ，

ꉬꐮꉬꑎꃝꑴꌦ。

ꉬꄚꇴꌅꑌ，

ꏃꃅꉬꐮꏭ，

ꁮꌺꁮꃅꇨ，

ꆰꌺꆰꃅꇨ，

ꋋꑌꀋꇷꋠꃲꄷ，

꒔ꑍꇰꒉꁉ，

꒔ꑍꑳꒉꁉ，

ꌧꇁꂿꒉꉬꑴꄷ，

ꌌꇁꄵꇓꁧꀐꆏ，

ꉎꆹꏂꍔꄉ，

ꐧꆹꐎꍔꄉ，

ꑬꂪꌩꍔꂷꂦꄉ，

ꈬꌩꈬꇓꋌꅝꇰ，

ꈬ꒿ꈬꃪꋌꅝꇰ，

ꐧꇁꃰꊿꋒ。

**ꌅꋦꁋ**

ꃵꃶꇜꊫꑌ，

ꈤꇁꌐꇴꈍꑎꉆ,

ꀉꐔꀘꇏꂿ,

ꀉꐔꀘꇏꆏ,

ꇌꆈꀒꆷꂿ,

ꀀꍹꀵꋩꌬ,

ꌅꋦꁋꂸꉬ，

ꀃꍯꄚꂸꄃ；

ꀉꐔꀘꇏꉆ,

ꆂꒉꇓꐦꂿ,

ꆂꒉꇓꐦꆏ,

ꆀꌺꇁꑌꁈ,

ꎰꌺꇁꑌꁈ,

ꌅꋦꁋꂸꉬ,

ꀃꍯꄚꂸꄃ;

ꆂꒉꇓꐦꉆ,

ꇍꈨꀒꎂꂿ,

ꇍꈨꀒꎂꆏ,

ꁍꁮꃅꊸꆗ,

ꃴꐛꒉꏂꆱ,

ꒈꑌꆿꁮꋓꃅꂿ,

ꂾꆏꋍꈜꂿ,

ꇔꆏꑍꄷꐥ,

ꆀꇁꎰꏦꋪ,

ꅏꆏꋍꈜꇁ,

ꈻꆏꑍꄷꁧ,

ꎰꌺꌀꈁꄝ,

ꎰꃀꆞꐛꈚ,

ꌅꋦꁋꂸꉬ,

ꀃꍯꄚꂸꄃ;

ꇍꈩꀒꎂꉆ，

ꃅꄮꄏꆺꂿ，

ꃅꄮꄏꆺꆏ，

ꇧꇨꌃꀮꅍ，

ꌺꇖꎭꒉꋦ，

ꆀꌺꒆꇁꎰ꒿ꃅ，

ꎰꌺꒆꇁꆀꌀꋉ，

ꌅꋦꁋꂸꉬ，

ꀃꍯꄚꂸꄃ；

ꃅꄮꄏꆺꉆ，

ꁊꎿꇣꄧꂿ，

ꁊꎿꇣꄧꆏ，

ꌅꋦꅈꆹꃶ，

ꇓꋦꅈꆹꐯ，

ꏜꋦꁋꆉꋦ，

ꌅꋦꁋꂸꉬ，

ꀃꍯꄚꂸꄃ；

ꁊꎿꇣꄧꉆ，

ꌐꇁꅔꁈꂿ，

ꌐꇁꅔꁈꆏ，

ꄩꆹꃅꐛꃶ，

ꀏꆹꅉꐛꃏ，

ꌿꌺꐍꈠꈚ，

ꎺꌺꊪꇖꀵ，

ꊗꁵꀍꃨꅑ，

꒧ꃅꋚꂸꊌ，

ꑭꈄꈀꋌꒉ，

ꌅꅝꒉꂸꉬ，

ꀃꍯꄚꂸꄃ；

ꌩꇽꇁꄿꂿ，

ꌩꇽꇁꄿꆏ，

ꌺꌉꇇꋌꒉ，

ꌅꅝꒉꂸꉬ，

ꀃꍯꄚꂸꄃ；

ꌩꇽꇁꄿꉆ，

ꏬꄵꃅꈯꂿ，

ꏬꄵꃅꈯꆏ，

ꆀꆳꇁꑌꌸ，

ꎰꆳꇁꑌꌸ，

ꁴꍂ꒜ꈿꅉ，

ꀑꇽꇇꁉꊭ，

ꌅꋦꁋꂸꉬ，

ꀃꍯꄚꂸꄃ；

ꏬꄵꃅꈯꉆ，

ꉔꈯꏪꐦꂿ，

ꉔꈯꏪꐦꆏ，

ꁮꆗꄮꄂꋦ，

ꁮꌋꃱꐻꉔ，

ꃅꏂꊀꁱꌈ，

ꌋꄿꑌꌋꋩ，

ꁏꄿꑌꁏꋩ,

ꐧꋦꊨꂸꄅ，

ꌅꋦꁋꂸꉬ，

ꀃꍯꄚꂸꄃ；

ꉔꈯꏪꐦꉆ，

ꆺꃅꍘꉈꂿ，

ꆺꃅꍘꉈꆏ，

ꃥꉻꃥꄜꋧ，

ꈓꄜꊌꉆꑌ，

ꀀꄜꊌꂸꉆ，

ꋚꊸꊌꉆꑌ，

ꒉꊸꊌꂸꉆ，

ꌅꋦꁋꂸꉬ，

ꀃꍯꄚꂸꄃ；

ꆺꃅꍘꉇꉆ，

ꐱꑴꎰꆈꂿ，

ꐱꑴꎰꆈꆏ，

ꏜꋦꅋꏸꋦ，

ꆀꌺꒃꑌꅋ，

ꎰꌺꒃꑌꅋ，

꒔ꑍꅋꁏꌦꈜꁮ，

ꌅꋦꁋꂸꉬ，

ꀃꍯꄚꂸꄃ；

ꐱꑴꎰꆈꉆ，

ꏉꊂꇉꂾꂿ，

ꏉꊂꇉꂾꆏ，

ꉎꆹꁮꊣꉘꑌꐛ，

ꐰꆹꇌꇱꅉꑌꐛ，

ꈪꆹꐧꋦꁋꑌꉬ，

ꃆ꒰ꊂꑋꆏ，

ꆈꏂꄚꋦꌠ，

ꆈꇴꆈꆹꀍꉀꐕꅉꇬꆏ，

ꌅꌺꄚꋦꌠ，

ꌅꇴꌅꆹꀀꋌꊰꅉꇬ，

ꌅꋦꁋꂸꉬ，

ꀃꍯꄚꂸꄃ；

ꏉꊂꇉꂾꉆ，

ꄮꐥꇁꄿꂿ，

ꄮꐥꇁꄿꆏ，

ꄮꐥꃢꇍꄳ，

ꁍꑘꃴꎭꏡ，

ꑮꒃꋚꀠꋠ，

ꌅꋦꁋꂸꉬ，

ꀃꍯꄚꂸꄃ；

ꄮꐥꇁꄿꉆ，

ꑙꉬꇊꇉꂿ，

ꑙꉬꇊꇉꆏ，

ꇓꎍꇓꌣꎍ，

ꐂꇓꀱꂸꐊ，

ꌩꋦꏷꌦꋦ，

ꌩꈪꀱꂸꊌ，

ꌅꋦꁋꂸꉬ，

ꀃꍯꄚꂸꄃ；

ꑙꉬꇊꇉꉆ，

ꀋꆀꂵꉘꂿ，

ꀋꆀꂵꉘꆏ，

ꌩꋦꁆꌩꋦ，

ꒌꁨꉂꂸꊌ，

ꌅꋦꁋꂸꉬ，

ꀃꍯꄚꂸꄃ；

ꀋꆀꂵꉘꉆ，

ꒈꏂꄯꁯꂿ，

ꒈꏂꄯꁯꆏ，

ꀍꀠꆿꃅ꒿，

ꁯꎓꃢꃅꀆ，

ꌅꋦꁋꂸꉬ，

ꀃꍯꄚꂸꄃ；

ꒈꏂꄯꁯꉆ，

ꒈꏂꁡꇤꂿ，

ꒈꏂꁡꇤꆏ，

ꁍꉻꌺꌕꄚꄉꒆ。

ꁍꉻꌺꌕꑌ，

ꂸꅔꇐꅒꐚ，

ꃢꑤꒉꌠꅔ，

ꁍꑗꐭꌠꅔ，

ꌺꒉꀊꄳꑌ，

ꌺꒉ꒜ꏣꀠ，

ꀀ꒜ꀀꌌꄷ；

ꌺꇢꀋꈨꑌ，

ꌺꇢꉺꐩꑆ，

ꀀ꒜ꀀꌌꄷ；

ꌻ꒧ꐛꂮꑌ，

ꌻ꒧ꁍꈄꄀ，

ꀀ꒜ꀀꌌꄷ。

ꋇ꒜ꋇꌌꉾ，

ꏠꇓ꒜ꅥꅉ꒜ꅥ，

ꌩꏪ꒜ꉾꅉ꒜ꉾ。

ꀑꇽꐞꑎꅞ，

ꐧꇽꐞꃴꅞ，

ꑭꇽꐞꐯꅞ。

ꀐꆹꅉꒉꀊꄳꌌ，

ꈬꍯꁍꆷꉆ；

ꐧꆹꌺꇢꀋꈨꌌ，

ꉷꃅꇤꄧꉆ；

ꑭꆹꌻꑘꐛꂮꌌ，

ꉷꃅꐞꐯꉆ。

ꌻ꒧ꐛꂮꑌ，

ꃱꀘꃱꆀꃅꂿꄷ，

ꀘꅷꀘꇴꆹ，

ꄜꀘꎔꃅꇴ，

ꉈꀘꏁꊤꇴ，

ꀋꄸꀘꌺꇴ，

ꈑꆪꃰꒃꀳ，

ꁱꀕꋓꒃꌊ，

ꀘꄑꌊꑳꑟ，

ꐎꀘꈜꐯꑌ，

ꆈꀘꈜꉐꑌ，

ꐧꊃꊫꉻꀘꌺꑌ，

ꄜꀘꎔꃅꄹꇬꆏ：

ꌿꊂꇌꁒꏹ，

ꃅꃴꄀꁱꋉ，

ꅉꃴꉌꁱꋉ，

ꐎꉂꏁꉂꋉ，

ꐓꌺꒃꇁꈍ，

ꇍꌺꒃꇁꋖ，

ꄮꄐꍠꄉꉈꌶꄷ。

ꉈꀘꏁꊤꄹꇬꆏ:

ꆺꑳꑿꁒꏹ，

ꈵꃴꑷꁱꋉ，

ꌿꉂꆳꉂꋉ，

ꃢꌺꒃꇁꈍ，

ꑷꌺꒃꇁꋖ，

ꀋꐱꋥꀑꃅ，

ꂷꐲꍠꄉꉈ，

ꋋꆹꀋꉬꆏ，

ꌺꍂꊌꉆꑌ，

ꇖꍂꊌꂸꉆꄷ。

ꉈꀘꏁꊤꄓ，

ꆀꃅ꒔ꈭꐨ，

ꁍꈄꑷꃴꄀ。

ꁍꉻꌺꌕꑌ，

ꒈꏂꁡꇤꉆ，

ꀀꃅꉗꃅꂿ，

ꀀꃅꉘꃅꆏ，

ꂷꁧꊪꇖꅑ，

ꏝꅍꇁꆽꉺ，

ꃰꅥꃤ꒜ꌌ，

ꒉꇸꄆꌤꌌ，

ꌅꋦꁋꂸꉬ，

ꀃꍯꄚꂸꄃ；

ꏮꆹꉔꈯꒊꆈꉆ，

ꉔꈯꒊꆈꆏ，

ꁍꑘꃴꎮꅑ，

ꌺꇖꎭꒌꋦ，

ꀃꍯꄚꂸꄃ；

ꉔꈯꒊꆈꉆ，

ꌐꇴꈍꑎꂿ，

ꌐꇴꈍꑎꆏ，

ꇓꆹꐞꑎꋦ，

ꌅꆹꐞꐯꋦ，

ꌅꅇꇓꂸꅲ，

ꀃꍯꄚꂸꄃ；

ꏮꆹꄟꁻꃅꊂꉆ，

ꄟꁻꃅꊂꆏ，

ꁍꎞꑗꎜꊪ，

ꒈꑌꀒꆷꂿ，

ꆂꒉ꒔ꊂꒉ，

ꀃꍯꄚꂸꄃ；

ꏮꆹꑐꁍꃱꍬꉪ，

ꑐꁍꃱꍬꆏ，

ꁏꈓꃅꄻꋩ，

ꁮꏂꈌꐚꍀ，

ꀃꍯꄚꂸꄃ；

ꏮꆹꉔꈯꌭꈈꉆ，

ꃢꊂꉢꉳꂿ，

ꃢꊂꉢꉳꆏ，

ꀘꆹꇓꉬꃢ，

ꌅꊃꉻꀋꄰ，

ꈌꑷ꒔ꋇꅥ，

ꐞꐯꆹꊂꄀ，

ꈌꆈꋍꆺꅥ,

ꐞꑎꆹꊂꄀ,

ꐚꇴꐚꆹꋋꊂꊰ，

ꀃꍯꄚꂸꄃ；

ꏮꆹꌿꊂꇐꐋꉆ，

ꋋꑌꃅꆳꇨ；

ꃅꍯꀑꇈꆏ，

ꃅꃶꏂꃴꋧ，

ꋩꃅꆿꆹꄚ，

ꊂꑋꃅꎹꆹ，

ꏂꁏꏁꒃꋠ，

ꃱꃢꁱꃅꌊ，

ꏂꐈꆿꄚꆹ，

ꆿꑆꃢꊫꑌ，

ꆿꀑꃢꀋꐛ，

ꃢꆹꆿꀑꍸ，

ꆿꉅꇉꊂꃹ，

꒔ꈓꃅ꒔ꄡ，

ꀃꍯꄚꂸꄃ；

ꃰꊃꉔꈯꉆ，

ꃰꊃꉔꈯꆏ，

ꁭꑌꐎꒃꆦ，

ꇌꏸꇖꐞꀖ，

꒔ꐞꉒꊂꑟ，

ꉒꇔꃅꊂꎑ；

꒔ꐞꉐꊂꑟ，

ꉐꇔꃅꊂꌶ；

꒔ꐞꈨꊂꑟ，

ꈨꅐꐍꇅꀕ；

꒔ꐞꆪꊂꑟ，

ꆪꅐꁨꇉꀕ，

ꀃꍯꄚꂸꄃ；

ꃰꊃꉔꈯꉆ，

ꃅꑎꇴꇐꂿ，

ꃅꑎꇴꇐꆏ，

ꌦꑣꌋꑣꊯꇖꑵ，

ꂱꄏꑣꅩꑳ，

ꀃꍯꄚꂸꄃ;

ꃅꑎꇴꇐꉆ，

ꃅꑎꀠꄚꂿ，

ꃅꑎꀠꄚꆏ，

ꈌꑓꇖꐬꁮ，

ꊴꐷꆿꆹꄚ，

ꐕꐳꃢꒃꇁ，

ꌅꋦꁋꂸꉬ，

ꀃꍯꄚꂸꄃ；

ꃅꑎꀠꄚꉆ，

ꆂꒉꁍꎼꂿ，

ꋪꀕꇂꐟꌶ，

ꋪꀕꇁꐟꍯ，

ꋪꀕꁍꃴꌸꇫꆏ，

ꃅꆈꈁꋏꄚꄉꈘ，

ꄯꁯꎴꁖꄚꄉꈤ。

ꋪꀕꁍꃴꆏ，

ꑳꉎꁧꐙꑿꉘꁋꑌꐛ，

ꑳꐮꐦꐛꍯꊪꁍꑌꐛ，

ꈪꊂꐧꋦꁍꑌꐛ，

ꐦꇬꃅꋩꅉꑌꐛ，

ꊫꉻꃢꆫꁍꑌꐛ，

ꁡꇤꆗꈩꅉꑌꐛ,

ꈵꃴꅪꑌꅉꑌꐛ,

ꌅꌺꈤꇁꋪꀕꁍꃴꄃ。

ꋪꀕꁍꃴꆏ，

ꑳꉎꌩꏓꎺꁠꇁ，

ꑳꐮꒉꇸꉛꁠꇁ，

ꆫꇁꂿ꒔ꑍ，

ꌦꑿꌊꑿꅸ，

ꋪꀕꉘꁌꆫ，

ꌦꍶꌊꍶꅸ，

ꋪꀕꃪꏦꆫ，

ꌦꃢꌊꃢꅸ，

ꋪꀕꊫꇬꆫ，

ꌦꃬꌊꃬꅸ，

ꋪꀕꉻꑭꆫ，

ꌦꃅꌊꃅꅸ，

ꋪꀕꐦꇬꋩ，

ꌦꈌꌊꈌꌌ，

ꋪꀕꇉꇬꇔ，

ꌦꇌꌊꇌꅸ，

ꋪꀕꐦꇬꂿ。

ꋪꀕꁍꃴꆏ，

ꃆꌺꏃ꒔ꈓ，

ꊌꂪꈬꏮꈘ，

ꇍꌺꏃ꒔ꈓ，

ꌩꈪꈬꋬꐔ，

ꋧꌺꏃ꒔ꈓ，

ꋧꋌꈬꋏꑌ。

ꏃꋏꑱ꒜ꄚꆗꇊ，

ꉆꋏꃆꇭꄚꋩꇈ，

ꈬꋊꅡꈭꄚ꒨ꇊ，

ꁍꁈꑳꅉꄚꄉꌆ，

ꌺꇖꋦꐨꄚꄉꄻ;

ꌅꌺꌦꊈꌺꌕꄚꄉꈤ，

ꆈꈤꈬꉻꐈꆃꄚꄉꈤ，

ꐚꈤꀋꃀꌺꌕꄚꄉꈤ。

**ꉒꐈꉾꐈꀥ**

ꁍꉺꌺꌕꑌ，

ꌦꈌꌋꈌꇖꋇꌌ，

ꂷꅪꇉꂿꇔ，

ꌦꑣꌋꑣꌕꋇꋒ，

ꂴꆽ꒔ꋇꋒ，

ꐛꂮꑣꉫꉬ？

ꐛꂮꑣꂸꉬ；

ꊁꇁ꒔ꋇꋒ，

ꀋꈨꑣꉫꉬ？

ꀋꈨꑣꂸꉬ；

꒔ꊁ꒔ꋇꋒ，

ꀋꄳꑣꉫꉬ？

ꀋꄳꑣꉬꇈ。

ꋪꀕꁍꃴꆏ，

ꌦꇁꌋꂽꐩ，

ꁍꉺꌺꌕꑌ，

ꂽꄙꂽꉐꏃ，

ꁏꆹꌩꇁꌋꂽꅸ，

ꅸꇁꇤꇉꆹꀸꊫ，

ꄙꌺꌉꅞꇈ，

ꉐꌺꒃꌊꇁ，

ꃆꇭꌕꉐꍍ꒿꒔ꇷꄀꌌꇁ，

ꁍꉺꀊꋯꄚꄉꈔ，

ꌺꒉꀊꄳꆹꈬꉻ，

ꌺꇢꀋꈨꆹꐈꆃ。

ꉒꇁꉾꑍꁯ，

ꂸꅔꇐꅔꐚ，

ꁍꉺꀊꋯꈔꎆꅔꄉꐚ，

ꁍꅔꑗꅒꐚ，

ꇓꅔꐚꅒꐚ，

ꃢ꒜ꋚꁧꅔ，

ꑷ꒜ꒉꐑꅔ，

ꆏꐭꉢꒉꅔ，

ꆏꃅꉢꉔꅔ，

ꃰꃅꐎꍔꅔ，

ꏂꅪꇇꌒꅔꄉꐚ，

ꊢꌺꉘꇕꇗꌠꑟ，

ꀖꌺꅩꐞꀕꌠꑟ。

ꉒꇁꉾꑍꁯ，

ꉒꐈꉾꋠꋯ，

ꉾꐈꉒꋠꋯ。

ꂴꆽ꒔ꑍꐈ，

ꉒꐈꉾꀋꂿ，

ꉾꐈꉒꀋꂿ；

ꊁꇁ꒔ꑍꐈ，

ꉒꐈꉾꀋꌧ，

ꉾꐈꉒꀋꌧ，

ꉒꈻꈜꉐꆹ，

ꈜꉐꌣꇓꀕ,

ꉾꈻꈜꐯꒉ，

ꇓꑭꁻꁍꀕ。

ꉒꇁꉾꑋꁯ，

ꆏꐈꉢꐈꀥ，

ꉒꐈꑿꐎꐛ，

ꉾꐈꆿꅪꐙ，

ꑌꑿꈀꁈꀕ，

ꆿꅪꈁꄚꄝ，

꒔ꑍꉾꊋꅜ；

ꉒꐈꀖꃅꐙ，

ꉾꐈꇌꃅꐛ，

ꇌꇁꀖꀑꌃ，

ꀖꁏꇌꀑꊥ，

꒔ꑍꉒꊋꅜ；

ꉒꐈꑷꃅꐛ，

ꉾꐈꏬꃅꐙ，

ꑷ꒜ꈁꁈꀕ，

ꏨꆉꈀꏶꏹ，

ꑍꀕꉾꊋꅜ；

ꉒꐈꌥꏾꀊꅪꐛ，

ꉾꐈꃅꃴꏁꇙꐙ，

ꏁꇙ꒿ꇊꒉꉱꃹ，

ꌥꏾꒉꄩꁮ，

ꑍꀕꉒꊋꅜ；

ꉒꐈꃢꃀꐛ，

ꉾꐈꃤꅪꐙ，

ꃢ꒜ꈁꁈꀕ，

ꃤꅪꈁꄚꄝ，

ꌕꑍꉾꊋꅜ；

ꉒꐈꀋꃋꑮꆜꐛ，

ꉾꐈꇇꈯꇇꀘꐙ，

ꀋꃋꑮꆜꑌ，

ꒃꅉꅑꅉꃅ，

ꌕꑍꉒꊋꅜ；

ꉒꐈꊿꃅꐛ，

ꉾꐈꊈꃅꐙ，

ꊈꀱꊿꑝꇁ，

ꊿꁏꉹꒃꌊ，

ꆪꍝꑋꀑꋪ。

ꉒꇁꉾꑍꁯ，

ꇬꇁꉳꌠꑟ，

ꄤꌉꉒꄤꌉ，

ꄤꁻꉾꄤꁻ，

ꌉꇁꆳꂿꐚꂸꉬ，

ꌌꇁꉉꂿꄷ。

ꂴꆽ꒔ꑍꆏ，

ꄵꇓꁦꀑꋪꄉꉉ，

ꅙꐚꌦꆗꇁ꒜ꃅ，

ꃅꍫꈬꐎꋩ；

ꊁꇁ꒔ꑍꆏ，

ꄵꇓꁧꐧꋪꄉꉉ，

ꃅꏂꊖꌺꇁ꒜ꃅ，

ꃅꆈꏂꐎꋩ；

ꊁꇁ꒔ꑍꆏ，

ꄵꇓꒈꇤꋪꄉꉉ，

ꌦꌺꀊꃴꇁ꒜ꃅ，

ꌦꃅꈌꅪꋩ。

ꌦꌺꀊꃴꑌ，

ꃅꇔꄹꃴꏪ，

ꊀꇔꄹꄧꅞ，

ꆿꐎꁧꑴꇁ，

ꌦꃅꋌꄚꇬꅝꇊ，

ꌦꃅꆿꄚꃲ，

ꀋꉉꃲꑴꄷ。

ꉒꇁꉾꑍꁯ，

ꀋꇷꋠꃲꄷ，

ꉹꁌꄚꄉꅸ，

ꆿꐎꁧꑴꑌ，

ꊿꌉꄚꅞꇈ。

ꌦꌺꀊꃴꇁ，

ꈨꑗꄐꂿꄷ，

ꆿꌦꇖꇱꃬ，

ꃄꇖꄹꊂꁊ，

꒔ꄧꈨꊂꌸ，

ꈨꁈꄂꃢꉘ，

꒔ꄧꄂꊂꌸ，

ꄂꈘꇖꃱꅞ，

꒔ꊂꉒꀱꁦꀑꅐꂸꅲ，

ꉐꐙꃅꈯꌸꂸꅲ。

ꉒꇁꉾꑍꁯ，

ꃝꇔꐋꁏꃅꂿꄷ，

ꉿꄓꐙꇌꋠ，

ꏃꃅꍚꆈꒉ；

ꂸꆤꄮꇌꋠ，

ꄵꐛꉐꌦꃅ;

ꈩꋒꃝꇌꋠ，

ꃄꇖꄂꅪꈫ。

ꇌꏸꇖꈌꀖ,

ꃄꇖꄹꊂꁊ，

ꃰꅪꌕꁧꐛ；

ꇌꌦꇖꇱꃬ，

ꋧꃅꇤꄧꎭ，

ꉐꌦꌕ꒨ꐛ；

ꇌꑆꇖꁬꐒ，

ꃄꇖꄹꊂꈠ，

꒔ꊂꉒꐛꁦꀑꅐꅲꃲ，

ꉐꐙꃅꈯꌸꅲꃲ。

ꉒꇁꉾꑋꁯ，

ꉒꀱꉒ꒜ꃅ，

ꉒꀘꀉꐞꇁ꒜ꃅ，

ꉾꀱꉾ꒜ꃅ，

ꉾꀘꆂꈿꈾꇁ꒜ꃅ。

ꅇꊪꉐꏤꆹ，

ꌿꉘꏁꄏꌌ，

ꊪꈌꃘꇤꆹ，

ꆂꒉꃅꐳꌊ，

ꊈꉜꌐꉜꆹ，

ꅔꐍꌕꏂꌌ。

ꌕꁯꏸꂸꑌꇱꄉꏤ：

ꉺꇓꃅꌺꏸꂸꑌ，

ꅙꑭꎽꀮꏸꂸꑌ，

ꇉꅶꐔꐳꏸꂸꑌ。

ꌕꁯꑐꂸꋦꇱꄉꏤ：

ꒉꃴꉜꏂꑐꂸꋦ，

ꄹꃴꏂꌺꑐꂸꋦ，

ꄹꄧꀠꌺꑐꂸꋦ。

ꌕꁯꐎꂸꅐꇱꏤ：

ꃢ꒜ꆈꂷꐎꂸꅐ，

ꇉꅶꊇꌺꐎꂸꅐ，

ꉐꆈꀉꐚꐎꂸꅐ。

ꌕꁯꆈꂸꃹꇱꄉꏤ：

ꁦꀑꑿꐎꆈꂸꃹ，

ꃅꃴꈭꏂꆈꂸꃹ，

ꇉꅶꈹꀮꆈꂸꃹ，

ꂸꁏꇁꎜꄉ。

ꉒꇁꉾꑍꁯ，

ꉒꑌꄙꈄꅸ，

ꉾꂾꏂꉐꒃ，

ꉒꀘꀉꐞꁵ，

ꎆꁵꄙꃅꁵ，

ꉒꌺꄙꁍꒆ，

ꉒꊂꌺꈬꇈ。

ꉾꑌꄙꈄꅸ，

ꉒ꒜ꐎꇐꒃ，

ꉾꀘꆂꈾꁵ，

ꎆꁵꄙꃅꁵ，

ꉾꌺꄙꁍꒆ，

ꉾꊃꌺꈬꇈ。

ꈬꉻꃼꊂꈤ，

ꐈꆃꑳꊂꈤ。

**ꈬꉻꋊꀨ**

ꈬꉻꀕꋧꈤ，

ꉻꋧꃅꊂꃹ，

ꃅꊂꃹꆏꋍ，

ꃴꇉꀕꆏꑍ，

ꇉꀕꁦꀑꌕ，

ꁦꀑꉬꊂꇖ，

ꉬꊂꉻꆏꉬ。

ꉻꆏꄲꏂꆏ，

ꄹꀧꐎꇈꆹ，

ꏦꆹꉬꄹꄰ，

ꒈꑌꉬꇵꋩ，

ꇊꀕꉘꈌꅞ，

ꀉꐔꑘꃅꇁꄷꇁꂸꅲ，

ꉎꉐꇱꋓꍬ，

ꀉꂿꆀꃅꇁꄷꇁꂸꅲ，

ꌩꀑꄩꈩꆹ。

ꌩꀑꉬꃱꌸ，

ꌩꀑꉬꃱꍯ，

ꋌꂡꇶꍠꀕ，

ꇁꀠꌐꄏꌸ，

ꇁꀠꌐꄏꍯ，

ꃱꃼꎺꆷꌸ，

ꃱꃼꎺꆷꍯ，

ꌩꄿꀊꊉꌸ，

ꌩꄿꀊꊉꍯ，

ꈧꅐꉘꈌꌸ，

ꈧꅐꉘꈌꍯ，

ꑾꄮꐜꆽꌸ，

ꑾꄮꐜꆽꍯ，

ꃅꑌꉻꃢꌸ，

ꃅꑌꉻꃢꍯ，

ꑎꆂꁊꎿꌸ，

ꑎꆂꁊꎿꍯ，

ꀀꃀꋯꃰꌸ。

ꀀꃀꋯꃰꆏ，

ꉒꆉꃀꅥꉾ，

ꇌꆈꃀꅥꉾ，

ꌅꅇꇓꂸꅲ。

ꌅꌺꉌꌒꐛ，

ꇓꐚꆹꂸꌒ，

ꉒꆉꌕꌅꅥ，

ꎰꈜꀕꉐꄀ，

ꌅꇴꌅꆹꀍꉀꐕꂿꄷ；

ꃅꑞꑍꈨꃅꑍꉌꂵꌒ？

ꈌꑷꌘꌅꅥ，

ꎰꈜꀕꐯꄀ，

ꐚꇴꐚꆹꋋꊂꊰꂿꄷ；

ꋍꊂꌅꅇꇓꅲꇈ，

ꑞꄮꁱꄮꄚꄉꊐ，

ꐚꌋꇢꊪꄚꄉꄀ。

ꆺꃅꂿꈯꆏ，

ꀑꊃꀠꈌꈭ，

ꐧꊃꇓꑆꈭ，

ꂥꊃꃱꍬꈭ。

ꋍꑍꃅꌌꈭ，

ꃆꃀꌕꉐꑣ，

ꃆꌺꌕꉐꄉ；

ꋍꑍꁖꅑꈭ，

ꒀꃀꌕꉐꑣ，

ꑾꌺꌕꉐꄉ；

ꍶꃀꌕꉐꑣ，

ꍶꌺꌕꉐꄉ，

ꃢꃀꌕꉐꑣ，

ꃢꌺꌕꉐꄉ，

ꋍꑍꅐꅑꈭ，

ꑷꃀꌕꉐꑣ，

ꑷꌺꌕꉐꄉ，

ꋍꑍꈭꇁꃲ。

ꇊꀕꉘꈌꆏ，

ꈬꉻꌺꈬꈤ:

ꈬꉻꉬꊂꈤ，

ꃴꇉꀕꃅꄃ，

ꊴꐞꆀꌺꇈ，

ꏲꄸꂾꉻꆹ，

ꀑꆹꃪꎭꆸꈈꑟ，

ꂥꆹꏦꍠꒉꃴꑟ，

ꃽꋓꉒꏂꑟ，

ꑴꋓꉘꑎꑟ；

ꈬꉻꃪꌺꈤ，

ꃅꌪꄜꉘꄁ，

ꃭꌒꆀꉬꇈ，

ꏲꄸꂾꉻꆹ，

ꀑꆹꀋꄹꁧꃴꑟ，

ꂥꆹꂸꀕꇉꂾꑟ；

ꈬꉻꄀꀕꈤ，

ꏦꑎꁍꃢꄃ，

ꇂꐞꆀꌺꇈ，

ꏲꄸꂾꉻꆹ，

ꀑꆹꂸꀕꉘꈌꑟ，

ꂥꆹꂷꎁꇓꉐꑟ；

ꈬꉻꃪꆃꈤ，

ꃀꀑꐚꄣꄃ，

ꀋꍏꆀꌺꇈ，

ꏲꄸꂾꉻꆹ，

ꀑꆹꀡꑘꆽꃴꑟ，

ꂥꆹꀠꄚꄮꇬꑟ；

ꈬꉻꃪꎔꈤ，

ꂷꉘꐛꄣꄃ，

ꈜꉐꆀꌺꇈ，

ꏲꄸꂾꉻꆹ，

ꀑꆹꉐꄀꐟꈯꑟ，

ꂥꆹꇢꇖꃀꁧꑟ；

ꈬꉻꋪꀕꈤ，

ꆂꒉꇣꁁꄃ，

ꁧꁍꆀꌺꇈ，

ꏲꄸꂾꉻꆹ，

ꀑꆹꌅꉆꁧꃴꑟ，

ꂥꆹꎰꆈꆻꃹꑟ；

ꈬꉻꃢꍐꈤ，

ꄣꀕꇉꂾꄃ，

ꌋꐎꆀꌺꇈ，

ꏲꄸꂾꉻꆹ，

ꀑꆹꆳꅐꑙꇉꑟ，

ꂥꆹꉆꊰꁧꇬꑟ；

ꈬꉻꄀꌺꈤ，

ꄹꀧꇣꁁꄃ，

ꈯꋦꆀꌺꇈ，

ꏲꄸꂾꉻꆹ，

ꀑꆹꄀꉘꆽꃴꑟ，

ꂥꆹꃀꑍꑿꉘꑟ；

ꈬꉻꂸꁱꈤ，

ꉔꌒꁧꃴꄃ，

ꂸꁱꆀꌺꇈ，

ꏲꄸꂾꉻꆹ，

ꀑꆹꉴꅪꁧꇬꑟ，

ꂥꆹꌒꅔꁧꇬꑟ，

ꋋꆹꉇꄅꈬꉻꌺꈬꉬ。

ꈒꄅꈬꉻꌺꈬꈤ，

ꈬꉻꄙꍞꄸꊉꌺꈬꈤ:

ꄸꊉꃅꇗꈤ，

ꀋꇖꑎꄹꋦ，

ꎞꃹꆀꌺꇈ；

ꄸꊉꉻꀋꈤ，

ꄁꊰꁧꃴꋦ，

ꁱꄻꆀꌺꇈ；

ꄸꊉꇰꀊꈤ，

ꀋꄹꁦꀑꋦ，

ꒈꏂꆀꌺꇈ；

ꄸꊉꂸꎓꈤ，

ꉘꄧꁧꃴꋦ，

ꉔꌒꆀꌺꇈ；

ꄸꊉꃢꉘꈤ，

ꃅꈯꑷꄩꋦ，

ꇌꉘꆀꌺꇈ；

ꄸꊉꀋꇗꈤ，

ꒊꆈꇔꎭꋦ，

ꀋꅞꆀꌺꇈ；

ꄸꊉꀊꈤ，

ꏼꌒꆈꉼꇈ；

ꄸꊉꐎꊂꈤ，

ꏼꌒꒉꃴꋦ，

ꐎꊂꁉꇍꌺꉬꈤ……

ꄸꊉꁖꊂꆏ，

ꁖꊂꄮꊪꌦꌺꈤ，

ꄯꁍꃰꆷꋦ，

ꄮꊪꄡꊪꈤ，

ꎰꃅꇁꄿꋦ，

ꎰꇱꌉꌐꃲ，

ꎰꆈꁏꐯꌉ；

ꁖꊂꍏꇁꆹ，

ꆀꑭꎰꇇꀀ，

ꎰꐊꉇꁏꇈ。

ꀋꑇꈬꈎꄙ，

ꃭꌒꈬꆪꄙ，

ꀍꃈꉆꈴꏽ。

ꆀꃤꇖꊰꉆ，

ꃅꈯꀋꑇꇜ；

ꆈꉼꏃꊰꏁ，

ꇤꉎꌺꒉꇜ；

ꐎꉺꃘꊰꃘ，

ꆭꏸꎬꇤꇜ；

ꎰꌺꉬꊯꉬ，

ꎰꌺꃭꇔꇜ。

**ꐈꆃꋊꀨ**

ꉒꊂꌺꈬꈤ，

ꍤꒆꀕꊂꌸ，

ꍤꒆꀕꊂꍯ，

ꌿꊂꈧꅐꌸ，

ꌿꊂꈧꅐꍯ，

ꈧꅐꑘꄸꌸ

ꈧꅐꑘꄸꍯ，

ꒈꂥꃼꀸꌸ

ꒈꂥꃼꀸꍯ，

ꀊꈚꅔꇬꌸ，

ꀊꈚꅔꇬꍯ，

ꇴꊃꇐꃅꌸ，

ꇴꊃꇐꃅꍯ，

ꌩꈌꊖꅪꌸ，

ꌩꈌꊖꅪꍯ，

ꍞꉫꌿꇰꆏ，

ꀘꆹꇐꉬꃢ，

ꑌꑿꋍꋪꅥ，

ꐞꑎꆹꊂꅞ，

ꈌꑷꋍꋪꅥ，

ꐞꐯꆹꊂꄉ，

ꀘꍅꋍꊂꉃ，

ꐎꇁꆈꑋꁯ，

ꐎꋦꆹꑍꑟ，

ꆈꋦꆹꑍꑱ。

ꉒꊂꌺꈬꆹ，

ꃘꍯꃅꃴꑆ，

ꌕꍯꃄꈌꄃ。

ꉒꁏꃅꃴꌪ，

ꃅꃴꉐꀑꋍ，

ꉐꀑꉐꈌꑍ，

ꆗꊂꀋꌋꇖ，

ꀋꌋꄸꈹꉬ，

ꄸꈹꀋꉆꃘ，

ꀋꉆꀉꄙꏃ，

ꀉꄙꇐꁋꉆ，

ꀉꄙꇐꁋꍂ，

ꒆꇁꊰꑋꈓ，

ꑛꅪꐰꇑꎹ，

ꑛꅪꐰꇑꊌ；

ꒆꇁꊰꃘꈓ，

ꎹꀕꐰꇑꎹ，

ꎹꀕꐰꇑꊌ；

ꒆꊂꊰꉆꈓ，

ꂿꃋꐰꇑꎹ，

ꂿꃋꐰꇑꊌ。

ꉒꍯꃄꈌꃹ，

ꃄꈌꃹꆹꊂ，

ꀑꊃꑛꅪꈭ，

ꇌꎶꉐꃅꂴꏭꐊꇁꃲ，

ꇌꎶꇐꎔꂴꏭꐊꇁꃲ，

ꁖꅑꀋꊉꎹ；

ꋍꑍꃅꌌꈭ，

ꌦꃅꌋꃅꂴꏭꐊꇁꃲ，

ꃰꅑꀋꊉꎹ，

ꐧꊂꇓꑆꈭ，

ꐎꈭꏂꈫꆹ，

ꌬꅍꀋꊉꎹ；

ꂥꊃꃱꍬꈭ，

ꌠꆗꉐꃅꂴꏭꐊꇁꃲ，

ꑮꆜꉐꃅꂴꏭꐊꇁꃲ，

ꐧꋦꀋꊉꎹ。

ꑛꅪꈚꈎꃅ，

ꉬꐮꋌꂴꌌ。

ꃄꈌꄃꌠꆹ；

ꉒꊂꌟꌺꒉ，

ꋓꀀꆿꁮꌅ，

ꍀꉘꇉꌅꃀ，

ꍞꈜꇁꊂꄁ，

ꃅꃴꌦꌅꆀ，

ꃱꇱꉖꌒꃀ，

ꂷꏂꅇꆀꀘ，

ꎹꍬꇌꈬꏢ，

ꎴꍬꇌꈬꏢ；

ꉒꊂꌟꌺꇢ，

ꌦꇰꃱꑎꌅ，

ꊂꐞꎺꋦ(ꎺꇜꉔꌒ)ꃀ，

ꃢꃅꆀꒉꀘ；

ꉒꊂꌟꌻꑘ，

ꆀꃄꆹꀕꌅ，

ꇖꊂꆀꈴꂾ，

ꉒꃅꀋꇐꀘ。

——ꈾꃚꑸꑽ(戈夫牙佑)

ꉾꁱ